ސިއްރެއް 15 – Esfiya\nއެގާރަވަނަ މީހާގެ ފޯނުގައި ރިކޯޑަރ ހަރުކުރެވުންތަނާ ޔަނާލްގެ ފޯނަށް މެސެޖްއައީ ދެވަނަ ސެޝަންއަށް އައުމަށެވެ. ފަސް މިނެޓް ތެރޭ މިދަނީ ކަމަށް މެސެޖް ކޮށްލަމުން އަނެއްކާވެސް ދެންތިބި މީހުންގެ ފޯނުގައި ރިކޯޑަރ ހަރުކޮށް ނިންމާފައި ނުކުންނަން އުޅެނިކޮށް މީހަކު ބޭރުން ތަޅުގައި ހިފާލި އަޑަށް އޭނާ ހުއްޓުން އެރިއެވެ. އިރުކޮޅަކުން ތަޅުދަނޑި ފައްޗަކުން ދޮރު ހުޅުވާލާފައި ވަނީ އެތާ މަސައްކަތް ކުރާ މީހެކެވެ.\nޔަނާލް ފެނުމުން އެމީހާ ޔަނާލަށް ބަލާލީ ހައިރާންވެފައެވެ. “މިތާ ކީއްކުރަނީ؟ ކިހިނެއް މިތަނަށް ވަނީ؟” ޝައްކުގެ ނަޒަރަކުން ޔަނާލަށް ބަލާލަމުން އޭނާ އަހާލިއެވެ. ދޭނެ ޖަވާބަކާއިމެދު ވިސްނާލަން ހުއްޓާ އެތަނަށް ވަތީ އައިދަންއެވެ. އެއީ މިތާ މަސައްކަތް ކުރާ އޭޖެންސީ މީހާއެވެ. ޔަނާލާއި އެތަނުގައި މަސައްކަތްކުރާ މީހާ ފެނުމުން އެތަނުގައި ވީގޮތް މީހަކު އޭނާއަށް ކިޔާދޭކަށް ނުޖެހުނެވެ. “އެއީ މިތަނަށް ސެޝަންއެއް ނަގާދޭން އައި ކުއްޖެއް. އޭނާގެ ދަބަސް ނަގަން އަހަރެން އޭނާ މިތަނަށް ވެއްދީ. އަހަރެމެންނަށް އޮޅިގެން އެ ލޮކަރަކަށް ލެވުނީމަ.” އައިދަންގެ އެވާހަކަ އެމީހާ ގަބޫލެއް ނުކުރިއެވެ. “ދެން ކީއްވެ ތަޅުލައިގެން ހުރީ؟” އެމީހާ އެހިއެވެ. “ވަރަށް ބޮޑަށް ސޮރީ. ތަޅަށް ފިތާލެވުނީމަ ތަންޑުލެވުނީ ކަންނޭގެ. އަޅުގަނޑަކަށް ނުވެސް އެނގޭ ތަޅުލެވުނު ކަމެއް.” ޔަނާލް އެހެން ބުނެލުމުން އެމީހާ ވަކި އެއްޗެއް ނުބުނެ ބޯޖަހާލިއެވެ. ނަމަވެސް އޭނާގެ މޫނަށް ބަލާލުމުން އެމީހުންގެ އެވާހަކަ ގަބޫލުނުކުރާކަން އެނގެއެވެ. އައިދަންގެ ފަހަތުން ޔަނާލް ނުކުތެވެ.\n“އަޅާނުލާ. އެކަންތައް އޭނާ ހަނދާނެއް ނުހުންނާނެ ފަހުންނެއް. ދެން ޔަނާލް ބުނި މީހުންގެ ފަރާތުން ޝައްކުވާ ކަހަލަ ކަމެއް އުޅެންޏާ މެސެޖެ ކޮށްލާނަން އިނގޭ. ކުރަން އައި ކަންތައް ނިމުންތަ؟” “ހޫމް. ނިމިއްޖެ. ޝުކުރިއްޔާ.” ޔަނާލް ޖަވާބު ދިނުމުން ޔަނާލަށް ހިނިތުންވުމެއް ހަދިޔާ ކޮށްލަމުން އައިދަން އޭނާގެ މަސައްކަތަށް އެނބުރި ދިޔުމުން ޔަނާލްވެސް އޭނާގެ ސެޝަން ނިންމާލުމަށްފަހު އެތަނުން ދިޔައީއެވެ.\nއިޝާން އޭނާއަށް ޖެހުނު 26 އަހަރުގެ މިޒާން ކިޔާ މީހާ ޓްރެކް ކުރުމުގެ ކުރިން ދިޔައީ ފޯނު ހަދާ ތަނުން އެފޯނު ނަގާށެވެ. އެފޯނު ނެގުމަށްފަހު އޭޖެންސީއަށް ލުމަށްފަހު އޭނާ ހިނގައިގަތީ ނަޝްވާމެން ގެއަށެވެ.\nއެގެއަށްވަދެ ސަލާމް ގޮވާލުމުން ނަޝްވާ ސަލާމް ބަލައިގަތެވެ. “އޭރު މެސެޖް ކުރީމަ ދޯ ތިއައީ. ދޮންބެ ފޯނު ހަލާކުވެފައި އޮތީމަ މަ ފޯނުން މެސެޖް ކުރީ. އޭނަ ގޭބަންދުގައި ހުރީމަ އޭނާގެ ފްރެންޑަކަށް އޭނާގެ އެއްޗެއް ހަވާލުކޮށްދޭންވެގެންނޯ.” އިޝާން ފެނުމުން ނަޝްވާ ހިނިތން ވެލަމުން ބުނުމުން އިޝާން ބޯޖަހާލިއެވެ. “އެނގޭ. ފަހުން މަށަށް ގުޅާފައިވެސް ބުނި. މިޒާން ކިޔާ މީހަކު ދޯ.” އިޝާން ނަޝްވާ ގައިގައި ބައްދާލަމުން ބުނެލި ގަޑީގައި މިއުވާން އޭނާގެ ކޮޓަރިން ނުކުތެވެ. މިއުވާން ފެނުމާއެކު ދެމީހުން ދުރަށް ޖެހިލިއެވެ.\n“އިޝާން. ދެންމެތަ އައީ؟ މިއޮތީ. މީތި ލާބަ މައޭރު ބުނި ގެއަށް.” އިޝާންފެނުމުން މިއުވާން އޭނާގެ އަތަށް ކޮތަޅެއް އެއްލުމަށްފަހު ސޯފާއަށް ވެއްޓިގަތުމުން ނަޝްވާ ދެފަރާތަށް ބޯހޫރާލިއެވެ. އިޝާން ނަޝްވާގެ އަތުގައި ހިފާލަމަށްފަހު އެގެއިން ނުކުމެ ސައިކަލުގައި މިއުވާން ބުނި ގޭގެ ކުރިމަތީގައި ސައިކަލު ޕާކް ކޮށްލުމަށްފަހު އެގޭގެ ދޮރުމަތީގައި ހުއްޓިލާ އެގޭގެ ބެލްއަށް ފިތާލިއެވެ.\nއެތެރއިން ބޯދިއްކޮށްލީ މިޒާންކަން އިޝާނަށް އެނގުމުން އަތުގައި އޮތް ކޮތަޅު ދިއްކޮށްލިއެވެ. “މިއުވާން ފޮނުވާގެން ދޯ. ވަދޭ އެތެރެއަށް.” ކޮތަޅުގައި ހިފަމުން މިޒާން ބުނުމުން އިޝާން އެތަނަށް ވަތެވެ. އެއީ ވަރަށް ކުޑަ ކުޑަ ތަންކޮޅެކެވެ. ކުޑަ ބަދިގެއަކާއެކު ކޮޓަރިއަކާއި އެއް ފާހަނާ ހުއްޓެވެ. ބަދިގެއާއ ސިޓިންރޫމް އިނީ އެއްކޮށެވެ. އެތާ އިން ސޯފާގައި އިން ވިހިވަރަކަށް އަހަރުގެ އަންހެން ކުއްޖާ އިނީ ވަޅޯމަސް ކޮށާށެވެ.\nއިޝާނަށް ސޯފާގައި އިށީންނަން އިޝާރާތް ކޮށްލަމުން އޭނާ ކާމޭޒު ކައިރިން ޕްލާސްޓިކް ގޮޑިއެއްގައި އިށީނެވެ. އިޝާން ސޯފާގައި އިށީނުމުން މިޒާން އޭނާ ކައިރީ އިށިނދެ ދިން ރެޑްބުލް ދަޅު ކަނޑާލައި ބޯން ފެށިއެވެ. އެކި ވާހަކަ ދައްކަމުން ދިޔައިރު އެކަކަށްވެސް ހިލަމެއްނުވާނެހެން ސޯފާގައި އޮތް އޭނާގެ ފޯނުގައި ރިކޯޑަރ ހަރުކޮށްލިއެވެ. އެތައް އިރަކު އޭނާއާއި ވާހަކަ ދައްކަން އިނދެފައި އިޝާން އެގެއިން ނުކުތްއިރު އަސުރު ނަމާދަށް ބަންގިވެސް ގޮވައިފިއެވެ.\nއޭނާ އޭޖެންސީއަށް ދިޔުމުގެ ކުރިން މިސްކިތަށް ވަދެ ނަމާދު ކޮށްލިއެވެ. ނަމާދުކޮށް ނިމިގެން މިސްކިތުން ފައިބަނިކޮށް މިހުރާން ފެނުމުން އޭނާއަށް ހަނާއަޅާލިއެވެ. މިހުރާން އައުމުން ދެމީހުން އިޝާންގެ ސައިކަލުގައި އޭޖެންސީއަށް ދިޔައެވެ.\nއެމީހުންގެ އެޕާޓްމެންޓަށް ވަތްއިރު އުޝާއާއި ޔަނާލް އިނީ ފެންވަރިގެން ރީތިވެގެން ނުކުމެ ލެޕްޓޮޕް ހިފައިގެން އެމީހުންގެ މިއަދުގެ ރިޕޯޓު ލިޔާށެވެ. އިރުކޮޅަކުން މިހުރާނާއި އިޝާންވެސް އެމީހުން ކައިރީ ރިޕޯޓް ލިޔަން އިށީނެވެ.\nރިޕޯޓް ލިޔެ ނިމިގެން އެކަކ އަނެކަކުގެ މަސައްކަތްތައް ބަލާލުމަށްފަހު އެންމެންވެސް ތައްޔާރވާން ފެށީ ކްލާސް ތަކަށް ދިޔމަށެވެ. ކްލާހަށް ދިޔުމުގެ ކުރިން އިޝާން އުޝާއަށް މިއުވާންގެ ފޯނު ހަވާލު ކުރިއެވެ. ކްލާސްތައް ނިންމާފައި އުޝާ އިނީ މިއުވާންގެ ފޯނު ބަލާށެވެ. ނަމަވެސް މާޝަލް އާރޓްސް ކްލާހަށްފަހު މީހއެއްކޮށް ވަރުބަލި ވެފައި ވާތީ އޭނާއަށް ނިދުނީއެވެ.\nއުޝާއަށް ހޭލެވުނީ ޔަނާލް ގޮވާ އަޑަށެވެ. “އޭ ތެދުވެބަލަ. އަވަހަށް ޕެކްކުރަން ފަށާ.” ޔަނާލް އޭނާގެ ހެދުންތައް ފަތްޖަހާ ދަބަހަކަށް އަޅަން ހުރުމުން އުޝާ އޭނާއަށް ބަލާލީ ހައިރާވެފައި ހުރެއެވެ. “ކޮންތާކަށް ފުރަން ތި ޕެކްކުރަނީ؟” އުޝާ އެހިއެވެ. “ބެންކޮކަށް ދާން. ޝާފިއު ސާރ އެކޮޅުން އަހަރެމެންނާއެކު މަސައްކަތް ކުރާނެ އިތުރު ދެމީހަކު ލިބުނީމަ. އެމީހުންގެ އޭޖެންސީގައި މަސައްކަތް ކުރާ ދެ ދިވެހިން. ހުންނާނެ ތަންވެސް ހަމަޖެހިއްޖެ. އަހަރެމެންގެ އޭޖެންސީ އެހެން ބައެއްވެސް ބެންކޮކަށް ދާން ޖެހޭތީ އެމީހުނާއެކު ފުރީމަ ފަސޭހަވާނެއެއްނު.” ޔަނާލް އެއްނޭވާ އަކަށް ހުރިހާ ވާހަކައެއް ކީއިރު ޕެކްކުރުން ހުއްޓާނުކައެވެ. އުޝާ ގަޑި ބަލާލިއިރު މެންދުރު އެކެއް ޖެހީއެވެ. “ކިހާއިރަކު ފުރަނީ؟” އުޝާ އެދުން ތެދުވެ ފާހާނާއަށް ވަނުމުގެ ކުރިން އަހާލިއެވެ. “އެއްގަނޑި ބައި. ދެންވެސް އަވަސް ކޮށްބަލަ.”\nއުޝާއާއި ޔަނާލް ރީތިވެގެން ދަބަސްތަކާއެކު ނުކުތްއިރު ސިޓިންރޫމުގައި ދޮންތައާއި ދޮންތަބެ ތިބުމުން އެމީހުނާއި ސަލާމްކޮށް ހެދުމަށްފަހު އަވަސްއަރުވާލައިގެން ދިޔައިރު އިޝާން އާއި މިހުރާން މަތިން އެކަކުވެސް ހަނދާނެއް ނެތެވެ.\nއެއާރޕޯޓަށް ދިޔައިރު އެމީހުންގެ އިންތިޒާރުގައި ޝާފިއުސާރ ހުއްޓެވެ. “ސާރއަކަށް ނެތް ތިކުދިންނާއެކު މިދަތުރުގައި ބައިވެރިވެވޭކަށް. އެކޮޅުގައި އެއާރޕޯޓުގައި ތިކުދިން ރިސީވް ކުރަން އައިސް ތިބޭނެ ދެފިރިހެން ކުދިންނާއި އަންހެނެއް. އެދެ ފިރިހެން ކުދިންއެއީ ތިކުދިންގެ ޕާރޓްނާސް. އެކުދިންއެއީ ވަރަށް ރަގަޅަށް މިކޮޅުން ޓްރެއިނިން ހަދާގެން އެކޮޅުގައި މިހާރު މަސައްކަތް ކުރާ ބައެއް. ތިކުދިންގެ ކަވާރއަކީ ތިހަތަރު ކުދިންނަކީ އެއްބަނޑުއެއްބަފާ ކުދިން. ތިކުދިންނަށްވުރެ ދެއަހަރު އެމީހުން ބޮޑުވާނެ. އެހެންވީމާ އެއީ ތިދެކުދިންގެ ބޭބެމެން. އެއީ އެއްމާބަނޑު ދެބެން. ޔަނާލްއާއި އުޝާވެސް ތިއީ އެއްމާބަނޑު ދެބެން. ބެންކޮކަށް ތިކުދިންގެ މަންމައާއެކު ބަދަލުވީ. އެކޮޅުގައި އުޝާއަކީ އައިޝަތް ހައިލާ ޔަނާލްއަކީ ފާތިމަތް ނައިރާ. މިއޮތީ ތިކުދިންގެ ފޭކް ޕާސްޕޯޓާއި އައިޑީ ކާޑް. އިތުރު އެއްޗެއް އަހަން އޮތިއްޔާ އެކޮޅަށް ގޮއްސަ ގުޅާލާ. އިރުކޮޅަކުން ފްލައިޓް ނައްޓާލާނެ. އަވަހަށް ދޭ.” ޝާފިއު ސާރ ދެކުދިންގެ އަތަށް އެމީހުންގެ ޕާސްޕޯޓު ލައިދިނެވެ. އެއަށފަހު ދެކުދިންނާއި ސަލާމް ކޮށްލުމަށްފަހު ދިޔައީއެވެ.\nއެއާރޕޯޓްއިން ފްލައިޓަށް އަރައި ހަމަޖެހިލުމަށްފަހު ދެމީހުންނަށްވެސް ނިދުނީއެވެ. ފަސް ގަޑިއިރުގެ ފްލައިޓަކަށް ފަހު ބެންކޮކަށް އާދެވުނެވެ. ފްލައިޓުން ފައިބައިގެން ދެމީހުންގެ ދަބަސްތައް ނަގައިގެން ދިޔައިރު ޝާފިއ ސާރ ބުނިހެން އެމީހުން ރިސީވްކުރަން އައިސް ދެ ފިރިހެން ކުދިންނާއި އަންހެނެއް އައިސް ހުއްޓެވެ.\nއެދެ ފިރިހެން ކދިންގެ ތެރެއިން ތަންކޮޅެއް ދިގުކޮށް ހުރި ކުއްޖާ ކުރިއަށް ޖެހިލުމަށްފަހު ސަލާމަށް އަތް ދިއްކޮށްލިއެވެ. “ކޮއްކޮމެންނަށް އަދިކިރިޔާދޯ މިކޮޅަށް އާދެވޭވަރުވީ.” ލާނެތްގޮތަކަށް ހީލަމުން އޭނާ އެހެން ބުނެލީ އެއްލޯމަރާލަމުންނެވެ. އޭނާ ހީލުމުން އެއްކޮލަށް އަޑިކޮޅެއް އެޅުނެވެ. ގަދަ މުށިކުލައެއް ޖައްސާފައި ހުރި އިސްތަށިގަނޑާއި މަޑު މުށިކުލައިގެ ކަޅިއެއް ލިބިފައިވެއެވެ. އޭނާ ދިއްކޮށްލި އަތުގައި ޔަނާލް ސަލާމް ކޮށްލިއެވެ. އެމީހުންގެ ކައިރީ ހުރ އަންހެންމީހާ ހިތްހެޔޮ ހިނިތުންވުމަކާއެކު ދެކުދިންގެ ގައިގައި ބައްދާލިއެވެ. އޭނާއަށްވެސް މަޑު މުށިކުލައިގެ ކަޅިއެއް ލިބިފައިވެއެވެ. ކަޅުކުލައިގެ ދިގުހެދުމަކާއެކު ކަޅުކުލައިގެ ޝޯލެއް އަޅއިގެން ހުރިއިރު އުޝާއާއި ޔަނާލަށްވުރެ އޭނާ ކުރެވެ. އެއެންމެންނާއި ތަންކޮޅެއް ދުރުގައި ހުރި ފިރިހެން ކުއްޖާގެ މޫނުން ފެންނަނީ ސީރިއަސް ކަމެވެ. އޭނާ އަނެއް ފިރިހެން ކުއްޖާއާއި ވައްތަރު ގޮތެއް ހުއްޓެވެ. ނަމަވެސް އޭނާއަށް ތުރެ ކުރުވެފައި އޭނާގެ އިސްތަށިގަނޑުގައި ޖައްސާފައިވަނީ ގަދަ މުށިކުލައެކެވެ. އޭނާގެ ލޮލޮުގެ ކަޅިވަނީ ކަޅުކުލައިގައެވެ. ނަމަވެސް މޫނުމަތިން ވައްތަރު ގޮތެއް ހުރުމުން އެމީހުން ނުދަންނަ މީހުނަށް އެއީ އެއްމާބަނޑު މީހުންނޭ ބުނީމަ ގަބޫލު ކުރެވޭނެއެވެ.\nއެދެފިރިހެން ކުދިން އައިސް އުޝާމެންއަތުން ދަބަސްތައް އަތުލމަށް ފަހު ޓެކްސީއެއް ހޯދިއެވެ. ޓެކްސީގައި އެމީހުން ގޮސް ހުއްޓުނީ މަޑުނޫކުލަ ލާފައި ހުރި ދިހަ ބުރީގެ ބޮޑު އިމާރާތެއް ކުރިމައްޗަށެވެ. ލިގްޓުގައި އެމީހުން އެރީ ހަތްވަނަ ފްލޯރއަށެވެ.\nއެމީހުން ވަތީ ބޮޑު އެޕާރޓްމެންޓަކަށެވެ. ސިޓިންގް ރޫމަކާއި ބަދިގެއާއި ކާގޭގެ އިތުރުން ތިން ކޮޓަރި ހުއްޓެވެ. އުޝާމެންގެ ދަބަސްތައް އެތަނުން އެއްކޮޓަރިއަށް ލާދިނެވެ. “ދެކުދިން ޖެހޭނީ މިކޮޓަރި ޝެއާރ ކޮށްލަން. ފްރެޝް ވެލައިގެން އާދޭ. އަދި ބައިވަރު ކަންތައް ތިކުދިންނަށް ކިޔާދޭން އެބަޖެހޭ.” ޔަނާލްގެ އަތަށް ތަޅުދަނޑިއެއް ލައިދެމުން އެއަންހެން މީހާ ބުނުމަށްފަހު އޭނާ ދިޔައީ ބަދިގެއަށެވެ\nvarah reethi maashaa allah.. whn next??????? stay safe dear\nކުށަކީ ކޮބާ… 01\nހިތާމަ ކުރުވާހަކަ އެހެނިހެން June 23, 2017\nހާދަ ލޯބިންނޭ… (31) -ފަހުބައި-\nލޯބި July 21, 2020\nހަޤީޤީ ލޯބި April 6, 2018


BREAKING NEWS: Kulli Haalathugai Jessi Flight eh3Buriyah Bindhihjje - Vaguthu\nކުއްލި ހާލަތުގައި ޖެއްސި ފްލައިޓެއް ތިން ބުރިއަށް ބިނދިއްޖެ\n6 މަސް ކުރިން ( ފެބުރުއަރީ 5, 2020 )\nކުއްލި ހާލަތުގައި ތްރުކީ އެއާޕޯޓަކަށް ޖެއްސި ފްލައިޓެއް ތިން ބުރިއަށް ބިންދައިގެން ހިނގައްޖެއެވެ.\n177 މީހުން ތިބި ފްލައިޓަކީ ތްރުކީގެ ބަޖެޓް އެއާލައިނެއް ކަމަށްވާ "ޕެގަސޫސަސް" އެއާލައިންގެ ފްލައިޓެކެވެ. ޑޮމެސްޓިކް ފްލައިޓް ބިންދައިގެން ދިޔައީ ތުރުކީގެ ވެރިރަށް އިސްތަންބޫލްގައި އޮންނަ ސަބިހާ ގޫކްޗެން ނަމަކަށް ކިޔާ އެއާޕޯޓަށް ޖެއްސިތަނުންނެވެ.\nމީޑިއީ ރިޕޯޓްތައް ބުނާ ގޮތުގައި ފްލައިޓް ބިންދައިގެން ދިޔަ ވަގުތު ކޮންމެވެސް ވަރަކަށް އަލިފާން ފެނުނު ނަމަވެސް ފްލައިޓްގައި އަލިފާން ރޯވެފައެއް ނުވެއެވެ. ފްލައިޓްގައި ތިބި އެންމެން ވަނީ ބިންދައިގެން ގޮސް ވަކި ވެފައި އޮތް ތަނަކުން ނެރެފައެވެ. މިހާދިސާގައި އެއްވެސް މީހަކު މަރުވެފައެއް ނުވެއެވެ.\nމި ހާދިސާގައި އަނިޔާވި މީހުންގެ ތަފްސީލެއް އަދި ނުލިބެއެވެ.\nމީޑިއާ ރިޕޯޓްތައް ބުނާ ގޮތުގައި ފްލައިޓް ބިންދައިގެން ދާން މެދުވެރިވި ސަބަބެއް އަދި ނޭނގެއެވެ.\nޕެސަގޫސަސް އެއާލައިންގެ ފްލައިޓަކަށް 2018 ވަނަ އަހަރު ވެސް މިފަދަ ހާދިސާއެއް ދިމާވިއެވެ. އެފަހަރު ފްލައިޓް ރަންވޭގައި ކޮންޓްރޯލް ނުވެގެން ގޮސް ފަރުބަދައެއް މަތިން ތިރިއަށް ނުވެއްޓުނީ ކިރިޔާއެވެ.\nމިހާދިސާ ހިނގި އިސްތަންބޫލްގެ އެއާޕޯޓަކީ ތުރުކީގެ ދެވަނަ އަށް އެންމެ ބާރުބޮޑު އެއާޕޯޓެވެ. އިންޓަނޭޝަނަލް ފްލައިޓްތައް ވެސް ޖައްސާ މި އެއާޕޯޓަކީ ހާއްސަ ގޮތެއްގައި ޑޮމެސްޓިކް ފްލައިޓްތަކުގެ ހަބެކެވެ. މި އެއަޕޯޓުން އަހަރަކު 30 މިލިއަން މީހުން ޚިދުމަތް ހޯދައެވެ.


ފަތިސް ނަމާދުގެ އިހު ސުންނަތް – Ilm\nފަރުޟު ފަސް ނަމާދުގެ ތެރެއިން ފަތިސްނަމާދަކީ ވަރަށް މަތިވެރި ނަމާދެކެވެ. ރަސޫލުﷲ ޞައްލަﷲ ޢަލައިހި ވަސައްލަމް ޙަދީޘް ކުރައްވާފައިވެއެވެ. « أثقل الصلاة على المنافقين صلاة العشاء وصلاة الفجر ، ولو يعلمون ما فيهما لأتوهما ولو حبوا ….. » =متفق عليه= މާނައަކީ: ” މުނާފިގުންނަށް އެންމެ ބުރަ އަދި އެންމެ ބަރު ނަމާދަކީ ޢިޝާނަމާދާއި ފަތިސް ނަމާދެވެ. އެ ދެ ނަމާދުގެ ޡަވާބާއި ދަރުމަ މީސްތަކުންނަށް އެނގޭނަމަ ބިމުގައި ފިރުކެމުންވެސް އެ ދެ ނަމާދަށް އައީސްކަން ކަށަވަރެވެ.”\nހަމަ މިފަދައިން ފަތިސްނަމާދުގެ އިހުސުންނަތަކީވެސް އެހާމަތިވެރި ދަރުމައާއި ޘަވާބު އޭގައި ހިމެނިގެންވާ ކަމެކެވެ. ރަސޫލުﷲ ޞައްލަﷲ ޢަލައިހި ވަސައްލަމްގެ އަރުހުން ރިވާ ވެގެންވެއެވެ: عَنْ عَائِشَةَ رَضِيَ اللهُ عَنْهَا عَنِ النَّبِيِّ صَلَّى اللهُ عَلَيْهِ وَسَلَّمَ قَالَ : « رَكْعَتَا الْفَجْرِ خَيْرٌ مِنَ الدُّنْيَا وَمَا فِيهَا » . وَفي روايةٍ لِمُسْلِم : « لَهُمَا أَحَبُّ إِلَيَّ مِنَ الدُّنْيَا جَمِيعاً » =أخرجه مسلم والترمذي= މާނައަކީ: ރަސޫލުﷲ ޞައްލަﷲ ޢަލައިހި ވަސައްލަމްގެ އަރިހުން އުއްމުލް މުއުމިނީން ޢާއިޝާ ރަޟިޔަﷲ ޢަންހާ ރިވާކުރައްވާފައި ވެއެވެ.” ފަތިސްނަމާދުގެ އިހުސުންނަތުގެ ދަރުމައާއި ޘަވާބު ދުނިޔެއާއި ދުނިޔޭގައި ވާހާ އެއްޗަކަށް ވުރެން ހެޔޮކަން ބޮޑުވެގެން ވެއެވެ.” އަދި އެހެން ރިވާޔަތެއްގައި ވެއެވެ. ” ތިމަން ނަބިއްޔާގެ އަރިހުގައި އެ ދެ ރަކްޢަތް މުޅި ދުނިޔެއަށް ވުރެން ހެޔޮ ކަމާއި ދަރުމައިގެ ގޮތުން މަތިވެރި ވެގެންވެއެވެ.”\n(މިއީ ނޫރުލް އިސްލާމް ވެބްސައިޓްގައި ޢަބްދުﷲ ޞިއްދީޤު


Kaiveni haflaa akah dhin bomuge hamalaaehgaa 63 maru\nމަރުވި މީހުންގެ ބޫޓާއި ފައިވާންތައް-- ފޮޓޯ:ރޫޓާސް\nކާބުލްގައި އޮތް ކައިވެނި ހަފްލާއަކަށް ދިން ބޮމުގެ ހަމަލާއެއްގައި 63 މީހުން މަރުވެއްޖެ (މާދަމާ)\nއަފްގާނިސްތާންގެ ކާބުލްގައި އޮތް ކައިވެނީގެ ހަފްލާއަކަށް އަމާޒު ކޮށް ދިން ބޮމުގެ ހަމަލާއެއްގައި 63 މީހުން މަރުވެ 180 ވުރެ ގިނަ މީހުންނަށް އަނިޔާވެއްޖެއެވެ.\nއަފްގާނިސްތާނުގެ ގަޑިން ރޭގަނޑު 10:40 ހާއިރު ދިން ހަމަލާގެ ޒިންމާ އިސްލާމިކް ސްޓޭޓް (އައިއެސް) އިން ވަނީ ނަގަައިފައެވެ. އައިއެސް އިން ނެރުނު ބަޔާނެއްގައި ބުނެފައިވަނީ އެޖަމާއަތުގެ ހަނގުރާމަވެރިއެއް "ބޮޑު ހަފްލާއެއްގައި" ޖާނުން ފިދާވެގެން ހަމަލާއެއް ދީފައިވާ ކަމަށެވެ.\nއަދި ކުއްލި ހާލަތްތަކުގައި އެހީވާ ފަރާތްތައް އެ ސަރަހައްދަށް އައުމުން ޕާކް ކޮށްފައި އޮތް އުޅަނދެއް ގޮއްވާލި ކަމަށް ވެސް އައިއެސް ޖަމާއަތުން ބުނެއެވެ.\nހަމަލާގައި ކައިވެނި ކުރި ފިރިހެން މީހާގެ އާއިލާ އާއި އެތައް ރަހުމަތްތެރިންނެއް ވަނީ މަރުވެފައެވެ. އަދި އަންހެން މީހާގެ އާއިލާގެ 14 މީހުން މަރުވިއެވެ. އޭގެ އިތުރުން ކައިވެނި ހަފްލާގައި ތިބި ބައެއް ވެއިޓަރުންވެސް ވަނީ މަރުވެފައެވެ.\nބޮން ގޮއްވާލާފައިވަނީ ގިނަ އަދަދެއްގެ ޝިއާ މުސްލިމުން ދިރިއުޅެމުން އަންނަ ކާބުލްގެ ދެކުނުގެ ސަރަހައްދެއްގައެވެ. ތޯލިބާން އާއި އައިއެސް ފަދަ ސުންނީ މުސްލިމް އަސްކަރިއްޔާތަކުން އަންނަނީ އަފްގާނިސްތާނުގައި ދިރިއުޅޭ ޝިއާ މުސްލިމުންނަށް އަމާޒުކޮށް އެކި ހަމަލާތައް ދެމުންނެވެ.\nއަފްގާނިސްތާންގެ ރައީސް އަޝްރަފް ގަނީ ވަނީ މި ހަމަލާ ކުށްވެރިކޮށް ނާތަހުޒީބީ އަމަލެއްގެ ގޮތުގައި ސިފަކޮށްފައެވެ. އަދި މި ހަމަލާގެ ތުހުމަތު ތޯލިބާން ޖަމާއަތުގެ މައްޗަށް ކުރިއެވެ. ނަމަވެސް ތޯލިބާނުން ވަނީ ތުހުމަތުތައް ދޮގުކޮށްފައެވެ.\nތޯލިބާނުން ވެސް ވަނީ މި ހަމަލާ ކުށްވެރިކޮށްފައެވެ. ކުށެއް ނެތް ގިނަ އަދަދެއްގެ އަންހެނުންނާއި ކުޑަކުދިން މެރުމަކީ ގަބޫލުކުރެވޭނޭ ކަމެއް ނޫންކަމަށް ތޯލިބާން ޖަމާއަތުން ވަނީ ބުނެފައެވެ.\nމިމަހުގެ އަށް ވަނަ ދުވަހު ތޯލިބާން ޖަމާއަތުން ވަނީ ކާބުލް ޕޮލިސް ސްޓޭޝަނަކަށް އަމާޒުކޮށް ބޮމެއް ގޮއްވާލައިފައެވެ. އެ ހަމަލާގައި 14 މީހުން މަރުވިއެވެ.\nބޮމުގެ ހަމަލާ ކައިވެނި އައިއެސް އަފްގާނިސްތާން\nކުށެއް ނެތް ގިނަ އަދަދެއްގެ އަންހެނުންނާއި ކުޑަކުދިން މެރުމަކީ ގަބޫލުކުރެވޭނޭ ކަމެއް ނޫން މީކޮން ތަންދޮރު ނޭގޭ މޮޔަބައެއް


Firihenunnai Inumuge Dhuniyeyge Record Othee Dhivehi Anhenun Athugai.. ފިރިހެނުންނާއި އިނުމުގެ ރިކޯޑް އޮތީ ދިވެހި އަންހެނުންގެ އަތުގަ – Huvadhoo News Firihenunnai Inumuge Dhuniyeyge Record Othee Dhivehi Anhenun Athugai.. Huvadhoo News\nފިރިހެނުންނާއި އިނުމުގެ ރިކޯޑް އޮތީ ދިވެހި އަންހެނުންގެ އަތުގަ\nދިވެހި ރާއްޖެއަށްވުރެ ގިނަ ފިރީންނާއި އިން އެކި އެކި އަންހެނުން ތިބި ހަމަ އެއްވެސް ތަނެއް މި ދުނިޔޭގައި އޮތްކަމެއް ނޭނގެއެވެ. ހޯދައި ބަލައިފީ ވިއްޔާއި ސާޅީހަކަށް ފިރީނާއި އިން އެކިއެކި އަންހެނުން ހީވަނީ ފެނިދާނޭ ހެނޭ، މިއަކީވެސް ކުޑަ އަޖައިބެއް ނޫނެވެ. މީ ހުސް އިސްލާމުން ތިބޭ ރާއްޖެއެކޭ، މިއަކީ ނާގަބާޑިއެއް، އަންޒަމާނެއް ނޫނެވެ. އިސްލާމްވެރިކަމެއް ހިނގާ ރަނގަޅު ތަނެކެވެ. އެކަމަކު މިބުނި އަޖައިބުގެ މައްޗަށް ބަލާއިރު، އެއަކީ، ހުސް އަންހެނުންގެ ކިބައިގައި ހުރިކަމެއް ނޫނެވެ. ދެބައި މީހުން ހަމަ އެއްވެގެން އުޅޭ ގޮތަކީޔޭ. މިއީ ދެރަ ހުތުރު ގޮތެކޭ މީހަކު ބުންޏަށް އެހޭކަށްވެސް ނޯވެއެވެ. އެއީ މިބަސް ބުނާން އަނގަ ހުޅުވައިލާއިރަށް ކަލެޔޯޔޭ ބުނެފީވިއްޔާ ވާނީ އަނގަ ކައިލައިފައި ހިންދިރުވައިލާން ވިއްޔާޔޭ،\nއެހެންނާ، މާފިލާފުށީ މާމުދިންކަލޭގެ ފާނުންގެ ކިބައިން ރިވާވެގެންވެސްވެޔޭ ތިމަންގެ އެއްބަނޑު އެއްބަފައި އައިސާފުޅުގެ އުމުރުން އެގާރަ އަހަރުގައި އައިސް މާލޭގެ ބޮޑެއްގެ ގެޔަށް ފައިބައްޖެއެވެ. އޭނާގެ އުމުރުން ސައުދަ އަހަރުގައި އަހުރެން މާލެއައި ދަތުރަކު އެގޭގެ ވެރި ކާސިން ކަލޭފާނުން ބުނުއްވައިފިޔޭ.. ކަލޭގެ ކޮއިގެ ވަލީއާ މަށާ ހަވާލުކޮށްފައި ދާށޭ. އޭނާ ހީވަނީ މީހަކާއި އިންނާން ވެއްޖެ ހެންނޭ.\nދެން އެބުނުއްވި ފަދައިން އެކަން ކޮށްފައި ރަށަށް ހިނގައްޖައީމޭ. ދެން މާލެ އާދެވުނީ ދޮޅުއަހަރު ފަހުންނޭ.. އައިސް އައިސާފުޅުގެ ޚަބަރު ބެލީމާ އެނގުނީ އެވެނިމީހަކާ އިނދެގެން މިވެނި ގެޔެއްގައި އުޅޭކަމަށެވެ. ދެން އެގޭ ދޮށަށް ގޮސް ބެލިއިރު ތެދެއްމެޔޭ. އައިސާފުޅު އެބައުޅެއެވެ. ހަޔެއްކަމަސްވީ ފިރިހެން ކުއްޖަކުވެސް ގެންގުޅެޔޭ އަދި ބަނޑުވެސް ބޮޑުމެޔޭ.. ދެން އަހަރެން އެގޭގައި އިންދައި އިނދެގެން އުޅޭ މީހާވެސް އަތުވެއްޖެއެވެ. އައިސް އުޅުނު އުޅުމުގެ ތެރޭގައި އައިސާފުޅު ބުނެފިޔޭ. ކަލޭ މިކުއްޖާޔަށް ތިޔަހެން ތިޔަ ހަދަނީ މީ ކަލޭގެ ކުއްޖެއް ނޫންވެތާޔޭ… މިސާހިތަކު ކަލޭގެ ކުއްޖެއްވެސް ހުރެދާނެޔޭ. އޭރުން މަވެސް ހަދާނީ ހިތުހުރި ގޮތެކޭ. އަހުރެން އަހައިފީމޭ، މީ އަނެއްކާ ކާކުގެ ކުއްޖެއްހޭ. އައިސާފުޅު ބުނެފިޔޭ. މިއީ އިހަށް އިނދެގެން އުޅުނު ކާސިމުގެ ކުއްޖެކޭ. ދެން މި ދަތުރު ރަށަށް ގޮސްފައި އާދެވުނީ ވެސް ދޮޅު އަހަރު ފަހުންނޭ. އައިއިރު އައިސާފުޅު އިނީ އަނެއްކާ އެހެން މީހަކާއި އިނދެގެން އެހެން ގެޔެއްގައެވެ. ކަންތައް ހުރީ އިހަށް ފަހަރު ހެންނޭ. މި ގޮތަށް ކޮންމެ ދޮޅު އަހަރަކުން ދަތުރަކު އައިސް ދިހަ ދަތުރު ވީއިރު، އައިސާފުޅުގެ ނުވަކުދީން ތިއްބެވެ. ނަސީބަކުން އެއްބަފަޔެއްގެ ދެކުއްޖަކު ނެތެވެ.\nމި ފަހަރު ރަށަށް ގޮސް ހުއްޓައި އައިސާފުޅު ވިހާން އުޅެފައި މަރުވީވާހަކަ އިވިއްޖެޔޭ. ދެން މާލެ އައިސް އައިސާފުޅުގެ ކުދީންކޮޅު ހޯދޭތޯ އުޅެގެން ފެނުނީ އެންމެ ދޮށީ ކުއްޖާޔެވެ. ކޮއްކޮމެން ކޮބައިހޭ އަހައިގެން ބުނާކަށެއް ނޭނގުނެވެ. އެއްބައިކުދިން ވަކަރުގޭގައި އުޅޭވާހަކަ ބުންޏޭ. ދެން ކޮންމެއަކަސް އެކުދީންނަކު ހޯދާކަށެއް ނޭނގުނޭ، ދެން ގަދަކަމުން ކަހަލަ ގޮތަކަށް މިކުއްޖާ ރަށަށް ގެންގޮސްގެން އުޅެނިކޮށް ދެތިން މަހެއްގެ ތެރޭގައި ރަށުމީހުންގެ ފޮށި ފަޅައިފި ކަމަށްވެގެން އަތޮޅުވެރީންގެ ހަވާލުގައި އޭނާގެ ޢިއްޒަތުގައި މާލެ ގެނެވިއްޖެއެވެ. ދެން ދިޔައީ ހުވަދޫ އަތޮޅު ހޯޑެއްދުވަށޭ ބުނާތީ އިވުނެވެ. މާމުދިން ކަލޭގެފާނުން ބުނުއްވަޔޭ މިކަންތަކާ ތިމަން އަރާހައި ރުޅިޔެއް އަރަނީ އެގޮތަށް އެކާވަނި ކޮށްދޭ މީހުންދެކެއެވެ. މިވާހަކަޔަކީ ދޮގު ރިވާޔަތެއް ކަމުގައިވިޔަސް މިއަކީ ދިވެހިރާއްޖޭގައި ހިނގުން ދުރުކަމެއް ނޫނެވެ. ނާދޮގެއްތޯ!؟\nނޯޓް: މި ލިޔުމަކީ 1933 ވަނަ އަހަރު ޙުސައިން ޞަލާހުއްދީން ލިޔުއްވާފައިވާ “އަލްއިޞްލާޙް” އިން ނަކަލު ކުރެވިފައިވާ ލިޔުމެކެވެ.


މާފުށީ ޖަލުގައި ގައިދީނަށް ބޮޑެތި އަނިޔާތަކެއް!\nގައިދީން ތަކަކަށް އަނިޔާލިބުން\nގައިދީއަކަށް އަނިޔާލިބިފައިވާކަން އެނގިފައިވާ ނުވާކަމަށް ކަރެކްޝަނުން ބުނޭ\nމައުލޫމާތު ލިބިފައިވާ ގޮތުގައި ތިން ގައިދީއަކަށް ވަރަށް ބޮޑަށް އަނިޔާވި\nގައިދީންގެ ގައިގައި ތަޅާ އަނިޔާކޮށްފައި ހުރި ނިޝާތައް ހުރީ ފެންނަން\n27 ޖުލައި 2017 | ބުރާސްފަތި 18:00\nފޮޓޯތަކުން ފެންނަ ގޮތުގައި، ބައެއް ގައިދީންގެ ހަށިގަނޑުގެ އެކި ތަންތަނުގައި އެއްޗަކުން ތަޅާފައި ހުރިކަމުގެ ނިޝާންތައް ފެންނަން ހުރި\nޖަލު ބަލަހައްޓާ އޮފިސަރުންނާއި ގައިދީންނާ ދެމެދު ހިނގި ހަމަނުޖެހުންތަކެއްގައި ގައިދީން ތަކަކަށް ބޮޑެތި އަނިޔާތަކެއް ދީފިއެވެ.\nގަލޮޅު ދެކުނު ދާއިރާގެ މެންބަރު އަހުމަދު މަޚްލޫފް ވަނީ އަނިޔާވި ބައެއް ގައިދީންނަށް ދީފައިވާ އަނިޔާތައް އެނގޭނެހެން ހުރި ފޮޓޯތަކެއް ޓްވީޓް ކުރައްވާފައެވެ. އަދި އޭގެ އިތުރު ފޮޓޯތަކެއް ވަނީ މީޑިއާއަށްވެސް ލިބިފައެވެ.\nއެ ފޮޓޯތަކުން ފެންނަ ގޮތުގައި، ބައެއް ގައިދީންގެ ހަށިގަނޑުގެ އެކި ތަންތަނުގައި އެއްޗަކުން ތަޅާފައި ހުރި ކަމުގެ ނިޝާންތައް ފެންނަން ހުއްޓެވެ. އަދި ބައެއް ފޮޓޯތަކުގައި ހަށިގަނޑުގެ ބައެއް ތަންތަނުގައި ޒަޚަމްތަކެއް ފެންނާން ހުއްޓެވެ.\nރާއްޖެއެމްވީއަށް މައުލޫމާތު ލިބިފައިވާ ގޮތުގައި އޭގެތެރެއިން ތިން މީހަކަށް ވަނީ ވަރަށް ބޮޑަށް އަނިޔާވެފައެވެ.\nމި ހަމަނުޖެހުމުގައި ކަރެކްޝަންސް އޮފިސަރަކަށްވެސް ވަނީ އަނިޔާވެފައެވެ. އޭނާގެ ތުންފަތް ފަޅައިގެންގޮސް، ކަރަށް ވެސް ޒަޚަމަތަކެއް ލިބިފައިވާކަމުގެ މައުލޫމާތު ވަނީ ލިބިފައެވެ.\nކަރެކްޝަންސްގެ މީޑިއާ އޮފިސަރު އަހުމަދު ލުގުމާން ވިދާޅުވީ، ގައިދީންތަކަކަށް އަނިޔާލިބުނުކަން އެނގިފައި ނުވާކަމަށެެވެ. އެހެންނަމަވެސް ޖަލު ބަލަހައްޓާ އޮފިސަރަކަށް އަނިޔާވެ އޭނާއަށް ފަރުވާދީފައިވާކަމަށް އޭނާ ވިދާޅުވިއެވެ.\nގައިދީންތަކަކާއި ކަރެކްޝަނަލް ސަރވިސްގެ އޮފިސަރުންނާ ދެމެދު ހަމަނުޖެހުމެއް ހިނގީ އަންގާރަދުވަހުގެރޭގެ ވަގުތެއްގައެެވެ. ހަމަނުޖެހުންތައް ކޮންޓްރޯލްވެ، އާންމު ހާލަތަށް ގެނެވިފައި ވަނީ މެންދުރު ހާއިރު ކަމަށް ކަރެކްޝަނަލް ސަރވިސަސް އިން ވަނީ ބުނެފައެވެ.\nމިކަމާ ގުޅޭ ގޮތުން މައުލޫމާތުދެއްވަމުން މޯލްޑިވްސް ކަރެކްޝަނަލް ސަރވިސްގެ މީޑިޔާ އޮފިޝަލް ވިދާޅުވީ، ގައިދީންތަކާއި ޖަލު ބަލަހައްޓާ އޮފިސަރުންނާއި ދެމެދު ހަމަނުޖެހުންތަކެއް ހިނގާފައި ވަނީ އަންގާރަ ދުވަހުގެ ރޭގެ ވަގުތެއްގައި ކަމަށެވެ. ގައިދީންތަކަކާއި ކަރެކްޝަނަލް ސަރވިސްގެ އޮފިސަރުންނާ ދެމެދު ހިނގި ހަމަނުޖެހުންތައް ކޮންޓްރޯލްވެ، އާންމު ހާލަތަށް ގެނެވިފައި ވަނީ ބުދަ ދުވަހުގެ މެންދުރު ހާއިރު ކަމަށް ކަރެކްޝަނަލް ސަރވިސަސް އިން ބުންޏެވެ.


SunOnline: Dheebaaja massala Review kuran Supreme Court ah husha alhaifi\nދީބާޖާ މައްސަލަ ރިވިއުކުރަން ސުޕްރީމް ކޯޓަށް ހުށަހަޅައިފި\nމުހައްމަދު މުޒައްޔިން ނާޒިމް 28 Jan 2020, 10:50\nބަންޑާރަ ނައިބު ރިފްއަތު: އޭޖީ މައްސަލަ ވަނީ ރިވިއު ކުރަން ހުށަހަޅާފައި -- ސަން ފޮޓޯ/ މުޒައްޔިން ނާޒިމް\nދަތުރުފަތުރުގެ ހިދުމަތް ދިނުމުގެ މަސައްކަތް ހަވާލުކުރި ދީބާޖާ ކުންފުނީގެ އެގްރިމަންޓް ބާތިލް ކުރި މައްސަލައިގައި އެ ކުންފުންޏަށް ބަދަލު ދިނުމަށް ސުޕްރީމް ކޯޓުން މީގެ ކުރިން ތާއިދުކޮށްފައިވާ ހުކުމް އަލުން ރިވިއު ކުރުމަށް ސްޕްރީމްކޯޓަށް ހުށަހަޅައިފި އެވެ.\nބަންޑާރަނައިބުގެ އޮފީހުން އެ މައްސަލަ ރިވިއު ކުރުމަށް ހުށަހެޅީ ދީބާޖާއަށް ބަދަލު ދިނުމަށް މީގެ ކުރިން ސުޕްރީމް ކޯޓުން ކޮށްފައިވާ ހުކުމާމެދު އާންމުންގެ ކަންބޮޑުވުން އޮތް ކަމަށް، ރައީސް އިބްރާހިމް މުހައްމަދު ސޯލިހު އެ އޮފީހަށް އަންގަވާފައިވާތީއެވެ.\nބަންޑާރަނައިބު އޮފީހުން މިއަދު ކުރި ޓްވީޓެއްގައި ވަނީ އެ އެ މައްސަލަ ރިވިއުކުރުމަށް މިއަދު ސުޕްރީމް ކޯޓަށް ހުށަހެޅިކަން ކަށަވަރުކޮށްދީފައެވެ.\nގަވައިދާ ހިލާފަށް އެގްރިމަންޓްތައް ބާތިލުކުރުމުގެ މައްސަލަތަކުގައި ކުންފުނިތަކަށް ދޭން ޖެހޭ ބަދަލު 6.8 ބިލިއަނެއްހާ ރުފިޔާއަށް އަރާނެކަމަށް ރައީސް އިބްރާހިމް މުހައްމަދު ސޯލިހު މީގެ ކުރިން ވަނީ ވިދާޅުވެފައެވެ.\nސަރުކާރުން މިހާތަނަށް ބަދަލުގެ ގޮތުގައި ބިލިއަނަކަށް ވުރެ ގިނަ ރުފިޔާ އެކި ފަރާތްތަކަށް ދީފައިވެއެވެ. އެކަމާ ގުޅިގެން ސަރުކާރަށް ފާޑުކިޔުން ވެސް ދަނީ އަމާޒުވަމުންނެވެ.\nކޮވިޑް އަމުރާ ހިލާފްވާ މީހުންގެ ޖޫރިމަނާ ބޮޑު ކުރަަނީ


SunOnline: Konme vaguthakuves dhuniye huttumakah athuvedhaane, kaaboathaketheege security kashavaru kurun muhinmu: Raees\nކޮންމެ ވަގުތަކުވެސް ދުނިޔެ ހުއްޓުމަކަށް އަތުވެދާނެ، ކާބޯތަކެތީގެ ސެކިއުރިޓީ ކަށަވަރު ކުރުން މުހިންމު: ރައީސް\nމުޙައްމަދު ނާއިލް ހަފީޒް 15 Oct 2021, 22:31\nދުނިޔޭގެ ކާބޯތަކެތީގެ ދުވަހާއި ދަނޑުވެރިންގެ ގައުމީ ދުވަސް ފާހަގަކުރުމުގެ ގޮތުން ތ. ކަނޑޫދޫގައި ބޭއްވި ރަސްމިއްޔާތުގައި ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ވާހަކަދައްކަވަނީ -- ފޮޓޯ/ ރައީސް އޮފީސް\nކިތަންމެ ތަަރައްގީވެފައިވާ ޒަމާނެއް ނަމަވެސް ކޮންމެ ވަގުތެއްގައި ވެސް ދުނިޔެ ހުއްޓުމަކަށް އަތުވެދާނެފަދަ ކަމެއް ހިނގާފާނެކަމަށާއި އެހެންކަމުން އެންމެ މުހިންމީ އެކަށީގެންވާ މިންވަރަށް ކާބޯތަކެތި ހުރުންކަމަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ވިދާޅުވެއްޖެއެވެ.\nދުނިޔޭގެ ކާބޯތަކެތީގެ ދުވަހާއި ދަނޑުވެރިންގެ ގައުމީ ދުވަސް ފާހަގަކުރުމުގެ ގޮތުން ތ. ކަނޑޫދޫގައި ބޭއްވި ރަސްމިއްޔާތުގައި ވާހަކަދައްކަވަމުން ރައީސް ވިދާޅުވީ ރާއްޖޭގައި ކާބޯތަކެތީގެ ސެކިއުރިޓީ ދެމެހެއްޓުމަށް ދަތިތަކާ ކުރިމަތިވާކަމަށެވެ. އެހެންކަމުން އެ ފަދަ ދަތިތައް ހޯދައި ހައްލުކުރުން މުހިންމުކަމަށް ރައީސް ވިދާޅުވިއެވެ.\n"އެންމެ ބޮޑު އެއް ގޮންޖެހުމަކީ ދިގު މުއްދަތެއްގަައި ބިން ނުލިބުން. އެނގިވަޑައިގަންނަވާނެ ރާއްޖޭގައި ދަނޑުވެރިކަން ބޮޑަށް ކުރެވެމުން އަންނަނީ މީހުން ދިރިއުޅެމުން އަންނަ ރަށްރަށުގައި. އިރާދަކުރެއްވިޔާ ކައުންސިލްތަކާ ވާހަކަދައްކަައިގެން އަޅުގަނޑުމެން ދަނޑުވެރިންނަށް މިއަށްވުރެ ފަސޭހައިން މީހުން ދިރިއުޅޭ ރަށްރަށުން ބިން ލިބޭނެ ގޮތް ހަމަޖައްސައިދޭނެ ވާހަކަ ދަންނަވަން،" ރައީސް ވިދާޅުވިއެވެ.\nރައީސް ވިދާޅުވީ ދަނޑުވެރިކަން ކުރާއިރު ދަނޑުވެރިން ސަމާލުކަން ދޭންވީ މުހިންމު ކަންތައްތަކެއް ހުރިކަމަށެވެ. އެގޮތުން އެންމެ މުހިންމީ ދަނޑުވެރިކަމުގައި ކެމިކަލް ބޭނުން ނުކުރުންކަމަށް ރައީސް ވިދާޅުވިއެވެ. އަދި އޭގެ ބަދަލުގައި ތިމާވެެއްޓާ ރައްޓެެހި ގޮތަކަށް އޯގެނިކް ފާމިންއަށް މަސައްކަތްތައް ބައްޓަންކުރުމަށް ރައީސް ވަނީ އެދިވަޑައިގެންފައެވެ.\nއެ މަނިކުފާނު ވިދާޅުވީ އޯގެނިކް ފާމިންއަށް ރާއްޖޭގައި ޑިމާންޑު އޮތްކަމަށެވެ. އަދި އެއީ ރާއްޖޭގައި ވެސް ކުރެވޭނެކަމެއްކަމަށެވެ.\nމީގެ އިތުރުން ރާއްޖޭގައި ހެއްދޭ ބާވަތްތައް ރާއްޖެއަށް ބޭނުންވާ މިންވަރަށް ހެއްދުމަށް މަސައްކަތްކުރަންޖެހޭކަމަށް ރައީސް ވިދާޅުވިއެވެ. އޭގެތެރޭގައި 17 ބާވަތެއްގެ ތަރުކާރިއާއި މޭވާ ހިމެނޭކަމަށް ވިދާޅުވިއެވެ.\nމިރޭގެ ރަސްމިއްޔާތުގައި ފިޝަރީޒް، މެރިން ރިސޯސަސް އެންޑް އެގްރިކަލްޗާ މިނިސްޓަރު ޑރ. ހުސައިން ރަޝީދު ހަސަން ވެސް ވަނީ ވާހަކަދައްކަވާފައެވެ.\nރައީސް ސޯލިހު ކަނޑޫދުއަށް މިހާރު ކުރައްވާ ދަތުރުފުޅަކީ ދަނޑުވެރިންގެ ދުވަހާއި ދުނިޔޭގެ ކާބޯތަކެތީގެ ދުވަހުގެ ހަރަކާތްތަކުގައި ބައިވެރިވެވަޑައިގެންނެވުމަށް ކުރައްވާ ދަތުރުފުޅެކެވެ. އެ މަނިކުފާނު މާލެ ވަޑައިގަންނަވާނީ މާދަމާއެވެ.\nރަސްމީ ދަތުރުފުޅުގެ ތެރެއިން އެ މަނިކުފާނުވަނީ ތ. ކަނޑޫދޫގައި ފުޑް ސެކިއުރިޓީ ޕްރޮގްރާމާއި ފާޓިގޭޝަން ސިސްޓަމް އިފްތިތާހުކޮށްދެއްވާފައެވެ.


Sarukaaraai ehkolhaai dhekolhugai badhaluvanee kiyaa foithoa eve – Ali Fazad's Blog\n12 މަސް ކުރިން • އެހެނިހެން ފުވައްމުލައް ސިޔާސީ\n2004 ވަނަ އަހަރު ސުނާމީގެ ފަހުން ދިވެހި ދައުލަތުގެ ހިންގުމުގެ ނިޒާމުގެ ތެރެއަށް ކުދި ކުދި ސުނާމީތައް އަންނަން ފެށިއެވެ. މިގޮތުން މަޝްހޫރު އޮގަސްޓް 12،13 އާއި އިވާން ނަސީމްގެ މަރުގެ މައްސަލަ އަކީ ފާހަގަ ކުރެވޭ ކަންތައްތަކެވެ. ސުނާމީގެ ރާޅުތައް ޑިމޮކްރަސީގެ ނަމުގައި ޖަޒީރާ ރަށްތަކުގެ ގޮޑުދޮށްތަކުގައި ބީހިލަމުން ގޮސް، ރާޅު ބޮޑުވެ، އުދައަރާ މިންވަރު އިތުރުވުމުން ދަނިކޮށް އޭރުގެ ރައީސް މައުމޫން ” އިސްލާހީ އެޖެންޑާ” އެއް އިއުލާން ކުރެއްވި އެވެ.\nއިސްލާހީ އެޖެންޑާ ރައީސް މައުމޫން އިޢުލާން ކުރެވި އިރު އޭރުގެ އިދިކޮޅު ފަރާތްތަކުން އެދުވަސްވަރު ވެސް އަދި އިއްޔެ ވެސް މިއަދު ވެސް އިދިކޮޅުގައި ތިބޭއިރު ގޮވާލަމުން ގެންދާ ގޮވާލުންތަކަކީ، ރާއްޖޭގެ ވެރިކަމުގެ ނިޒާމުގެ ހުރި ދެކޮޅު ނުޖެހޭ ވާހަކަ ތަކާއި، އަދުލު އިންސާފު ނެތް ވާހަކަޔާއި، ތަކެތީގެ އަގު ބޮޑު ވާހަކަޔާއި، ނުހައްޤުން އަދަބު ދޭ ވާހަކަޔާއި، އާއިލީ ވެރިންކަން ހިންގާ ވާހަކަޔާއި، ހުރިހާ ބާރެއް އެކެއްގެ މުށުތެރޭގައި އޮންނަ ވާހަކަޔާއި، ހުޅުމާލެއިން ގޯތި ވިއްކަން ނުޖެހޭ ވާހަކަޔާއި، ދައުލަތުގެ ފައިސާއަކީ ރައްޔިތުންގެ ފައިސާކަމަށް ވާތީ އެއަށް ޚިޔާނާތްތެރިވާ ވާހަކަޔާއި، އެއްވެ އުޅުމުގެ މިނިވަންކަން ނެތް ވާހަކަޔާއި، ޚިޔާލު ފާޅު ކުރުމާއި ނޫސްވެރިކަމުގެ މިނިވަންކަން ނެތް ވާހަކައެވެ. ސަރުކާރު މުވައްޒަފަކު ވަޒީފާގައި ހުރެ ސަރުކާރާއި ދެކޮޅު ޚިޔާލު ފާޅުކުރާނަމަ އެއީ މިނިވަން ޚިޔާލުގެ ގަދަފަދަ ލީޑަރެއްގެ ގޮތުގައި އިދިކޮޅުން ފާހަގަކޮށް ދައްކާ ވާހަކަތަކެވެ. ކަންމަތީ ފިހާރާގެ ދަރަނި ބޮޑު ވާހަކަޔާއި، ބޭންކު ލޯނުގެ އިންޓްރެސްޓް ބޮޑުވެ، ރައްޔިތު މީހާ ދަރަނީގެ ޗެއިނަކުން ބަނދެލައިފައިވާ ވާހަކަޔާއި، ތަހްޤީޤުގައި އަދަގޮޑި ޖަހާ ވާހަކަޔާއި، ރައްޔިތު މީހާއަށް ގެދޮރު ނޭޅި ދިރިއުޅުމުގެ ބަދަލުގައި ގަނޑުތެޅޭ ވާހަކަޔާއި، ކަރަންޓާއި ފެނުގެ އަގު ބޮޑު ވާހަކަޔާއި، ރާއްޖޭގެ މުއްސަދިކަން ހުރި މިންވަރުން ދިވެހިން އުޅެން ޖެހޭފެންވަރުގެ ވާހަކަތަކެވެ. އިސްލާމީ ޝަރީއަތް ތަންފީޛު ކުރަންޖެހޭ ވާހަކައެވެ. ޗިލީ ރޯސް ޖަހައިގެން ތުބުޅި ބޭލުމުގެ ނުބައިކަމުގެ ވާހަކައެވެ. ދީނީ އިލްމުވެރިންގެ ދުލުގައި ތަޅު އަޅުވާފަތިބޭ ވާހަކައެވެ. ނުހައްޤުން ވަޒީފާއިން ވަކިކުރާ ވާހަކައެވެ. ނާޤާބިލު މީހުންނަށް ވަޒީފާ ދޭވާހަކައެވެ. ތިމަންމެންގެ ސަރުކާރުގައި ޕްރޮފެޝަނަލް މީހުން ތިބޭނީ އެމީހުންގެ ޕްރޮފެޝަންތަކުގައޭ ބުނާ ވާހަކައެވެ. މިފަދަ އެތަކެއް ހާސަރުތަކެކެވެ. މިވާހަކަ ތަކަކީ އިއްޔެ ނޫން ކުރީ ދުވަހު ވެސް، އިއްޔެ ވެސް، އަދި މިއަދު ވެސް ސަރުކާރާއި އިދިކޮޅު ފަރާތްތަކުން ދައްކާ ވާހަކަ އެވެ. މިއީ ސަރުކާރާއި އިދިކޮޅު މީހުން ކިޔާ ފޮތުގައި ހުންނަ ޑައިލޮގް އެވެ. ސަރުކާރާއި އިދިކޮޅު މީހުންގެ ބަސްމަގެވެ. ސަރުކާރު ހޯދުމަށް ނުވަތަ އިންތިޚާބު ކާމިޔާބު ކުރުމަށް ކިޔައިދޭ ލޯބީގެ ވާހަކަތަކެވެ.\nއިސްވެ ބަޔާންކުރި ހުރިހާ ކަންތައްތައް ވެފައިވަނީ ރައްޔިތުން ފޮނި އުއްމީދުގައި ވޯޓް ދޭ އިރު، އެ ރައްޔިތުންގެ ތާއިދު ހޯދަން ބޭނުންވާ އާސްމާނުގައިވާ ތަރިއަށެވެ. ނަމަވެސް މި ފަދަ ލޯބީގެ ބަސްތައްވެފައި ވަނީ ކެންޕޭނުގައި ނުވަތަ ސަރުކާރު ހޯދުމަށް މަސައްކަތް ކުރާއިރު ބޭނުންކުރާ ލޯބީގެ ނާނާއަކަށެވެ. ސަރުކާރު ލިބުމުން މިދެންނެވި ލޯބީގެ ބަސްތައް ބަދަލުވަނީ ކަނު ލޯބީގެ ބަސްތަކަށެވެ. އަދި ކުރާ ހުސް ދައުވާ އެއްގެގޮތުގައެވެ. ބަހާއި އަމަލު ހުންނަނީ އިސްވެ ބަޔާންކުރި ކަންތަކާއި ދިމާ އިދިކޮޅަށެވެ.\nދިވެހިރާއްޖޭގެ ހުރިހާ ސިޔާސީ ޕާޓީ ހިއްސާ އެކި މިންވަރަށް އޮތް ސަރުކާރުތައް މިއަދާއި ހަމަޔަށް ވުޖޫދު ވެއްޖެއެވެ. 11 ނޮވެމްބަރ 2008 ފެށިގެން މިއަދާއި ހަމަޔަށް އައިއިރު ކޮންމެ ރައްޔިތަކުވެސް ސަޕޯޓްކުރި ނުވަތަ ސަޕޯޓް ކުރާ ޕާޓީ ދިވެހިރާއްޖޭގެ ވެރިކަމުގައި ބީހިލައިފިއެވެ. ސުވާލަކީ އިސްވެ ދެންނެވި ފޮނި އުއްމީދީ ވާހަކަތައް ޙަޤީޤަތަކަށް ވެފައި ވަނީ ކީހާވަރަކަށް ތޯއެވެ.\nކޮންމެ ބައެއްވެސް ސަރުކާރާއި ޙަވާލުވުމުން ފެންނަމުންދަނީ އިދިކޮޅުގައި ތިބިއިރު ދެއްކި ވާހަކަތަކާއި އިދިކޮޅަށް އަމަލުކުރާ މަންޒަރެވެ. ފެންނަމުން ދަނީ ސަރުކާރުގައި ތިބޭއިރު އެބަޔަކު ސަރުކާރާއި އިދިކޮޅަށް ތިބެ ދެއްކި ވާހަކަތައް ހަނދާން ނެތި އަމަލުތައް އެ ވާހަކަތަކާއި އިދިކޮޅަށް ހުންނަ މަންޒަރެވެ. މިއީ އިއްޔެ ނޫން ކުރީ ދުވަހު ގެ ސަރުކާރާއި އިއްޔެގެ ސަރުކާރާއި މިއަދުގެ ސަރުކާރުގެ ވެސް އަމަލުތައް ހުރިގޮތެވެ.\nއަދުލު އިންސާފު ވެފައިވަނީ އޭރަކު އޮންނަ ސަރުކާރަށް އެންމެ މޮޅު ގޮތަކަށެވެ. ތަކެތީގެ އަގު ބޮޑު ވާހަކައިގެ ބަދަލުގައި އޮންނަނީ އެއީ ތަކެތީގެ ހަމައަގު ކަމުގައި ކަނޑައެޅުމެވެ. ނުހައްޤުން އަދަބުދެވޭ ނަމަ އެއީ އިންސާފު ޤާއިމުވީއެވެ. އާއިލީ ވެރިންކަން އޭ ބުނެފިނަމަ އެއީ އެންމެ ޤާބިލް މީހާއަށް ވާތީ ދެވޭ މަޤާމުކަމުގައި ބުނަންފަށައެވެ. ހުރިހާ ބާރެއް އެކެއްގެ މުށުތެރޭގައި ހުންނަ ވާހަކަ ބަދަލުވަނީ ޑިމޮކްރަސީ ފައްކާވަނީކަމަށެވެ. ދައުލަތުގެ ކުންފުނިތަކުން ތަކެތި އާއި ޚިދުމަތުގެ އަގު ބޮޑުކޮއްފައި ބުނަނީ ސަރުކާރުން ލޯން ދެއްކުމާއި ސަރުކާރުންކޮށްފައިވާ ޚަރަދު ދެކޮޅު ޖައްސަން ޖެހޭ ވާހަކައެވެ. ދައުލަތުގެ ފައިސާ އަށް ޚިޔާނާތްތެރިވާން ފެށުމުން އެވާހަކަ ދެއްކުމުން އޭގެ އެންމެ ފުންމިނުގައި އެކަން ތަހުޤީޤު ކުރާނެ ވާހަކަ ބުނެއެވެ. އޭގެ ފުންމިން ވަނީ މާކަނޑުގެ އަޑިއަށް ވުރެ ފުންކޮށެވެ. އާޚިރު ނަތީޖާއަކީ ތިން ފަރާތުން އަގު ނުބަލާ ފަންސަވީސް ރުފިޔާ ޚަރަދު ކުރި ސިވިލް ސާރވިސް މުވައްޒަފުގެ މައްސަލަ ބެލި ވަޒީފާ ގެއްލި، ހުކުމާއި ކުރިމަތިލާން ޖެހެއެވެ. ދައުލަތުން ބައިތުލް މާލުން ބިލިއަނުން ކާ ހުސްކުރާމީހާ އަށް ކުރެވޭ އެއްކަމެއް ވެސް ނެތެވެ. ފަހަރުގައި އަދަދު ކުޑަވީމަ އެކަން އޮތީ ތިލާގައިކަމަށްވެފައި، ބޮޑެތި އަދަދު އޮންނަނީ ބޮޑުކަމުން، ބަރުކަމުން، މާއަޑީގައި މާފުނުގައި ކަމުން އަދި އެހިސާބަށް ނުދެވެނީކަމަށް ވެދާނެއެވެ. މުޒާހަރާތައް ކުރަން ފެށުމުން ކޮންމެ ސަރުކާރަކުން ވެސް ބުނަނީ ” ހުއްދަ ހޯދައިގެން މުޒާހަރާ ކުރާށެވެ” ކާނިވާ ސަރަހައްދަށް އެއްވާށެވެ. ޚިޔާލު ފާޅު ކުރުމުގެ މިނިވަންކަމުގެ ތެރެއިން ސަރުކާރު ވަޒީފާ އަދާކުރާ މީހަކު ސަރުކާރާއި ދެކޮޅަށް ޚިޔާލު ފާޅު ކުރާނަމަ ވަޒީފާގެއްލެއެވެ. ގޮވަނީ ސަރުކާރު މުވައްޒަފުން ސަރުކާރު ދިފާއު ކުރަންޖެހޭ ވާހަކައެވެ. ރައްޔިތު މީހާއަށް ކަންމަތީ ފިހާރައިގެ ދަރަނި ކުޑަކުރެވޭނެ ގޮތެއް ހޯދައެއް ނުދެވެއެވެ. ބޭންކު ލޯނުގެ އިންޓްރެސްޓް ކުޑައެއް ނުކުރެވެއެވެ. ރައްޔިތު މީހާއަށް ގެދޮރު އެޅޭނެ ހައުސިންގ ސްކީމެއް ވުޖޫދަށް ނާދެއެވެ. ކަރަންޓާއި ފެނުގެ އަގުވަނީ ބޮޑެވެ. ސަބަބަކީ ބޭނުންކުރާ ނިސްބަތް ނުވަތަ ” ހޫނު މޫސުމަށް” ވާތީއޭ ބުނަންފަށައެވެ. ރާއްޖޭގެ މުއްސަދިކަން ހުރި މިންވަރުން ދިވެހިން އުޅެން ޖެހޭފެންވަރުވާހަކަ ދެއްކުން ހުއްޓާލައެވެ. އިސްލާމީ ޝަރީއަތް ތަންފީޛު ކުރަންޖެހޭ ވާހަކަ ދެއްކި ކަމެއް ހަނދާނެއް ނުހުރެވެ. ކުރަނީ ދީނަށް ފުރައްސާރަ އާއި ޖެއްސުމެވެ. ލާދީނީ މީހުން އުޅެނީ މާ މިނިވަންކޮށެވެ. ދީނީ އިލްމުވެރިންގެ ދުލުމުގައި ތަޅު ނެއްޓުމަށް ފަހު ދީނީ ދަރުސް ދޭން ސްކޫލް ހޯލެއްހާމިންވަރު ވެސް ދިނުމެއް ނެތެވެ. ނުހައްޤުން ވަޒީފާއިން ވަކިކުރުމަކަށް ބަދަލެއް ނާދެއެވެ. ޤާބިލު މީހުންނަކީ އެޕާޓީއެއްގެ އެކްޓިވިސްޓުންނެވެ. ޕްރޮފެޝަނަލް މީހުން ބާކީ ވަނީ އެވެ.\nމިއީ ވަކި އެމްޑީޕީ، ޕީޕީއެމް ގެ ވާހަކައެއް ނޫނެވެ. ޖުމްހޫރީ ޕާޓީ، އާދާލަތު ޕާޓީގެ ވާހަކައެއް ނޫނެވެ. އަދި ދެން ހުރި ޕާޓީތަކުގެ ވާހަކައެއް ވެސް ނޫނެވެ. ކަން ހިގާމަގެވެ. ލޮލުން ފެނި އަތުން ހިފާލެވޭ ޙަޤީޤަތެވެ.\nތިބާ ވިސްނާ ފިކުރުކުރަންވީ ދިވެހި ތާރީޚްގައި ސަރުކާރާއި އިދިކޮޅު ފަރާތްތަކުން އިދިކޮޅުގައި ތިބޭއިރު ދައްކާ ވާހަކައާއި ކަންކުރަން ބުނާ ގޮތަށް ވެރިކަމަށް އައިސް ކަންކުރެވެނީ ކިހާވަރަކަށް ތޯއެވެ. އަދި ވެރިކަމުގެ ދައުރު ހަމަވުމުން ނުވަތަ ވެރިކަން ބީވުމުން ދުރަށްގޮސް އިދިކޮޅު ރޫހް ޖެހުނީމާ ދެން ސަރުކާރުގައި ތިބިއިރު ދެއްކި ވާހަކަ އާއި އަމަލު ކުރި ގޮތް ހަނދާން ހުންނަ މިންވަރަކެވެ. މިހެންކަމުން ދިވެހިރާއްޖޭގެ ސިޔާސީ މައިދާނުގައި އޮތީ ދެ ފޮތެވެ. އެއީ އެއްކޮޅު ފޮތާއި އިދިކޮޅު ފޮތެވެ. ކޮންމެ ބަޔަކު އެއްކޮޅު ގައި ވިޔަސް ދެކޮޅުގައި ވިޔަސް ބަސްމަގު ހުންނަނީ މިދެންނެވި ފޮތުގައި ހުންނަ ބަސްތަކެވެ. އިދިކޮޅުގައި ތިބެފަ ސަރުކާރަށް ދާއިރު ނުވަތަ ސަރުކާރުގައި ތިބެފަ އިދިކޮޅަށް ދާއިރު މި އެބަޔަކު ކިޔާ ފޮތް ދޫކުރުމުގެ ބަދަލުގައި އެފޮތް ހިފާގެންގޮސް އޭގައި ހުރި އެއްޗެއް ކިޔުމުން ނޫނީ ބަހާއި އަމަލެއް ދިމަލެއް ނުވާނެއެވެ. އިދިކޮޅުގައި ކިޔަން ގެންގުޅުނު ފޮތް ސަރުކާރާއި ހަވާލުވެ ދޫކޮށްގެން ނުވާނެއެވެ.\nFacebook Share Twitter Share Viber Share WhatsApp Share Telegram Share


Miee America Ge Majileehah Inthihaabu Vaane Furathama Anhenaa - Vaguthu\nމިއީ އެމެރިކާގެ މަޖިލީހަށް އިންތިޙާބު ވާނެ ފުރަތަމަ މުސްލިމު އަންހެނާ\n8 މަސް ކުރިން ( އޮގަސްޓް 9, 2018 )\nމި އަހަރުގެ ނޮވެމްބަރު މަހު ބޭއްވުމަށް ހަމަޖެހިފައިވާ، އެމެރިކާގެ އާއްމު އިންތިޙާބުގައި ވާދަކުރާނެ މެންބަރުން ހޮވުމަށްޓަކައި، ބޭއްވި ޕްރައިމަރީ އެއްގައި، މުސްލިމު އަންހެނު ހޮވިއްޖެއެވެ. އިންތިޙާބުގެ ކުރިން ބާއްވާ، އަވަށު ފެންވަރުގެ ޕްރައިމަރީ އިން މި އަންހެން މީހާއަށް ފަސޭހަ މޮޅެއް ލިބިފައިވުމުން، އިންތިޙާބުގައިވެސް ކާމިޔާބުވާނެކަމަށް ބެލެވެއެވެ.\nނޮވެމްބަރު މަހު އޮންނަ އާއްމު އިންތިޙާބު ކާމިޔާބު ކުރެއްވިއްޖެކަމުގައިވާނަމަ، ރާޝިދާ ތްލައިބު ނަމަކަށް ކިޔާ މި އަންހެން މީހާ ވެގެންދާނީ، އެޤައުމުގެ ޤާނޫނު ހަދާ މަޖިލިސް، ކޮންގްރެސް އަށް އިންތިޙާބުވާ ފުރަތަމަ މުސްލިމު އަންހެނާއަށެވެ.\nމީޑިޔާތަކުން ބުނެފައިވާ ގޮތުގައި، ރާޝިދާ އަކީ، ފަލަސްތީނު ދަރިކޮޅަށް ނިސްބަތްވާ މީހެކެވެ. އޭނާގެ މައިންބަފައިންނަކީ، މީގެ އަހަރުތަކެއް ކުރިން ފަލަސްތީނު ދޫކޮށް، އެމެރިކާއަށް ހިޖުރަކޮށްގެން، އެމެރިކާގައި ދިރިއުޅެމުންދާ ބައެކެވެ.\nއެމެރިކާގައި، ކޮންމެ ދާއިރާއަކުން ކުރިމަތިލާނެ ކެންޑިޑޭޓުން ހޮވުމަށް ޕްރައިމަރީ ބާއްވާައިރު މި ޕްރައިމަރީގައި ރާޝިދާ އަށް 33.6 އިންސައްތައިގެ ވޯޓު ލިބިފައިވެއެވެ. އޭނާއާ އެންމެ ކައިރިން ވާދަކުރި ކެންޑިޑޭޓަށް ލިބިފައިވަނީ، ޕްރައިމަރީގައި ވޯޓުލީ މީހުންގެ 28.5 އިންސައްތަ ވޯޓެވެ.\nރާޝިދާ ކުރިމަތިލައިފައިވަނީ، އެޤައުމުގެ އިދިކޮޅު މައި ޕާޓީ، ޑިމޮކްރަޓިކް ޕާޓީގެ ފަރާތުންނެވެ. އޭނާއަށް އިންތިޙާބު ކާމިޔާބު ކުރުމުގެ ފުރުޞަތު ބޮޑުވެފައިވަނީ، އެދާއިރާ އިން، ވެރިކަން ކުރާ ރިޕަބްލިކަން ޕާޓީ އަދި އެހެން އިތުރު ޕާޓީއެއްގެ ކެންޑިޑޭޓަކުވެސް ކުރިމަތިލައިފައި ނުވާތީއެވެ.\nމިޝިގަންގެ ދާއިރާއަކުން ރާޝިދާ ކުރިމަތިލުމަށް ނިންމާފައިވާއިރު، މިކަމާ ގުޅިގެން، އޭނާވަނީ އޭނާއަށް ވޯޓުލީ ހުރިހާ ފަރާތްތަކަށް ޝުކުރު އަދާކޮށްފައެވެ. އޭނާ ބުނެފައިވަނީ މިއީ ޤަބޫލު ކުރަން ދަތިކަމެއްކަމަށާއި، މަޖިލީހުގައި ރައްޔިތުންނަށް ޚިދުމަތް ކުރަން ކެތްމަދުވެފައި ހުރިކަމަށެވެ.\nރާޝިދާވަނީ ވަރަށް ބޮޑަށް، ޑޮނަލްޑް ޓްރަމްޕްގެ ވެރިކަމުގައި، މުސްލިމުންނަށް ކުރަމުންދާ ދުއްތުރާތަކަށް ފާޑު ކިޔާފައެވެ.\nއޮގަސްޓް 9, 2018 08:39\nމުސްލިމު އަންހެނުން ތިބޭނީ ރީތިކޮށް ޙިޖާބުވެގެން، ނަމަވެސް ކާފަރުން ގާތުގައި ޙިޖާބަކީ އަގެއްނެއް އެއްޗަކަށްވުމުން ބައެއް އަންހެނުން ދުނިޔެއަށްޓަކައި އެކަން ދޫކޮށްލާތީ ވަރަށް ދެރަ އަދި އާޚިރަތުގައި ވެސް އެކަނބަލުނަށް ދެރަގޮތެއް ވެދާނެތީ ބިރުގަނޭ\nއޮގަސްޓް 9, 2018 09:50\nމިސަރުކާރުގަވެސް ވަޒީފާ ދެނީ ތިހެންތިބޭ އަންހެނުންނައް\nއޮގަސްޓް 9, 2018 10:04\nމުސްލިމާގެ މާނަޔަކީ ހައްދުންފަހަނަ އަޅާ ދިއުމެއްނޫން\nއޮގަސްޓް 9, 2018 23:54\nމުސްލޮމާގެ މާނަ އަކީ ލާދީނީ ވުމެއް ނޫން. އޭނަ ވާން ޖެހޭނީ ބޭރު ފުށުންވެސް މުސްލިމް އަންހެނަކައް.\nއޮގަސްޓް 13, 2018 22:47\nކަލެޔެކަށް ނުފެނޭތަ އެހެރީނުފެންނަން މުސްލިމް ނޫންކަން ކަލޭ ބަލަނީ ސުތުލި ގޯންޔެއް ފެއްތީމަތަ\nމުސްލިމެއްކަން އެނގޭ އެއްވެސް ކަމެއް ނެތް ފެންނާކައް.ލާދީނީ ހުރިހާ ކަމެއް ބޭރުފުށުން އެބަ ފެނޭ\nއޮގަސްޓް 12, 2018 23:34\nމިސަރުކާރުން ވަޒީފާދިނުމުގައި ވަކިގޮތަކަށް ހެދުން އަޅައިގެން ތިބޭ އަންހެނުންނަށް އިސްކަންދޭ ގޮތެއް އަދި ނުގެންގުޅޭ. އަންހެނުންގެ ޢައުރައަކީ ކޮބައިިކަން އެނގޭ މީހުން ތިޔަ ކަހަލަ ވާހަކައެއް ނުދައްކާނެ.\nއޮގަސްޓް 9, 2018 11:40\nއަޅުގަނޑުމެން މުސްލިމުންނަށް މާތްﷲ ފުދޭނެ އިންޝާﷲ ދެދުނިޔޭގެވެސް ހެޔޮގޮތް އޮތީ މުސްލިމުންނަށް އަލްހަމްދުﷲ. ހަދާނުގަ ބަހައްޓަންވީ ދުނިޔެއަކީ ހެއްލުންތެރިކަމުގެ ވަގުތީ ދަޅައެއްކަން އިސްލާމް އަކީ އަސްލުދީންކަމުގާވުމުން ނުރުހޭމީހުން ނޭނގިވެސް އެނގިގެންވެސް ނުރުހޭނީ އިސްލާމް ދީންއަށްކަން. ނުރުހޭ މީހުނަށްވެސް މަތީ މަގާމުތަކަށް އާދެވޭނެކަން އެހިސާބުން އުނދަގޫބޮޑުވާނެކަން އެކަމްވެސް ހަނދާންކުރަންވީ މިދުނިޔޭގަވެސް މާތްﷲ އިރާދަފުޅުން ދީނަށްރުހޭ ކެއްތެރިވާ މީހުނަށް ލިބޭ ހެވާލާބަ ބޮޑުވާނެކަން އަލްހަމްދުﷲ\nއޮގަސްޓް 9, 2018 09:45\nކިހިނެތްވާނެބާ މުސްލިމްއަނަހެނާ މިހާރުވެސްހުރީރަގަޅަށް އައުރަނިވާނުކޮށް\nއޮގަސްޓް 9, 2018 10:02\nތިޔަކިޔާ އައުރަޔަކީ ކޮބާ\nއޮގަސްޓް 9, 2018 10:59\nއަޅެ އެއްފަހަރުވެސް އޭނާ އަށް ތެދުމަގު ދައްކަވާތޯ ދުޢާ ކޮށްލަބަލަދޯ ތިހުރިހާ ވާހަކައެއް ނުދައްކާ. އެއީ ދޯ މުސްލިމުންގެ ގޮތަކީ. މި މާލޭގަ އުޅޭ މީހުން މިޔަށްވުރެ ނިވާ ކުޑަ އެއްޗެހި ލާ ދޯ.\nއޮގަސްޓް 9, 2018 11:10\nއަހަރެމެން މުސްލިމު ކިޔަނީ ޖިލްބާބުލާފަ ތިބޭ އަންހެނުންނަށް . ފަގުޑިއަޅައި ޖުއްބާލީ ފިރިހެނުންނަށް\nއޮގަސްޓް 9, 2018 11:38\nނަމެއްގަ މުސިލިމެކޭ ތީ. އެމެރިކާގަ ތިބޭނީ އޮޕެން މައިންޑް މުސްލިމުން. އެމީހުންނެކޭ ކާފަރުން ނެކޭ އެއްފަދަ ވާނެ. މި ރާއްޖޭގަވެސް އެބައުޅޭތާ 100% މުސްލިމުން އެކަމަކު ހަގީގަތަކީ 3% ވެސް މިހާރު ނެތް.\nއޮގަސްޓް 9, 2018 11:55\nކުރީގަ ރާއްޖޭ ގަ އުޅުނު އެއްމެން ދާނީ ނަރަކައަށް ދޯ.. ކުރީގަ އެއް ތި ކިޔާ ބުރުގާ އެއް ނާޅާ... ހެދުމަކުން ނެއް ނުން މީހާ ގެ އީމާން ތެރިކަން ބަލަނީ.. އެތެރެފުށް ބަލަން ޖެހެނީ... ބުރުގާ އަޅާފަ ހެޔޮދޯ ކޮންމެ ކަމެއް ކުރިއަސް\nއޮގަސްޓް 9, 2018 13:40\nނަންވަނީ މުސްލިމް އެކަމް އުޅެނީ ނަސާރާގޮތުގައި\nއޮގަސްޓް 9, 2018 21:28\nމިތާ ކޮމެންޓު ކުރާ މީހުންނަކާ މަތިން ހަވާލުކުރީތޯ އެހެންމީހުން ތެރޭ ސުވަރުގެދާމީހުންނާ ނަރަކަދާ މީހުންނާ ފާފަވެރިންނާ ފާސިގުން ކަނޑައަޅަން.. ތިމާގެ އަމިއްލަ ނަފްސު މިނެކިރާލުން މާބުއްދިވެރިވާނެ\nތިއީ މުސްލިމް އަންހެނެއް ނޫން.ތިއީ ކާފަރު އަންހެނެއް މުސްލިމް ނަމެއް ކިޔާ\nއޮގަސްޓް 10, 2018 08:53\nހަމަ ވެދާނެ އޭނަޔަށް އަދި ދީން ރަނގަޅަށް ނޭނގެނީކަމަސް އެހެންވީމަ ކާފަރަކަށް ނޫންތާވާނީ. މުސްލިމަކަށް ކާފަރު ކިޔާކަށް ނުވާނެ\nއޮގަސްޓް 10, 2018 17:10\nދޮރު މަތީ ނަރަކައިގެ ހުރި މީހާ މީ ދޯ\nއޮގަސްޓް 10, 2018 17:11\nމުސްލިމުން ތިބޭނީ ސައުދީގައާ ޕާކިސްތާނުގަ


German cafe ehggai gaidhurukan kashavaru kurumah beynun kuree kasrathu kuran gengulhey pool noodles - One Online\nޖަރުމަނުގެ ކެފޭއެއް: މި ކެފޭގައި ގައިދުރުކަން ކަށަވަރު ކުރީ ޕޫލް ނޫޑުލްސް ބޭނުން ކޮށްގެން ----\nޖަރުމަނުގެ ކެފޭއެއްގައި ގައިދުރުކަން ކަށަވަރުކުރުމަށް ބޭނުން ކުރީ ކަސްރަތު ކުރަން ގެންގުޅޭ ޕޫލް ނޫޑުލްސް\nލޮކްޑައުނަށްފަހު ހުޅުވައިލަން ލިބުމުން ޖަރުމަނުގެ ކެފޭއަކުން ޕޫލް ނޫޑުލްސް ބޭނުންކޮށްގެން ގައިދުރުކަން ކަށަވަރުކޮށްފިއެވެ.\nމިދިޔަ ހޮނިހިރު ދުވަހު އެ ކެފޭ ހުޅުވައިލީ ޖަރުމަނުގެ ލޮކްޑައުނަށް ލުއިދިނުމުން ކެފޭ ރެސްޓޯރަންޓުތަކަށް ދެވޭ ގޮތް ވުމުންނެވެ. ނަމަވެސް މިކެފޭގެ ވެރިފަރާތުން ބޭނުންވީ ކެފޭގައި ކަސްޓަމަރުން ތިބޭއިރުވެސް ގައިދުރުކަން ކަށަވަރު ކުރުމަށެވެ.\nއެހެންކަމުން ތަޅުންމަތީ މާކް ކުރުމާއި، ސްކްރީން ބަހައްޓައިގެން ކަސްޓަމަރުން ވަކި ކުރުމުގެ ބަދަލުގައި އެމީހުން އިހްތިޔާރު ކުރީ ތަފާތު ކަމެކެވެ. ކެފޭއަށް ވަތް ކޮންމެ މީހަކަށް ތޮއްޕެއްގައި ކަސްރަތު ކުރަން ބޭނުން ކުރާ ޕޫލް ނޫޑުލްސް ހަރުކޮށްފައި ބެހީއެވެ.\nޕޫލް ނޫޑުލްސް ދިގު ކަމުން އެތޮފި އަޅާފައި ހުންނައިރު ކޮންމެ ގޮތެއްވިއަސް ދެމީހުނަށް ކައިރިއެއް ނުވެވެއެވެ. އެކަން ފާހަގަކޮށް ކެފޭގެ ވެރިފަރާތުން އޭނާގެ ފޭސްބުކްގައި ފޮޓޯ ހިއްސާކޮށް ބުނީ މިއަދަކީ ޑިސްޓަންސްގެ ދުވަސްކަމަށެވެ.\nކެފޭގެ ވެރިފަރާތް، 52 އަހަރުގެ ރޫތު ސީއެންއެންއަށް ދިން އިންޓަވިއުއެއްގައި ބުނީ ކަސްޓަމަރުން ތިބީ ވަރަށް އުފަލުން ކަމަށެވެ.\n"ގިނަ ދުވަސްތަކަކަށްފަހު ތާޒާ ވައިގައި ކޮފީއެއް ބޯލައި ކޭކެއް ކައިލުމަށް އެމީހުން އައީ، މިއީ އެންމެ ސަޅިކޮށް ގައިދުރުކަން ކަށަވަރު ކުރެވޭނެ ގޮތް، އަނެއްކާ ކިހާ މަޖާ. ކަސްޓަމަރުންވެސް ތިބީ ހިތްހަމަޖެހިފަ. 1.5 މީޓަރުގެ ދުރުމިން ބަހައްޓަންވެސް އުނދަގޫވަރު މީގެ ސަބަބުން ހާމަވި" ރޫތް ބުންޏެވެ.\nމި ކެފޭގައި ކުރިން 36 މޭޒު އެތެރޭގައި ހުންނައިރު 20 މޭޒު ބޭރުގައި ޖަހާފައި ހުރެއެވެ. ނަމަވެސް ނިއުނޯމަލްގައި އެމީހުން ވަނީ އެތެރޭގައި ހުންނަ މޭޒުތައް 12 އަށް ބަދަލުކޮށް ބޭރު އަށް މޭޒަށް ބަދަލުކޮށްފައެވެ. އަދި ކޮންމެ ދެމޭޒެއް ދޭތެރޭ 80 ސެންޓަމީޓަރުގެ ދުރުމިނެއް ވަނީ ބަހައްޓައިފައެވެ.\n"ދެން ބަލާނީ އިތުރަށް ޖަރުމަނު ހުޅުވާ ވަރަކަށް ގިނަ މީހުނަށް ދަތުރުކުރެވި ފަތުރުވެރިންވެސް އަންނާނެތާ. މީހުން އިތުރުވާ ވަރަކުން ބަލާނީ މޭޒާއި ގޮނޑި އިތުރުކުުރުމަށް" ރޫތު ބުންޏެވެ،\nޖަރުމަނުގައި ކޮވިޑް19އާ ގުޅިގެން އަޅާފައި އޮތް ފިޔަވަޅުތަކަށް ލުއި ދިނީ ޗާންސެލާ އަންގެލާ މާކަލް އެގައުމުން ކޮވިޑް19ގެ ފޭސް އެކެއް ނިމިފައިވާކަން އިއުލާނުކުރުމާއެކުއެވެ. ނަމަވެސް އިޖުތިމާއީ ގައިދުރުކަން ނުބަހައްޓާނަމަ ދެވަނަ ރާޅެއްގެ ބިރު އޮތްކަން އަންގެލާވެސް ވަނީ ފާހަގަކުރައްވައިފައެވެ.\nޖަރުމަނުގައި ކޮވިޑަށް 174،400 މީހުން ޕޮޒިޓިވް ވި އިރު 7884 މީހުން މަރުވިއެވެ.\nގުޅޭ ޓެގު ކޮވިޑް 19 ޖަރުމަނުވިލާތް ލޮކްޑައުން\nކޮވިޑް 19 : ޖަރުމަނުގައި ބަލި ކޮންޓްރޯލު ވެއްޖެ ކަމަށް ބުނެފި


Dhe rashehge sih'hee marukaru Hospital ah badhalu kuranee Dhe rashehge sih'hee marukaru Hospital ah badhalu kuranee\nދެ ރަށެއްގެ ސިއްޙީ މަރުކަޒު ހޮސްޕިޓަލަށް ބަދަލު ކުރަނީ\nސެނަހިޔާ ހޮސްޕިޓަލް / ފައިލް ފޮޓޯ: ސިފްކޯ\nރާއްޖޭގެ ދެ ރަށެއްގެ ސިއްޙީ މަރުކަޒު ހޮސްޕިޓަލް ފެންވަރަށް ތަރައްޤީކުރުމަށް ހެލްތު މިނިސްޓްރީން ނިންމައިފިއެވެ.\nހޮސްޕިޓަލް ފެންވަރަށް ތަރައްޤީ ކުރުމަަށް ހެލްތް މިނިސްޓްރީން ނިންމަވާފައިވަނީ ނ.ވެލިދުއާއި ޅ.ހިންނަވަރުގެ ސިއްޙީ މަރުކަޒެވެ.\nހެލްތު މިނިސްޓްރީން ވިދާޅުވީ ރާއްޖޭގެ ސިއްޙީ ޙިދުމަތް ތަރައްޤީކުރުމަށް ސަރުކާރުން ކުރަމުންދާ މަސައްކަތުގެ ދަށުން އެ ރަށްރަށުގައި ދެމުންގެންދާ ސިއްޙީ ޚިދުމަތްތައް އިތުރަށް ތަރައްޤީކުރުމަށް ސަރުކާރުން ނިންމާފައިވާކަމަށެވެ. އެގޮތުން ހޮސްޕިޓަލުގެ ދަރަޖައަށް ބަދަލު ކުރުމަށް ނިންމާފައިވާ ރަށްތަކުގައި އެ ޕްރޮޖެކްޓްތައް ކުރިއަށްގެންދިއުމަށްޓަކައި ކުރަންޖެހޭ މަސައްކަތްތައްވެސް މިހާރު ފަށާފައިވާކަމަށް އެ މިނިސްޓްރީން ވިދާޅުވެއެވެ.\nމި ދެރަށުގެ އިތުރުން އެކި ރަށްރަށުގައި ހުރި ހޮސްޕިޓަލްތަކަށް ދިމާވެފައިވާ ޖާގައިގެ ދަތިކަން ހައްލު ކުރުމުގެ މަސައްކަތްވެސް މިހާރު ފަށާފައިވާކަމަށް ހެލްތް މިނިސްޓްރީން ވިދާޅުވެއެވެ. އަދި އަލަށް އަޅާ ހޮސްޕިޓަލްތަކާއި އިތުރަށް ތަރައްޤީކުރާ ސިއްޙީ ޙިދުމަތްދޭ ތަންތަން ތަރައްޤީ ކުރާއިރު އެކަމަށް ވިސްނައި އެތަންތަނާއި އެކަށީގެންވާ ވަރަށް ޕްރައިވެޓް ރޫމްތައްވެސް އެޅުމަށް ނިންމާފައިވާކަމަށް ހެލްތް މިނިސްޓްރީން ވިދާޅުވެއެވެ. އެގޮތުން ތަރައްޤީ ކުރުމަށް ނިންމާފައިވާ ރަށްތަކުގެ ތެރޭގައި ނ.ވެލިދޫ، ޅ.ހިންނަވަރު، ދ ކުޑަހުވަދޫ ނ،މަނަދޫ އަދި ބ އޭދަފުށި ހިމެނެއެވެ.\nދާދި ފަހުން ހެލްތް މިނިސްޓްރީން ވަނީ ސެނަހިޔާ ހޮސްޕިޓަލުން ފޯރުކޮށްދެމުންދާ ޚިދުމަތްތަކުގެ ފެންވަރު މަތިކޮށް، ސިފައިންގެ މިލިޓަރީ ހޮސްޕިޓަލެއްގެ ގޮތުގައި މިމަހުގެ ތެރޭގައި އެތަން ރަސްމީކޮށް ހުޅުވުމަށް ތައްޔާރުވަމުންދާކަންވެސް ހާމަކުރައްވާފައެވެ.


PPM Council Ah Dhinumakee Dracula Ah Blood Bank Havaalkurun: Raees Nasheedh - Vaguthu\nޕީޕީއެމް އަށް ކައުންސިލް ދިނުމަކީ ޑްރެކިއުލާ އަށް ބްލަޑް ބޭންކް ހަވާލުކުރުން ކަމަށް، ކުރީގެ ރައީސް އަދި އެމްޑީޕީގެ ރައީސް މުހައްމަދު ނަޝީދު ވިދާޅުވެއްޖެއެވެ.\nލޯކަލް ކައުންސިލް އިންތިހާބުގެ އެމްޑީޕީގެ ކެމްޕޭން ލޯންޗު ކުރުމަށް ބާއްވާ "ރަށްވެހި ފަތިސް" ޖަލްސާގައި ވާހަކަދައްކަވަމުން ނަޝީދު ވިދާޅުވީ ޕީޕީއެމް އާއި ހަވާލުކޮށްފި ނަމަ ހުރިހާ ކަމެއްވެސް ދާނީ ގޯސްކޮށް ކަމަށެވެ.\nޕީޕީއެމް އަށް ކައުންސިލް ނުދިނުމަށް ރައީސް ނަޝީދު އެދިވަޑައިގަތީ ޅެން ބައިތަކުންނެވެ.\n"ނަމަ ނަމަ ކުޑަ ކޮއިފުޅާއޭ އަތް ނުލާށޭ ފާރުގާ\nހަމަ ނިކަން ތަދުވާ ގޮތެއްގައި ކަށި ޖަހާފާނޭ ބިޗޫ\nނަމަ ނަމަ ޕީޕީއެމްއަށް ކައުންސިލް ގޮނޑިއެއް ނުދޭތި\nނަމަ ނަމަ ޑްރެކިއުލާއާއި ބްލަޑް ބޭންކް ހަވާލު ނުކުރާތި"\nލާމަރުކަޒީ ނިޒާމަކީ ދޫކޮށްލާ ނިޒާމެއް ކަމަށާ، އެއީ ހިފަހައްޓާ އޮބަހައްޓާ ނިޒާމެއް ނޫން ކަމަށް ރައީސް ނަޝީދު ވިދާޅުވިއެވެ. އެ ނިޒާމަކީ ފިތުރަތުގެ ނިޒާމަށް ކުރިއަރާ ދިއުމަށް ބާރު އަޅާ ނިޒާމެއް ކަމަށާ، އެ ނިޒާމް ގެންނަން އެންމެ ބޮޑަށް މަސައްކަތް ކުރީ އެމްޑީޕީއިން ކަމަށް ރައީސް ނަޝީދު ވިދާޅުވިއެވެ.\nލާމަރުކަޒީ ނިޒާމް ގެންނަން، ޤާނޫނު އަސާސީ އަށް އިސްލާހު ގެނައުމަށް ބަހުސް ކުރަމުން ދިޔަ އިރުވެސް އެމްޑީޕީ ނޫން އެހެން މީހުން ދެއްކީ މުނާފިގުކަމާއި ދެ ފުށް ދެ ގޮތް ކަން ކަމަށް ރައީސް ނަޝީދު ވިދާޅުވިއެވެ. އޭރުވެސް މަސައްކަތް ކުރީ ބާރުތައް ދޫކޮށް ނުލާން ކަމަށާ، ދިވެހިންނަށް ބާރުތައް ލިބެން ފެށީ އެމްޑީޕީއިން ކުރި މަސައްކަތުން ކަމަށް އެމަނިކުފާނު ވިދާޅުވިއެވެ.\n"ބާރު ދޫކޮށްނުލުމަށް ކަމަރު ބަނދެ، އެބޭފުޅުން ދައްކަމުން ދިޔަ ހުތުރު ސިފަ ރައްޖޭގެ ރައްޔިތުންގެ ހިތްތަކަކުން، ހަނދާން ނެތިގެނެއް ނުދާނެ. އިއްޔެވެސް މިއަދުވެސް އެ ބޭފުޅުންގެ އަމަލުތައް ހުރީ މިދެންނެވި މަގުގާ. ޤާނޫނު އަސާސީ ފާސްކުރަމުން ޤާނޫނު އަސާސީގެ ބަހުސް ކުރަމުން ދިޔަ އިރު އަޅުގަނޑުމެންގެ ވާދަވެރިން ދައްކަމުން ދިޔަ މުނާފިގް ދެފުށް ދެގޮތް ގޮތް މިއަދު އަޅުގަނޑުމެން އެންމެންވެސް ހިތައް ވަންނާނެ." ރައީސް ނަޝީދު ވިދަޅުވިއެވެ.\nއަދި ލާމަރުކަޒީ ޤާނޫނު ހަލާކުކޮސް، އެ ޤާނޫނުގެ ދަތްތައް އުފުރާ، އުލު ބައިދާ މުޅި ނިޒާމް ހަލާކުކޮށްލި ކަމަށާ، ލާމަރުކަޒީ ނިޒާމްގެ ހުރިހާ ބާރެއް ނަގާ ރައީސުލްޖުމްހޫރިއްޔާ އަސް ލާމަރުކަޒީ ބާރުތައް ދިން ކަމަށް އެމަނިކުފާނު ވިދާޅުވިއެވެ.\n"ލާމަރުކަޒީ ނިޒާމް ފައްކާކޮށް ރައްޔިތުންނަށް ފޯރުކޮށް ދިނުމަކީ، އުމްރާނީ ތަރައްޤީ އަކަސް، ތައުލީމީ ދަންމަރު އުފުލިޔަކަސް، ރަނގަޅު ސިއްހަތެއްގައި ހުންނަން ބޭނުންވިޔަސްވެސް، އިޖުތިމާއީ ރައްކާތެރިކަމަސްވެސް ރާއްޖެގެ ރައްޔިތުންގެ އެންމެހާ ކަންކަން ހިންގާ ދިނުމުގެ ސީދާ ވަސީލަތަކީ ލާމަރުކަޒީ ނިޒާމް." ރައީސް ނަޝީދު ވިދާޅުވިއވެެ.\nލާމަރުކަޒީ ނިޒާމަކީ ރައްޔިތުންގެ ތަރައްްޤީ ހޯދާދޭނެ ހަގީގީ ނިޒާމް ކަމަށާ، އެކަން ކޮށްދެވޭނީ އެމްޑީޕީއަށް ކަމަށް ރައީސް ނަޝީދު ތަކުރާރުކުރެއްވިއެވެ. އުމްރާނީ، އިޖުތިމާއީ، ތައުލީމީ އަދި ސިއްހީ ކަންކަން ފުރިހަމަ ކުރަން އެމްޑީޕީގެ ސިޔާސަތުތަކަކީ ލާމަރުކަޒީ ނިޒާމައި އެންމެ ރައްޓެހި ސިޔާސަތުތައް ކަމަށް އެމަނިކުފާނު ވިދާޅުވިއެވެ.\nފެބުރުއަރީ 22, 2020 08:14\nޓާރމިނަލް ވަގު ފިލި ފިނޑި މައިބަދަ ކައްޒާބު\nފެބުރުއަރީ 22, 2020 09:43\nރައްޔިތުންނަށް އޮޅެންޖެހޭ އެއްވެސް ސަބަބެއް ނެތް މިހާރަކު!! ޑްރެކިއުލާތަކަކީ ކޮން ބައެއްކަން!! ފެންފޮދަކާ ނުލާ އެއޮތީ މިދިޔަ އަހަރު ބަޖެޓް ދިރުވާލާފަ!! ކުރެވުން ތަރައްގީއެއް ނެތް!! މިހާތަނަށް 35 ބިލިއަން ރުފިޔާގެ ލޯނު ނަގައިފި!! ސީޕްލޭން ޓާމިނަލް އެެއޮތީ ބޮޑު ކޮރަފްުޝަނެއްގެތެރެއިން ޓީއެމްއޭއަށް ދީފަ!! އޭސީސީގެ އެންގުމަށް ބޯލެނބުނެތި!! މިޜާއްޖޭގައި ދީނާއި ދެކޮޅު ފިކުރުތައް ފަތުރާ އެބަހަދާ!! ފިޔަވަޅުނާޅާ!! ހަރުކަށި ފިކުރޭ ކިޔާ ދީނީ ޢިލްމުވެރިންނަށް ބިރުދައްކާ ހައްޔަރު ކުރަމުންދަނީ!! ދިފާޢީ ބާރުތަކަށް ދޭ ޚިދުމަތްތައް ކަނޑާލާ ބިކަކުރަނީ!! ވަކިން ޚާއްސަކޮށް ފުލުހުންގެ ބޭސް ފަރުވާއަށް ބަޖެޓުން ފިއްތައިގެން ހުރަސްއަޅަނީ!! ފުލުހުންގެ ގާނޫނު ބަދަލުކޮށް ސިޔާސީ މީހުން ހިންގާ ތަނަކަށް އެތަން ހަދަން މަސައްކަތްކުރަނީ!! ބަދަލުގެ ނަމުގައި ރައްޓެހިންނަށް ދައުލަތުގެ މާލިއްޔާ ދީ ހުސްކުރަނީ!! ރައްޔިތުންނަށް ވީ ފައިދާއެއްނެތް ސަރުކާރު ހަވާލުކުރީމާ!! މަޖްލިސްގެ ސްޕަ މެޖޯރިޓީ ދިނީމާ!! ދެން ކައުންސިލް ދޭނެޖެހޭ ސަބަބެއް އެބައޮތްތޯ؟ ވިޔާނުދާ ކޮރަލްޓް ސަރުކާރެއް މިހާރު މިއޮތީ!! ކަމެއް ކުރާކަށް ނޭގޭތާ ތެދެއް ހަދާކަށްވެސް ނޭނގޭ!! މަތިބަރު ސަރުކާރެއް! އެވަރު ނުވެގެން ރައިސްގެ ގަރާރުން އެތައް ކޮމިޝަނެއް އުފައްދައިފި!! އެފަރާތްތަކަށް ބޮޑު މުސާރަދިނުން ފިޔަވާ ނެރެވުނު ނަތީޖާއެއް ނެތް!! ދެން ނަޝީދު ކިތަންމް ވަރަކަށް ތޫލިއަޑަކުން ހަޅޭފަޅެއްޖެހިޔަސް މިތެދުތައް ދޮގަކަށް ނުވާނެ!! ރައްޔިތުންނަށް މިކަން ވަރަށްސާފު!! މިފަހަރު އިދިކޮޅަށް ގޮނޑިތައް ދިނުން ބުއްދިވެރި މަކަރުވެރި ހިޔަޅު ތަކަކަށް ގޮނޑިތައް ދިނުމަށްވުރެން!!\nފެބުރުއަރީ 22, 2020 08:32\nކައުންސިލް އެމްޑީޕީއަށް ދިނުމަކީ އެމްޑީއެން އަށް ދިނުން. ކައުންސިލް އެމްޑީޕީއަށް ދިނުމަކީ މިރާއްޖެ އިސްލާމްދީނަށް ފުރައްސާރަކުރާ މީހުންނަށް ދިނުން.. މިހާރު ކާއެއްޗެހި މަދީތޯ؟ ހަމަ ހިތްދަތިވިޔަސް ޕީޕީއެމަށް ދޭނީ..\nފެބުރުއަރީ 22, 2020 08:37\nފަހުޒަމާނުގެ ދިވެހި ފިރުއައުނު ތިހެންބުންޏަސް ގައުމު ގަބޫލުކުރޭ ފިރުއައުނާ ހާމާނާ މިމީހުންގެ އާއިލާގެ ބަލާވެރިކަން ގައުމަށްޖެހިފައިވާކަން.\nފެބުރުއަރީ 22, 2020 10:52\nސުވާލަކީ ޕީޕީއެމްއަށް ކައުންސިލުތަކުގެ މެޖޯރިޓީ ރައްޔިތުން ދީފިނަމަ ލާމަރުކަޒީ ނިޒާމުން ކައުންސިލުތަކަށް ބާރުދޭން މިސަރުކާރަށް ކެރޭނެތޯއޭ؟ މަލްޓިޕާޓީ ޑިމޮކުރަސީއަކީ ގައުމު ބިނާކުރުމުގެ ބަދަލުގައި ގައުމު ސުންނާފަތިކުރަން ވުޖޫދު ކޮށްގެން އުޅޭ ނިޒާމެއް. ތިމާމެން ނޫން އެހެން ބަޔަކަށް ކަމެއް ކުރުމަށް ފުރުސަތު ދޭނެހާ ހިތްވަރެއް ސިޔާސީ ޕާޓީތަކުގައެއް ނެތް، ހާއްސަކޮށް އެމްޑީޕީގައި ނެތް. އެންމެންވެސް އުޅެނީ މެޑަލް ޖަހަން.\nފެބުރުއަރީ 22, 2020 08:46\nޢެމް ޑީ ޕީ އަށް ކައުންސިލް ދިނުމަކީ ސަލާންޖަހަން ނާށިގަޑު ތައްޔާރުކުރުން ކަހަލަކަމެއް.\nފެބުރުއަރީ 22, 2020 08:51\nފެބުރުއަރީ 22, 2020 08:54\nއެމްޑީޕީއައް ކައުންސިލް ހަވާލު ކުރުމަކީ އަމޭ ކާނެވަރަކަށް ކާޝޭ ބުނާ ބީދައިން އެމް.އެމް.އޭ ހަވާލުކުރުން ކަހަލަ ކަމެއް!\nފެބުރުއަރީ 22, 2020 08:56\nރައިސްކަންވެސް މަޖިލިސްވެސް ދިނީ ރީނދުލަށް!ރައްޔަތުންގެ ލޭހުސްނުވޭތަ؟ރައްޔަތުން ފެލައިގެން ކުރާ ވައްކަން އިންތިހާ!ޑުރެކިއުލާއަކީ ކަލޭމެން!ދެން ކައުންސިލްވެސް ދޭންވީ!އޭރުން ފްރެޑީ އަންނާނީ ކަންނޭގެ މިހާރުވެސް ރައްޔަތުން ހަނާވަނީ\nފެބުރުއަރީ 22, 2020 08:57\nމަށަށް ހީވަނީ މީނަގެ އަނގަ ހެން އެންމެ ފުރަތަމަ ތުރަވީ .. މި ސުންފާ އަކާ ހެދި މުޅި މި ގައުމު ހަލާކު ވެއްޖެ. ޔާﷲ މި ނުލަފާ މީހާގެ ކިބައިން މި ޤައުމު ސަލާމަތްކުރައްވާފާނދޭވޭ...\nފެބުރުއަރީ 22, 2020 11:34\nފެބުރުއަރީ 22, 2020 08:59\nޒޮމްބީ ޔެލޯ ސޮރު ދައްކާ ވާނުވާ ވާހަކަދޯ\nއޑޕ ޢަށް ކައުންސިލްތަޢް ދިނުމަކީ ފާދިރީ ޢަކަށް ދިވެހިރާއްޖެ ދިނުން\nފެބުރުއަރީ 22, 2020 09:02\nމޑޕ އައް ނޫނެކޭ ބުނެފިން އެވެރިން ދައްކާވާހަކަ އާއި އަމަލު ދިމާނުވާތީވެ\nފެބުރުއަރީ 22, 2020 09:08\nކަލޭ ތީ ކާކުކަން ދިވެހި ރައްޔިތުން ތެރެއިން ފަނާކުރަނިވި ފިކުރު ގަބޫލު ނުކުރާ ހުރިހާ ރައްޔިތުންނަށް އެނގޭ،، ބޮޑުހުޅު ހަނދާންވެސް ނުނެތޭ؟؟؟؟\nފެބުރުއަރީ 22, 2020 09:12\nތިހެންކިޔާފަ މަޖިލިސް އަތުލާފަ އިންކަމްޓެކްސްނެގީ، ޓެކްސް ނަގައިގެން ކުރިކަމެއް ހަރާން، އާސަންދަ، ފެން، ކަރަންޓް ބިލް އެއްވެސްކަމަކަށް\nހޭބަލި ވާ ވާހަކަ ނުދައްކާ ކަލޯ، ކަލޭމެން ބުނި އެއްވެސް ކަމެއް ކުރެވުނީ އެންނޫން އަދި ކުރަން ުުޅެނީ އެއްވެސްނޫން، ވެރިކަން މެޖޯރިޓީ ޕާލަމެންޓު މެޖޯރިޓީ ވީ ކޮންކަމެށް، ޗައިނާއަށް ރާއްޖެ ދީހުސްކޮއްފިއޭ ކިޔާފަ ޑުރަމް ޖެހީ ކޮބާ އެރައްތަކަކީ، ވެރިކަން ފޭރިގަށް ހިސާބުން ފެށިގެން އިންޑިޔާއަށް މިޤައުމު ހިބަކޮއްދިނުން ނޫނީ ކުރީކޮންކަމެތްތޯ.\nފެބުރުއަރީ 22, 2020 09:14\nރާއްޖޭގެ ރައްޔިތުންގެ މަޖްލިސްގެ ރައީސްއަކަށް ހުރެ ކަލެއަށް ތިޔަހެން ބުނަން ކެރުނުކަމާމެދު ޙައިރާން ވެއްޖެ! ކަލޭ ކަމުދަނީ ބާޒާރުމަތީގެ މަޤާމަކަށް! މަސްކަނޑާމީހުންގެ ސަރުދާރަކަށް ކަމުހިނގައިދާނެ! ފަހެ ކަލޭ ދެނަހުރީމުތަ ޕީޕީއެމް ގައި ވެސް ތިބީ ދިވެހި ރައްޔިތުންކަން؟\nފެބުރުއަރީ 22, 2020 10:27\nމަސްކަނޑާމީހުންގެ ސަރުދާރަކަށްވެސް ކަމަކު ނުދާނެ. ކަމުދާނީ ބާޒާރު މަތީގައި އުޅޭ ދަމާކަނޑާ މީހުންގެ ސަރުދާރަކަށް.\nފެބުރުއަރީ 22, 2020 09:16\nތިހެން ކިޔާފަ މަޖިލިސް މަކަރުންނެގީ، ވީކަމެއް ހަރާން، އިންކަމްޓެކްސް ނަގަންފެށީ، ޓެކްސްނަގައިގެން އާސަންދަ، ފެން، ކަރަންޓް އަގުހެޔޮވީކީނޫން، ޓެކްސްނަގައިގެން ބަދަލުގެ ގޮތުގައި މިލިއަނުން ޕާޓީކުދިންނަށް ކޯޓުމެދުވެރިކޮށް ބަހަނީ، އެޓެކްސްވެސް ގާސިމް، ބޮޑަތި ވިޔަފާރިވެރިން، މިނިސްޓަރުން، ޕާޓީ ބޮޑުން ނުދޭނެ ދޭންޖެހޭނީ ބާކީތިބި މެދުފަންތީގެ މީހުން\nފެބުރުއަރީ 22, 2020 09:19\nފެބުރުއަރީ 22, 2020 09:28\nލޯކަލް ކައުންސިލް އިންތިހާބުން 2020 އެމްޑިޕީއަށް ދިނުމަކޭ މި ޤައުމު އިޒްރޭލުގެ ޔަހޫދީންނާއި ހަވާލުކުރުމަކޭ އެއްވެސް ތަފާތެއް ނެތް.\nފެބުރުއަރީ 22, 2020 09:38\nދެއަހަރު ހަމަނުވަނީސް ރައްޔިތުންގެ މާލިއްޔަތު ރައްޓެހިންނަށް ބަހާހުސްކޮށްލެވިއްޖެނު. އެމްޑީޕީއަށް ކައުންސިލް ދިނުމަކީ ބެންކުގަހުރި ފައިސާ ވަގުންނާ ހަވާލުކުރުން\nއޭބަލަ ޑްރެކިއުލަރ އައް ބްލަޑްބޭންކް ދިނަސް އަތްވެސް ނުލާނެ. ޑްރެކިއުލަރ ގެ ފޭރާ ދަތް ކޮއްޕާލައިގެން ފްރެޝްކޮއް ބޭނުން ކުރާނީ. އެކަމު ޑްރެކިއުލަރ އައްވެސް ޤައުމީ ބެންކް ހަވާލް ކޮއްފިއްޔާ ކައިހުސް އަރުވާލާނެ!\nފެބުރުއަރީ 22, 2020 09:41\nޑްރެކިއުލާ އާ މަޖިލީސް މިހާރުވެސް ހައްވާލު ކޮޭށްފަ ތިއޮތީ... ލަދެއް ވެސް ގަންނަށް މީހެއް ނޫން ދޯ މީ ...\nފެބުރުއަރީ 22, 2020 09:45\nދިވެހި ރަޢްޔިތުންގެ އަތުން ބްލަޑް ބޭންކް ވަގަށް ނަގައިން ދިވެހިންގެ ލޭބޮމުން ތި ދަނީ ތިޔަ ޑްރެކިޔުލާ\nފެބުރުއަރީ 22, 2020 09:51\nސާބަހޭ ރައީސް ނަޝީދު މަނިކުފާނަށް އަޅުގަނޑު ސެލިއުޓް ކުރަން! މަނިކުފާނު ތިޔަ ސާބިތުކޮށްދެވީ މަނިކުފާނަކީ އަޅުގަނޑުމެން މާލޭގެ ނިކަމެތި ރައްޔަތުންގެ ހިތުގެ ރައީސްކަން! އަޅުގަނޑުމެންގެ ހައްގުތަށް ފޭރިގަނެގެންއުޅޭ ރާއްޖެތެރޭ ބުރާންތިންނަށް ހީވާކަހަލަ އަޅުގަނޑުމެންގެ ހައްގުގަ ބަސްބުނާނެ މީހަކު ނުވާނެޔޭ! މަނިކުފާނު ތި ކުރަށްވާ ބުރަ މަސަތްކަތައްޓަކާ ހިތުގެ އިޙްލާސްތެރި ކަމާއިއެކު ސުކުރުދަންނަވަން! 👏👏👏\nފެބުރުއަރީ 22, 2020 09:52\nސާބަހޭ ރައީސް ނަޝީދު މަނިކުފާނަށް އަޅުގަނޑު ސެލިއުޓް ކުރަން! މަނިކުފާނު ތިޔަ ސާބިތުކޮށްދެވީ މަނިކުފާނަކީ އަޅުގަނޑުމެން މާލޭގެ ނިކަމެތި ރައްޔަތުންގެ ހިތުގެ ރައީސްކަން! އަޅުގަނޑުމެންގެ ހައްގުތަށް ފޭރިގަނެގެންއުޅޭ ރާއްޖެތެރޭ ބުރާންތިންނަށް ހީވާކަހަލަ އަޅުގަނޑުމެންގެ ހައްގުގަ ބަސްބުނާނެ މީހަކު ނުވާނެޔޭ! މަނިކުފާނު ތި ކުރަށްވާ ބުރަ މަސަތްކަތައްޓަކާ ހިތުގެ އިޙްލާސްތެރި ކަމާއިއެކު ސުކުރުދަންނަވަން!!! 👏👏👏\nފެބުރުއަރީ 22, 2020 10:00\nޓި އާއިލާއަށް ބައިތުލްމާލް ލިބުނީމަވެސްހަމަތިވަނީ ޑްރެކިއުލާތަކަކަށް އެކަމަކު ކީއްކުރާނީ ރާއްޖޭގެ ގިނަބަޔަކު ވަހުޝީކޮން ދިރިއުޅެެން ބޭނުންވާތީކަލޭގެ އާއިލާއަށް އެއްބާރުލުން ދެނީ ވިއްޔަ. ޥަރަށްދެރަ ދިވެހިން އަމިއްލަ އަށް ކޮކަޑި ކާތީ މީދާގާތުވެސް އަހާބަލަ\nފެބުރުއަރީ 22, 2020 10:10\nޔާ ﷲ މި މުސީބާތުން ސަލާމަތް ކޮށްދެއްވާނދޭވެ!\nފެބުރުއަރީ 22, 2020 11:35\nފެބުރުއަރީ 22, 2020 10:12\nއާން. ދެންތާ ކަލޭމެނަށް ކައުންސިލް ބަަަަޖެޓް އިން ބަދަލު ދެވޭނީ\nފެބުރުއަރީ 22, 2020 10:17\nމަށަށް މި ކަލޭގެ ސިފަވަނީ އެއްކަލަ އަންހެންކުއްޖާއަށް ފުރައްސާރަކުރި މުސއކުޅި ބޭމަތިން.\nމީ ހާދަ ހަޔާތްކުޑަވެސް މީހެކޭ ދޯ\nމީނަ މީ މި ދިވެހިރާއްޖޭގަ ހުރި އެންމެ ބޮޑު އެންމެ ބިރުވެރި އެންމެ ނުރައްކާތެރި ޑުރެކިއުލާރ....\nފެބުރުއަރީ 22, 2020 10:28\nއެބުނީ ތެދެއް. ޢެސޮރަށް ވަރަށް ބޮޑު ވޭނަކަށް އެކަނވާނެ. އެސޮރުސިކުނޑި ގޮވައިގެންދަާނެ. ސިކުނޑީގެ ދިޔަކޮޅުވެސް ހުސްވެގެންދާނެ. މިސޮރަކީ މީނާޔާ މީނާއަށް ތަބައަވާ މީހުންނޫނީ ކޮންމެމީހަކީ އެންމެ ނުލަފާ މީހުމްކަމުގައި ދައްކައިގެން މުޅި ދިވެހި ޤައުމު ފަނާކުރާސޮރެއް. ސީދާ އަޒާޒީލު ރަސްގެފާނު.\nފެބުރުއަރީ 22, 2020 10:48\nކޮއިފުޅާ ރ.ނަޝީދު ކޮންކަމެއްނުވެގެން ކޯޗެއްނުލިބިގެން ތިވަރަށް ހަޅޭލައްވާ ކަރުތެރެގެ ހަންނޮޅަމުން ތިދަނީ؟؟ އީސީގައި މިހާރުތިބި މަނިކުފާނަށް ވަފާތެރި މެމްބަރުން ޚާއްސަކޮށް އީސީ ޝަރީފުއާއި ފުވާދުތައުފީގު ތިއްބާ މަނިކުފާނު ބޭނުންގޮތަކަށް ނޫނީ މިގައުމުގެ އެއްވެސް ހިންތިޚާބެއްގެއް ވޯޓެއްގެ ނަތީޖާ ނުނެރެވޭނެކަމީ އެއްވެސް ޝައްކެއްހުރި ކަމެއްނޫން، މަނިކުފާނަށް ރައީސުކަން ލިނުއިރުވެސް ރ.މައުމޫނު ފެއިލްކުރަން އެއްމެ އިސްރޯލު ހިންގި ފުވާދުތައުފީގަށް މިހާރުވެސް އެހެރީ އެވޯޑުދީފައި އިތުރު ޕަވަރާއެކު އީސީއަށްވައްދާފަ ނޫންތޯ؟؟ ވީމާ ދެން ތިވަރަށް ނުހޭރި ހަމަޖެހިލައިގެން ހުންނަވާ، ލޯކަލް އިންތިޚާބު އެމްޑީޕީ ކާމިޔާބުކޮށްފިއޭ ފައިނަލް ނަތީޖާގެ އަޑުއަހަން\nފެބުރުއަރީ 22, 2020 10:57\nމީނާ އެބަޖެހޭ ވަގައް ނަގަން ގޭގެ ބަދިގޭގަ ގެންގުޅެން ރަނގަޅު ކަޅޮއެއް މިއީ\nފެބުރުއަރީ 22, 2020 11:19\nފެބުރުއަރީ 22, 2020 11:24\nފެބުރުއަރީ 22, 2020 11:58\nކަލޯމެނަށް ދިނުން އެއީ ބްލަޑްބޭންކާ މުޅި ދިވެހި ނަސްލުވެސް ޒޮންބީއަށް ދިނުން. ލޮލް.\nފެބުރުއަރީ 22, 2020 12:45\nޑްރެކިއުލަރ އަށް މަޖިލީސް މެޖޯރިޓީ ދިނީމަ، އަދި މަޖިލީސް ރައީސްކަން ދިނީމަ ވީގޮތް ރައްޔިތުން މިއަދު ތަހަންމަލް ކުރަމުން މިދަނި!\nފެބުރުއަރީ 22, 2020 12:48\nފެބުރުއަރީ 22, 2020 12:50\nޓާމިނަލްއިން ކަޓް ނެގީ ކޮންވަގެއް؟ މިވަގު ދޯ؟\nފެބުރުއަރީ 22, 2020 12:54\nހޯރަ އިއްބޭ އަށް ޖެންޑަރ މިނިސްޓަރ ދިނުމަށް ގޮވާލަން!\nފެބުރުއަރީ 22, 2020 14:10\nއަންނި ވެރިކަމުގަ ހުރި އިރު ތިބުނާ ބާރުތައް ކައުންސިލް ތަކަށް ނުދިނީ ކީއްވެގެންބާ؟ އަދި ލާމަރުކަޒީ ޤާނޫނު ގެ ބިލް މަޖިލީހަށް ފޮނުވި އިރު ޕްރޮވިންސް ތަކެއް ލައިގެން ސަރުކާރުގެ ފުރިހަމަ ކޮންޓްރޯލްގެ ދަށުން ނޫނީ ކައުންސިލަށް އެއްވެސް ކަމެއް ނުކުރެވޭ ގޮތަށް ހެދީ އަންނި އެއްނޫންބާ؟ ކައުންސިލް ގެދައުރު ފަސްއަހަރަށް ބަދަލުކުރުމަށް ޤާނޫނު އަސާސީ އަށް އެތަޢްފަހަރަކު ހުށައެޅި އިރުވެސް އެމްޑީޕީ ގެ ވޯޓު ނުލިބުގެ ސަބަބުން އެކަން ނުވިކަން ހަނދާން ނެތީބާ؟ ކައުންސިލް ތަކުން ރަށުގެ ތަރައްގީ އަށް ހޭދަކުރަން ހުރި ފައިސާ ކޮޅު އަންނިގެ ވެރިކަމުގައި ސަރުކާރުން ފޭރިގަނެފައިވާ އރު، ދައުލަތުގެ ބަޖެޓް ފޮތުގައި ކިތަންމެ ބޮޑު އަދަދެއް ޖެހި ނަމަވެސް ކައުންސިލް ތަކަށް އެބަޖެޓު ދީފާނެ ކަމަށް ޤަބޫލު ކުރާނީ ކިހިނެއްބާ؟\nފެބުރުއަރީ 22, 2020 14:27\nޑްރެކިއުލާ އާއިލާ އަކުން ދިވެހި ރައްޔިތުންގެ އާއިލާތަކެއްގެ ލެއިބޮއިފަ އޮތީ، މި މީހުން މިކަލަ ވާހަކަދެއްކީމަ ހިނިއަންނަނީ\nފެބުރުއަރީ 22, 2020 14:59\nތިޔަވިދާޅުވީ ދައުލަތުގެ ބަޖެޓާ އެއެމްއޭ އެމްޑީޕީއާ ހަވާލުކުރީމަ ވާގޮތްތޯ؟\nފެބުރުއަރީ 22, 2020 15:03\nލާމަރުކަޒީ ނިޒާމެކޭ ކިޔަކަސް ލާދީނީ ނިޒާމެއްފައްކާކުރާ ބައެއް އެމްޑީޕީއަކީ. ދެންބުނަންއޮތް އެތި ބޮޑުކަމުން ނުބުނާނަން.\nފެބުރުއަރީ 22, 2020 15:16\nނަޝީދޫ ކަލޭވެއްޖެއެއްނު ތިޔަ އަނގަގަނޑު ހިމޭނުން ބާއްވަން. މީ ދިވެހި ރައްޔިތުންނަށް ޖެހިފައިވާ ބޮޑު ބަލާ މުސީބާތަކަށް ވެއްޖެ. މިކަމުން އަޅަމެން ސަލާމަތް ކުރައްވާނދޭވެ.\nދިވެހިރައްޔިތުން އެމްޑީޕީ އަށް ދިންވެރިކަމުން ނުކުތީ ތިޔަ ވިދާލުވިފަދަ މަންޒަރެއް.2019 ވަނަ އަހަރު ފާސްކުރި 33.7 ބިލިއަންގެ ބަޖެޓް ދިޔައީ ޑްރެކިއުލާ ލޭބޯފަދައިން ބޮއިގެން 2008 ގަ ވެރިކަމަށް އައިސް ކައުންސިލްތަކުގެ ފައިސާވެސް ވަނި ޑްރެކިއުލަ ލޭ ބޯހެން ބޮއެފާ . ކައުނަސިލް ތަރައްގީއެ ކިޔާ އަޑުގަދަކުރާ މީހާ ވަނީ ކައުނސިލްތަކުގާހުރި ހުރިހާފައިސާއެއް ނަގަ ހަޖަމް ކޮށްފަ މިހާރު މިކިޔަނީ ކީކޭ . ކައުނަސިލް އެމްޑީޕީ އަށްދިނުމާމެދުރައްޔިތުން ވިސްނާނެ ކަމަށް ދެކެން.\nފެބުރުއަރީ 22, 2020 22:08\nމި ޝައިތާނާ ހެދިނެއް މި ގައުމުގަ އުޅެވެން މިހާރު.


ރާއްޖެއަށް މޫސުން ގޯސްވެ، ބައެއް ރަށްރަށަށް އުދަ އަރައިފި ރާއްޖެއަށް މޫސުން ގޯސްވެ، ބައެއް ރަށްރަށަށް އުދަ އަރައިފި\nރ. ފައިނަށް އުދަ އަރާފައި\nރާއްޖޭގެ އެކި ހިސާބުތަކަށް މިހާރު ކުރަމުންދާ ވިއްސާރައާއެކު ބައެއް ރަށްރަށަށް އަދާޔާ ޚިލާފަށް އުދަ އަރައިފިއެވެ.\nނެޝަނަލް ޑީޒާސްޓަރ މެނޭޖްމަންޓް އޮތޯރިޓީ، އެންޑީއެމްއޭގެ ޗީފް އެގްޒެކެޓިވް އޮފިސަރ ހިސާން ޙަސަން ޕީއެސްއެމް ނިއުސްއަށް މަޢުލޫމާތު ދެއްވަމުން ވިދާޅުވީ އުދަ އަރައިގެން މިވަގުތު އެ އޮތޯރިޓީއަށް ރިޕޯޓު ކޮށްފައިވަނީ ހަމައެކަނި ށ. ނަރުދޫއިންކަމަށެވެ.\nނަރުދޫއަށް އުދަ އަރައި ގެޔަކަށް ފެން ވަދެފައި\nނަރުދޫގެ5ގެޔަކަށް ފެންވަދެފައިވާ ކަމަށް ހިސާން ވިދާޅުވިއެވެ. ނަމަވެސް އެއްވެސް ގެޔަކުން ވަގުތީ ހިޔާވަހިކަމަށް މީހުން ބަދަލުކުރަން ޖެހިފައިނުވާކަން އޭނާ ފާހަގަކުރެއްވިއެވެ. ހިސާން ވިދާޅުވީ ނަރުދޫ ކައުންސިލާއި އެރަށު ރައްޔިތުން ފެން ހިންދުމުގެ މަސައްކަތް ކުރަމުންދާކަމަށެވެ.\nނަރުދޫގެ އިތުރުން ރ. ފައިނަށްވެސް ވަނީ ރޭގެ ވަގުތެއްގައި އުދައިގެ އަސަރުކޮށްފައެވެ. އެގޮތުން ރަށުގެ އެކި ސަރަޙައްދުތަކަށް ވަނީ ވަރަށް ބޮޑަށް އުދައިގެ އަސަރުކޮށްފައެވެ. ނަމަވެސް މީހުން ދިރިއުޅޭ އެއްވެސް ގެޔަކަށް ފެން ވަދެފައިވާ ކަމުގެ މަޢުލޫމާތެއް މިހާތަނަށް ލިބިފައިނުވާކަމަށް އޭނާ ވިދާޅުވިއެވެ.\nފައިނަށް އުދަ އަރާފައި\nރާއްޖެއަށް މިހާރު ކުރަމުންދާ ވިއްސާރައާ ގުޅިގެން ޕީއެސްއެމް ނިއުސްއަށް މަޢުލޫމާތު ދެއްވަމުން މެޓް އޮފީހުގެ އެސިސްޓަންޓް މީޓިއޮރޮލޮޖިސްޓް ޢަބްދުﷲ ޙާފިޒް ވިދާޅުވީ ކުރިޔަށް އޮތް ހަފްތާއެއްހާ ދުވަހަށް ރާއްޖޭގެ އެކި ހިސާބުތަކަށް މޫސުން ގޯސްވާނެ ކަމަށް ލަފާ ކުރެވޭކަމަށެވެ.\nއެގޮތުން މިއަދު ރާއްޖޭގެ އުތުރާއި މެދުތެރޭގެ އަތޮޅުތަކަށް މޫސުން ގޯސްވި ނަމަވެސް ދެކުނުގެ އަތޮޅުތަކުގެ މޫސުން ރަނގަޅުވާނެ ކަމަށް އޭނާ ވިދާޅުވިއެވެ. އަދި މާދަމާ އުތުރާއި މެދުތެރެއަށް މޫސުން ރަނގަޅުވި ނަމަވެސް ހޯމަ ދުވަހުން ފެށިގެން ބުރާސްފަތިދުވަހާ ހަމައަށް މޫސުން ގޯސްވާނެކަމަށް ލަފާކުރެވޭ ކަމަށް އޭނާ ވިދާޅުވިއެވެ.\nހާފިޒް އިތުރަށް ވިދާޅުވީ ރާއްޖޭގެ ހުރިހާ ހިސާބެއްގެ ކަނޑުތައް އާދައިގެ ވަރަކަށް ގަދަވާނެކަން ފާހަގަކުރައްވާ އޭނާ ވިދާޅުވީ، ދިޔަވަރު ބޮޑުވާ ވަގުތު އުދަ އެރުމަކީ އެކަށީގެންވާ ކަމެއްކަމަށެވެ. މެޓް އޮފީހުން ވަނީ ހުރިހާ ފަރާތްތަކުންވެސް މޫސުމަށް ސަމާލުވުމަށް އިލްތިމާސްކުރައްވާފައެވެ.


Ihavandhoo councilorun ehaa ginain suspend kuranee keevve? | Mihaaru\nރިޕޯޓް / ހއ. އިހަވަންދޫ\nއިހަވަންދޫ ކައުންސިލަރުން އެހާ ގިނައިން ސަސްޕެންޑްކުރީ ކީއްވެ؟\nސަސްޕެންޝަން އުވި އޮފީހަށް ނުކުތުމުން އެމްޑީޕީ ކައުންސިލަރުންނަށް މަރުހަބާ ދައްނަވަނީ--\n06 ސެޕްޓެމްބަރ 2018 - 15:42\nހއ. އިހަވަންދޫގެ ފަސް ކައުންސިލަރުން ސަސްޕެންޑްކުރުމުން އެ ބޭފުޅުންގެ ދިރިއުޅުމުގެ ކަންކަން ހޭދަކުރައްވަމުން އަންނަނީ އެގޮތަށެވެ. މުސާރަ ލިބިވަޑައިނުގަންނަވާ ގޮތަށް ދެ ފަހަރެއްގެ މަތިން، ކޮންމެ ފަހަރަކު ތިން މަސް ދުވަހުގެ ސަސްޕެންޝަނެއް، ލޯކަލް ގަވާމެންޓް އޮތޯރިޓީ (އެލްޖީއޭ) އިން ވަނީ އެ ބޭފުޅުންނަށް ކުރިމަތިކޮށްފަ އެވެ.\nއެމްޑީޕީއަށް ނިސްބަތްވާ ފަސް ކައުންސިލަރުން ސަސްޕެންޑްކުރުމުން އޭގެ އުނދަގޫ ދިމާވަނީ ހަމައެކަނި އެ ބޭފުޅުންނަކަށް ނޫނެވެ. އާބާދީގައި 3،500 އެއްހާ މީހުން ހިމެނޭ ރަށުގެ އާންމު ރައްޔިތުންނަށް ވެސް އެތައް ދައްޗެއް ދިމާވެ އެވެ.\nމިރަށުގެ ކައުންސިލް މެދުވެރިކޮށް އައިޑީ ކާޑު ހެދުމާއި ޕާސްޕޯޓަށް ހުށަހެޅުމުގެ އިތުރުން ސަރުކާރުގެ އެކި އިދާރާތަކުން ދޭ ހިދުމަތްތައް ފޯރުކޮށްދޭން އިހަވަންދޫ ކައުންސިލަރުން އަމަލީ ގޮތުން އުޅުއްވަ އެވެ. އިދާރީ މުވައްޒަފުން މަދުވުމުން އެ ނޫން ގޮތެއް ނޯވެ އެވެ. އެހެންކަމުން ކައުންސިލަރުން ސަސްޕެންޑް ކުރުމާ އެކު ހިދުމަތްތަކަށް ބުރޫއެރި ކަމަށް ރަށުގެ ބައެއް އާންމުން ވެސް ބުންޏެވެ.\nފަސް ކައުންސިލަރުން ފުރަތަމަ ފަހަރަށް ސަސްޕެންޑްކުރީ މިދިޔަ ފެބްރުއަރީ 1 ގައި ތިން މަސް ދުވަހަށެވެ. މުސާރަ އާއި އެއްވެސް އިނާޔަތެއް ނުލިބޭ ގޮތަށެވެ. ކައުންސިލަށް ވެންނެވެނީ ވެސް އާންމު މީހެއްގެ ހައިސިއްޔަތުން ހަމައެކަނި ހިދުމަތެއް ހޯއްދެވުމަށެވެ.\nCouncilorun suspend, hidhumaiythakah huras!\nސަސްޕެންޝަނާ އެކު ހިދުމަތައް ބުރޫއެރުން--\nއެފަހަރު އެކައުންސިލަރުން ސަސްޕެންޑްކުރީ، އެލްޖީއޭ އިން އަންގާފައިވާ ގޮތުގައި، އިހަވަންދޫގައި މަސްވެރިންގެ ދުވަސް ފާހަގަކުރަން ބޭއްވި ހަފްލާގައި އެ ބޭފުޅުން ބައިވެރިވަޑައިނުގަތުމުގެ އިތުރުން އެކަމަށް ހުރަސް ވެސް އެޅުއްވުމުންނެވެ.\nކައުންސިލްގެ ރައީސް ރަޝީދު ވިދާޅުވީ މަސްވެރިންގެ ދުވަހުގެ ރަސްމިއްޔާތުގައި ބައިވެރިވެވަޑައިނުގަތީ ދައުލަތު ނުދިނުމުން ކަމަށެވެ. އެ ރަސްމިއްޔާތަށް ފިޝަރީޒް މިނިސްޓަރު ޑރ. މުހައްމަދު ޝައިނީ ވަޑައިގަތުމުން، އައިސް ނުލިބުމުގެ މައްސަލަ އާއި މަހަށް ހަމަ އަގު ހޯދައިދޭން ގޮވާލަން ބައެއް މަސްވެރިން އަޑުއުފުލި އިރު އެކަމުގައި ފަސް ކައުންސިލަރުން ބައިވެރިވެވަޑައިގަތުމަކީ ސަރުކާރަށް ހުރަސް އެޅުން ނޫން ކަމަށް ވެސް އޭނާ ވިދާޅުވި އެވެ.\nIhavandhoo masverin muzaaharaa koffi\nއެ ތިން މަސް ދުވަސް ހަމަވެ މޭމަހުގެ ފުރަތަމަ ދުވަހުގެ ރޭ 12:00 ޖެހިއިރު ކައުންސިލަރުން ތިއްބެވީ ކައުންސިލް އިދާރާ ކައިރި އެވެ. އޭރު އެ އެތަނުގެ ތެރޭގައި މަސައްކަތްތަކެއް ކުރަމުން ގެންދިޔަ ކަމަށް ރަޝީދު ވިދާޅުވި އެވެ.\nދަންވަރު އޮފީހުގައި ކުރަނީ ކޮން މަސައްކަތެއްތޯ ޒިންމާދާރު ވެރިޔާއާ ސުވާލުކުރުމުން އެއީ ރަށުން ގޯތި ދޫކުރުމުގެ އިދާރީ މަސައްކަތް ކަމަށް ޖަވާބު ދެއްވި ކަމަށް ރަޝީދު ވިދާޅުވި އެވެ. އޭނާ ވިދާޅުވި ގޮތުގައި އެ މަސައްކަތުގައި ހައުސިން މިނިސްޓްރީގެ ކޯޑިނޭޓަރަކު އުޅުއްވާ ކަމަށް ޒިންމާދާރު ވެރިޔާ ބުނުމުން އޭނާއާ ބައްދަލުކުރައްވަން ބޭނުންވާ ވާހަކަ އެންގި އެވެ.\nއިހަވަންދޫ ފަސް ކައުންސިލަރުން ހުވާ ކުރެއްވުން--\n"އެގޮތަށް ދެންނެވީ މިހާތަނަށް އެކި ފަހަރު މަތިން އަޅުގަނޑުމެން ހައުސިންއާ ވާހަކަ ދައްކަން ކުރި މަސައްކަތް ކާމިޔާބު ވެފައިނުވާތީ. ދެން ޒިންމާދާރު ވެރިޔާ ވިދާޅުވީ ކޯޑިނޭޓަރު ވިދާޅުވި ކަމަށް ބައްދަލު ކުރައްވާނަމޭ،" ރަޝީދު ވިދާޅުވި އެވެ.\nއެކަމަކު އޭނާ ވިދާޅުވި ގޮތުގައި އިހަވަންދޫގައި ޕީޕީއެމްގެ އިސް ބައެއް މީހުންނާ އެކު ކޯޑިނޭޓަރު ނުކުމެގެން ދިޔައީ ބައްދަލުނުކޮށެވެ.\n"އެހިސާބުން އަޅުގަނޑު ދެންނެވިން އެހެންވީމަ އޮފީސް ބަންދުކޮށްފައި ދާން،" ރަޝީދު ވިދާޅުވި އެވެ.\nރަޝީދު ވިދާޅުވީ ހަމަ އެރޭ ދަންވަރު ހައުސިން މިނިސްޓްރީން އެލްޖީއޭއަށް ކައުންސިލް މެމްބަރުންގެ ޝަކުވާ ހުށަހެޅި ކަމަށެވެ. އެގޮތުން ހައުސިން މިނިސްޓްރީގެ މުވައްޒަފުންނަށް ހުރަސްއެޅި ކަމަށް އެންގި ކަމަށާއި ނަމަވެސް އެއްވެސް މުވައްޒަފަކާ ވާހަކަ ދެއްކުން ފަދަ ކަމެއް ނުކުރާ ކަމަށް ވެސް ވިދާޅުވި އެވެ.\nމޭމަހު އެލްޖީއޭއިން މިރަށު ކައުންސިލަށް ސިޓީއެއް ފޮނުވި އެވެ. އެ ސިޓީގައި ބުނެފައިވަނީ ކައުންސިލަރުން އިސްވެ ތިއްބަވައިގެން ރައީސް އަބްދުﷲ ޔާމީނާއި އެމަނިކުފާނުގެ އަނބިކަނބަލުން ފާތިމަތު އިބްރާހިމާ ގުޅޭ ގޮތުން ތަންތަނުގައި ވާހަކަ ދައްކާފައިވޭތޯ ސާފުކުރަން ބޭނުންވާ ކަމަށެވެ. އަދި ރަށު ޒުވާނުންތަކެއް ނެރެ ސަރުކާރާ ދެކޮޅަށް މަސައްކަތް ކުރިތޯ ވެސް ސުވާލުކޮށްފައިވެ އެވެ.\nއެލްޖީއޭ އިން އަނެއްކާވެސް ތިން މަހަށް ފަސް ކައުންސިލަރުން ސަސްޕެންޑްކުރި އެވެ. ޖޫން3ގައި ކުރި އެ ސަސްޕެންޝަން ނިމި، އަލުން މަސައްކަތަށް ނުކުންނަވަން ފެއްޓެވީ މިދިއަ ހޯމަދުވަހު އެވެ. އެކަމަކު އޮފީހަށް ނުކުންނެވުމުގެ ކުރިން ކޯޓު އަމުރެއްގެ ދަށުން އެ ބޭފުޅުންގެ ފޯނު ފުލުހުން ވަނީ އަތުލައިފަ އެވެ. ތުހުމަތުކުރަނީ އިދާރީ ލިޔެކިޔުންތައް ލީކްކުރައްވާ ކަމަށެވެ.\nއޭގެ ތެރެއިން ރަޝީދާއި އިތުރު އެހެން ކައުންސިލަރަކު ފިޔަވައި އަނެއް ތިން ކައުންސިލަރުންގެ ފޯނު ވަނީ ހަވާލުކޮށްފަ އެވެ.\nIhavandhoo4councilor eh ge phone fuluhun hifahattaifi\nއަސްލު މައްސަލަ އަކީ ކޮބާ؟\nސުވާލަކީ މި ކައުންސިލަރުން އެހާ ގިނައިން ސަސްޕެންޑް ކުރަނީ ކީއްވެތޯ އެވެ.\nފަސް ކައުންސިލަރުންގެ ފަރާތުން ވާހަކަ ދެއްކެވި ރަޝީދު ވިދާޅުވާ ގޮތުގައި ހުރިހާ ވެސް މައްސަލައަކީ ރަށުގައި އޮތް ސިޔާސީ ހަސަދަ އާއި ވާދަވެރިކަމެވެ. އެމްޑީޕީގެ ފަސް ކައުންސިލަރުންނަށް ވާތީ ޕީޕީއެމްގެ މެމްބަރުން ބޭނުންވަނީ ކައުންސިލަށް އެއްވެސް ކަމެއް ވިޔަނުދޭން ކަމަށް އޭނާ ވިދާޅުވި އެވެ.\nމިހާރުގެ ފަސް ކައުންސިލަރުން، ކައުންސިލް އިންތިހާބުގައި ވައުދުވި އެއް ކަމަކީ ރަށުން ގޯތި ދޫނުކުރާތާ ގިނަ އަހަރުތަކެއް ވެފައި ވުމުން އެކަން ކޮށްދޭށެވެ. އިހަވަންދޫގައި ގޯތި ދޫނުކުރާތާ 12 އަހަރު ވެފައިވާ އިރު، ފަސް ކައުންސިލަރުންގެ އަމާޒަކަށް ހެދީ ދައުރު ނިމުމުގެ ކުރިން ގޯތި ދޫކުރާށެވެ. ކައުންސިލަރުން ހުވާކުރެއްވި ހިސާބުން ފެށިގެން އެންމެ އިސްކަމެއް ދެއްވީ އެ މަސައްކަތަށް ކަމަށް ރަޝީދު ވިދާޅުވި އެވެ.\n"މިރަށު ޕީޕީއެމް ބޭފުޅުން ބޭނުމެއް ނުވޭ މި ކައުންސިލުން ގޯތި ދޫކުރާކަށް. އެއީ އެ ކްރެޑިޓް އަޅުގަނޑުމެނަށް ލިބިދާނެތީ. އެހެންވެ ސަސްޕެންޝަންތަކުގެ ހަގީގީ ސަބަބަކީ އެއީ. ދެ ފަހަރަށް ވެސް ސަސްޕެންޑް ކުރީ އެމަސައްކަތުގައި އުޅެނިކޮށް،" ރަޝީދު ވިދާޅުވި އެވެ.\n"އިތުރު ސަބަބުތަކެއް ދައްކައި ހަގީގަތުގައި ސަސްޕެންޑް މިކުރަނީ އަޅުގަނޑުމެން ގޯތި ދޫކުރުމުގެ މަސައްކަތް ކުރިޔަ ނުދޭން."\nކައުންސިލަރުން ސަސްޕެންޝަންގައި ތިއްބާ މިދިޔަ މަހުގެ ފަހުކޮޅު މި ރަށުން 100 ގޯތި ދޫކުރި އެވެ. އަދި އިތުރު 100 ގޯތި ދޫކުރަން ވަނީ އިއުލާންކޮށްފަ އެވެ. ނަމަވެސް ކައުންސިލަރުންނަށް ހައުސިން މިނިސްޓްރީން މިހާރު އަންގާފައި ވަނީ އޭގެ އެއްވެސް މަސައްކަތެއް ކުރިއަށް ނުގެންދިއުމަށެވެ. އެކަން ހައުސިން އިން ހަވާލުކޮށްފައި އޮތީ ކައުންސިލްގެ އިދާރީ މުވައްޒަފުންނާއި ޕީޕީއެމްގެ މެޖޯރިޓީ އޮންނަ އާންމު ރައްޔިތުންގެ ކޮމެޓީއަކުން ކަމަށް ރަޝީދު ވިދާޅުވި އެވެ.\n"އެބޭފުޅުން [ޕީޕީއެމް] އަށް ގަބޫލުކުރެވެނީ ގޯތި ދޫކޮށްގެން ވަރަށް ވޯޓޭ އެއީ. އެހެންވީމަ އެކަންކަމާ ހުރެ އަޅުގަނޑުމެންނަށް މިކަން މިދިމާވަނީ،" އޭނާ ވިދާޅުވި އެވެ.\nކައުންސިލަރުންގެ ވާހަކަތަކާއި އެލްޖީއޭއިން ބުނާ ވާހަކަތައް ދިމައެއްނުވެ އެވެ. އެލްޖީއޭގެ އޮފިޝަލަކު ވިދާޅުވީ އިހަވަންދޫ ފަސް ކައުންސިލަރުން ސަސްޕެންޑުކުރީ އެ ބޭފުޅުންނާ ގުޅުން ހުރި ގިނަ މައްސަލަތަކެއް ބެލުމަށް ފަހު ކަމަށެވެ. އެގޮތުން ގާނޫނާއި ގަވާއިދުތަކަށް ހުރުމަތްތެރިކޮށް ނުހިތުމާއި ރައްޔިތުންގެ މަސްލަހަތު ހިމެނޭ ގިނަ ކަންކަމުގައި އިހުމާލުވުން ހިމެނޭ ކަމަށް ވިދާޅުވި އެވެ.\nއަލުން އޮފީހަށް ނުކުންނެވުމަށް ފަހު ވެސް ފަސް ކައުންސިލަރުން ވިދާޅުވަނީ ފަހަތަށް ނުޖެހޭނެ ކަމަށެވެ.\nއެމްޑީޕީ ރަށު ކައުންސިލް ލޯކަލް ކައުންސިލްތައް ހއ. އިހަވަންދޫ ޕީޕީއެމް އެލްޖީއޭ\nއޮފިޝަލަކު ވިދާޅުވީ އިހަވަންދޫ ފަސް ކައުންސިލަރުން ސަސްޕެންޑުކުރީ އެ ބޭފުޅުންނާ ގުޅުން ހުރި ގިނަ މައްސަލަތަކެއް ބެލުމަށް ފަހު ކަމަށެވެ. އެގޮތުން ގާނޫނާއި ގަވާއިދުތަކަށް ހުރުމަތްތެރިކޮށް ނުހިތުމާއި ރައްޔިތުންގެ މަސްލަހަތު ހިމެނޭ ގިނަ ކަންކަމުގައި އިހުމާލުވުން ހިމެނޭ ކަމަށް ވިދާޅުވި އެވެ. **** މިވާހަކަތަކަށް ބަލާއިރު އެލް ޖީ އިން ދައްކަނީ ހަޤިޤަތް ފޮރުވުން ކަމަށް ޤަބޫލު ކުރެވޭ . މެމްބަރުން ޤާނޫނާ އަދި ޤަވާއިދާ ޚިލާފުވީމާ ސަސްޕެންޑް ކުރުމަށްވުރެ ބޮޑާށް މިބޭފުޅުން ވަކިކުރަން ބޭނުންވާނެ . ހެއްކާ ޤަރިނާ ދައްކާފައި ޝަރީޢަތަށް ފޮނުވީފައި އެލްޖީ އަށް ތިކަން ނިންމުނީސް . އެލަޖީ އޮޅުވާލަނީ


“ދުވާފަރު ޓީން ކަޕް 2018” މިއަދުގެ މެޗު ބޮޑު ތަފާތަކުން ޓީއާރު ބީޗް ކާމިޔާބުކޮށްފި – Ungoofaaru\nބަނޑޭރިގަނޑު/ޙަބަރު/“ދުވާފަރު ޓީން ކަޕް 2018” މިއަދުގެ މެޗު ބޮޑު ތަފާތަކުން ޓީއާރު ބީޗް ކާމިޔާބުކޮށްފި\nދުވާފަރު ޓީން ކަޕް 2018\nއިބްރާހީމް ޒަޔާން 22 ޑިސެމްބަރ 2018\nމިއަދުގެ މޮޅު ކުޅުންތެރިޔާ އަލީ ނަޒްމީ ޓީއާރު ބީޗް އަށް އިނާމު ހަވާލުކޮށްދެނީ\nދުވާފަރުގައި މިހާރު ކުރިއަށްދާ “ދުވާފަރު ޓީން ކަޕް 2018” ގައި މިއަދު ހަވީރު ޓީއާރު ބީޗް އަދި ސީބީއެސް އޭ ޓީމު ބައްދަލުކުރި މެޗު7–3ލަނޑުން ބީޗް ޓީމުން ކާމިޔާބު ކޮށްފިއެވެ.\nޓީ އާރު ބީޗް ގެ ލަނޑު ތައް ކާމިޔާބު ކޮށްފައިވަނީ އަލީ ނަޒްމީ5ގޯލު މައިޝަމް އަދި މިއުވާން ކޮންމެ ކުޅުންތެރިއަކު 1 ގޯލެވެ. ސީބީއެސް އޭ ގެ ލަނޑު ތައް ކާމިޔާބު ކޮށްދިނީ ހޫދު މުޒާހު އަދި މިފްޒާލް ކޮންމެ ކުޅުންތެރިއަކު އެއް ގޯލެވެ.\nމެޗުގެ މޮޅު ކުޅުންތެރިއަކަށް ހޮވިފައިވަނީ ޓީ އާރު ބީޗް ޓީމަށް5ގޯލް ކާމިޔާބު ކޮށްދިން އަލީ ނަޒްމީއެވެ.\nމިމުބާރާތަކީ ސްކޫލް ބަންދާ ދިމާކޮށް ސްކޫލް ދަރިވަރުންނަށް އަމާޒުކޮށްގެން ކުރިއަށް ގެންދާ ސިކްސް އަ ސައިޑް މުބާރާތެކެވެ.\nދުވާފަރު ސްކޫލްތަކާއި ޕޮލިސް ސްޓޭޝަން އާއި ދުވާފަރު ފެމެލީ އެންޑް ޗިލްޑްރެންސް ސާވިސް ސެންޓަރު އަދި މެޖިސްޓްރޭޓް މުހައްމަދު ސޯދިޤް ގުޅިގެން ކުރިއަށްގެންދާ މިމުބާރާތް މިމަހުގެ 29 އަށް ކުރިއަށްދާނެއެވެ.\nމިމުބާރާތުގައި މާދަމާ ހަވީރުގެ މެޗުގައި ބައްދަލުކުރާނީ ސީބީއެސް ބީ އާއީ ޓީއާރު ބީޗް އެވެ.\nކޮމްބިނޭޝަން ޤުރްއާން މުބާރާތް 1440 – ހުރިހާ ބައިވެރިންގެ ކިޔެވުން ނިމިއްޖެ


ޤުރުއާނާއި، ނަބަވީ ސުންނަތުގައި ވާރިދުވެފައިވާ ބައެއް ޖާމިޢު ދުޢާތައް! - DhiDaily\nޤުރުއާނާއި، ނަބަވީ ސުންނަތުގައި ވާރިދުވެފައިވާ ބައެއް ޖާމިޢު ދުޢާތައް!\nޖާމިޢު ދުޢާތަކަކީ އެ ދުޢާތަކުގައި ދުނިޔެއާއި އާޚިރަތުގެ ބާއްޖަވެރިކަމަށްޓަކައި ބޭނުންވާ ކަންކަމަށް އެދިފައިވާ ދުޢާތަކެކެވެ.\nމި ދުޢާތަކަކީ އަޅުގަނޑުމެންގެ ބާއްޖަވެރިކަމަށްޓަކައި ބޭނުންވާ އެންމެހާ ކަންތައްތައް އެކުލެވިފައިވާ ދުޢާތަކެކެވެ. ވީމާ މި ފަދަ ދުޢާތައް ގިނައިން ކުރުން ހުއްޓެވެ. އަދި ދަމުނަމާދުގެ ވަގުތުގަޔާއި، ވާރޭވެހޭއިރުގައްޔާއި، ދަތުރު މަތީގައްޔާއި، ބަންގިއާއި ގަމަތާއި ދޭތެރެ ފަދަ ދުޢާ އިޖާބަވާ ވަގުތުތަކުގައި ވެސް މި ދުޢާތައް ކުރެވިދާނެއެވެ.\nމި ބަލާލަނީ ކީރިތި ޤުރުއާނުގައި އައިސްފައިވާ ބައެއް ޖާމިޢު ދުޢާތަކަށެވެ.\n﴿رَبَّنَا آتِنَا مِن لَّدُنكَ رَحْمَةً وَهَيِّئْ لَنَا مِنْ أَمْرِنَا رَشَدًا﴾ [سورة الكهف ۱٠]\nމާނައީ: ”އަޅަމެންގެ ވެރިރައްބެވެ. އިބައިލާހުގެ ހަޟުރަތުން އަޅަމެންނަށް ރަހުމަތެއް ދެއްވާނދޭވެ. އަދި އަޅަމެންގެ ކަންތައް ފަސޭހަކޮށްދެއްވާނދޭވެ.“\nމާނައީ: “މިއަޅާގެ ވެރިރައްބެވެ. ހެޔޮކަންކަމުގެ ތެރެއިން މިއަޅާގެ މައްޗަށް ބާވައިލަނިވި ކޮންމެ ކަމަކަށް މިއަޅާވަނީ ބޭނުންވެގެންނެވެ.”\n﴿رَّبِّ أَعُوذُ بِكَ مِنْ هَمَزَاتِ الشَّيَاطِينِ﴾ [سورة المؤمنون ٩٧]\n﴿وَأَعُوذُ بِكَ رَبِّ أَن يَحْضُرُونِ﴾ [سورة المؤمنون ٩٨]\nމާނައީ: ”މިއަޅާގެ ވެރިރައްބެވެ. ޝައިތާނުންގެ ވަސްވާސްތަކުގެ ނުބައިކަމުން މިއަޅާ އިބަ ﷲގެ ރައްކާތެރިކަން ހޯދަމެވެ.“\n”އަދި އެސޮރުމެން މިއަޅާގެ ކައިރިޔަށް އައުމުންވެސް ރައްކާތެރިކަން ހޯދަމެވެ.“\n﴿رَبَّنَا هَبْ لَنَا مِنْ أَزْوَاجِنَا وَذُرِّيَّاتِنَا قُرَّةَ أَعْيُنٍ وَاجْعَلْنَا لِلْمُتَّقِينَ إِمَامًا﴾ [سورة الفرقان ٧٤]\nމާނައީ: ”އަޅަމެންގެ ވެރިރައްބެވެ. އަޅަމެންގެ އަނބީންގެ ކިބައިންނާއި ދަރީންގެ ކިބައިން އަޅަމެންގެ ލޮލަށް ފިނިކަން ދެއްވާނދޭވެ. އަދި އަޅަމެންނީ ތަޤްވާވެރިންނަށްވާ އިމާމުން ކަމުގައި ލައްވާނދޭވެ.“\n﴿رَبِّ هَبْ لِي مِن لَّدُنْكَ ذُرِّيَّةً طَيِّبَةً إِنَّكَ سَمِيعُ الدُّعَاء﴾ [سورة آل عمران ۳٨]\nމާނައީ: ”މިއަޅާގެ ވެރިރައްބެވެ. އިބައިލާހުގެ ޙަޟްރަތުން މިއަޅާއަށް ހެޔޮލަފާ ދަރިފަސްކޮޅެއް ދެއްވާނދޭވެ. ހަމަކަށަވަރުން އިބައިލާހީ އެންމެ މޮޅަށް އައްސަވާ ވޮޑިގެންވާ، އެންމެ މޮޅަށް ބައްލަވާ ވޮޑިގެންވާ އިލާހެވެ.“\nނަބަވީ ސުންނަތުގައި ވާރިދުވެފައިވާ ބައެއް ޖާމިޢު ދުޢާތަކެވެ.\n((اللهُمَّ أَصْلِحْ لِي دِينِي الَّذِي هُوَ عِصْمَةُ أَمْرِي، وَأَصْلِحْ لِي دُنْيَايَ الَّتِي فِيهَا مَعَاشِي، وَأَصْلِحْ لِي آخِرَتِي الَّتِي فِيهَا مَعَادِي، وَاجْعَلِ الْحَيَاةَ زِيَادَةً لِي فِي كُلِّ خَيْرٍ، وَاجْعَلِ الْمَوْتَ رَاحَةً لِي مِنْ كُلِّ شَرٍّ)) [أخرجه مسلم 471 – (2720)]\nމާނައީ: ”އޭ ﷲ! މިއަޅާގެ އެންމެހައި ކަމެއްގެ ރައްކާތެރިކަން ކަމުގައިވާ މިއަޅާގެ ދީން އިސްލާހުކޮށްދެއްވާނދޭވެ. އެތަނުގައި މިއަޅާ ދިރިއުޅެމުންމިދާ ދުނިޔަވީ ޙަޔާތުގެ އެންމެހައި ކަންތައްތައް އިސްލާޙްކޮށްދެއްވާނދޭވެ. އެތަނަކަށް މިއަޅާ އެނބުރިދާންއޮތް މިއަޅާގެ އާޚިރަތް އިސްލާޙްކޮށްދެއްވާނދޭވެ. އިތުރު ހެޔޮކަންކަން މިއަޅާގެ ޙަޔާތަށް ގެނެސްދެއްވާނދޭވެ. ކޮންމެ ނުބައިކަމަކުން ސަލާމަތްވެފައިވާ ރާޙަތެއްކަމުގައި މިއަޅާގެ މަރު ލައްވާނދޭވެ.“\n((اللهُمَّ إِنِّي أَسْأَلُكَ الْهُدَى وَالتُّقَى، وَالْعَفَافَ وَالْغِنَى)) [أخرجه مسلم 472 – (2721)]\nމާނައީ: ”އޭ ﷲ! މިއަޅާއަށް ހިދާޔަތާއި، ތަޤްވާވެރިކަން ދެއްވާނދޭވެ. އަދި ޢިއްފަތްތެރިކަމާއި ފުދުންތެރިކަން ދެއްވާނދޭވެ.“\n((اللهُمَّ إني أَعُوْذُ بِكَ مِنْ جَهْدِ البَلاَءِ، وَدَرَكِ الشَّقَاءِ، وَسُوءِ القَضَاءِ، وَشَمَاتَةِ الأَعْدَاءِ)) [البخاري 6347]\nމާނައީ: ”އޭ ﷲ! ބަލާވެރިކަމުގެ ދަތިކަމުންނާއި، އަބާއްޖަވެރިކަމުގެ ދަށްކަމުންނާއި، މިންވަރުގެ ނުބައިކަމުންނާ އަދި މިއަޅާގެ ޢަދާވާތްތެރިން މިއަޅާއަށް ދިމާވާ ދެރަކަންތައްތަކާއި އުފާކޮށްހެދުމުން މިއަޅާ އިބަ ﷲގެ ހަޟްރަތުން ރައްކާތެރިކަން ހޯދަމެވެ.“\n((اللهُمَّ إِنِّي أَعُوذُ بِكَ مِنْ زَوَالِ نِعْمَتِكَ، وَتَحَوُّلِ عَافِيَتِكَ، وَفُجَاءَةِ نِقْمَتِكَ، وَجَمِيعِ سَخَطِكَ)) [أخرجه مسلم 96 – (2739)]\nމާނައީ: ”އޭ ﷲ! މިއަޅާ އިބަ ﷲ ގެ ނިޢުމަތްތައް ފިލައިގެން ދިޔުމުންނާއި، އިބަ ﷲ ދެއްވާފައިވާ ދުޅަހެޔޮކަން ބަދަލުވުމުންނާއި، އިބަ ﷲ ގެ ޢަޛާބު ކުއްލިއަކަށް އައުމުންނާއި އިބަ ﷲ ގެ އެންމެހާ ކޯފާއިން، އިބަ ﷲ ގެ ހަޟްރަތުން ރައްކާތެރިކަން ހޯދަމެވެ.“\n((اللهُمَّ مُصَرِّفَ الْقُلُوبِ صَرِّفْ قُلُوبَنَا عَلَى طَاعَتِكَ)) [مسلم 17 – 2654]\nމާނައީ: ”އޭ ﷲ! ހިތްތައް ފުރޮޅުއްވާ އިލާހު! އިބަ ﷲގެ ކިޔަމަންތެރިކަމާއިދިމާޔަށް އަޅަމެންގެ ހިތްތައް ފުރޮޅުއްވާނދޭވެ.“\n((يَا مُقَلِّبَ القُلُوبِ ثَبِّتْ قَلْبِي عَلَى دِينِكَ)) [الترمذي وأحمد]\nމާނައީ: ”ހިތްތައް ބަދަލުކުރައްވާ އިލާހު! އިބަ ﷲގެ ދީންމަތީގައި މިއަޅާގެ ހިތް ސާބިތުކުރައްވާނދޭވެ.“\n((اللَّهُمَّ إِنِّي أَسْأَلُكَ مِنَ الْخَيْرِ كُلِّهِ عَاجِلِهِ وَآجِلِهِ، مَا عَلِمْتُ مِنْهُ وَمَا لَمْ أَعْلَمْ، وَأَعُوذُ بِكَ مِنَ الشَّرِّ كُلِّهِ عَاجِلِهِ وَآجِلِهِ، مَا عَلِمْتُ مِنْهُ وَمَا لَمْ أَعْلَمْ،\nاللَّهُمَّ إِنِّي أَسْأَلُكَ مِنْ خَيْرِ مَا سَأَلَكَ عَبْدُكَ وَنَبِيُّكَ، وَأَعُوذُ بِكَ مِنْ شَرِّ مَا عَاذَ بِهِ عَبْدُكَ وَنَبِيُّكَ،\nاللَّهُمَّ إِنِّي أَسْأَلُكَ الْجَنَّةَ وَمَا قَرَّبَ إِلَيْهَا مِنْ قَوْلٍ أَوْ عَمَلٍ، وَأَعُوذُ بِكَ مِنَ النَّارِ وَمَا قَرَّبَ إِلَيْهَا مِنْ قَوْلٍ أَوْ عَمَلٍ، وَأَسْأَلُكَ أَنْ تَجْعَلَ كُلَّ قَضَاءٍ قَضَيْتَهُ لِي خَيْرًا)) [صحيح ابن ماجه]\nމާނައީ: ”އޭ ﷲ! ހަމަކަށަވަރުން މިއަޅާ އިބަ ﷲ ގެ ހަޒުރަތުން އެދެނީ އެންމެހާ ހެޔޮކަންތައްތަކަށެވެ. އަވަސް މުސްތަޤްބަލުގަޔާއި، ދުރު މުސްތަޤްބަލުގައި ލިބެން އޮތް ހެޔޮކަންތައްތަކަށެވެ. މިއަޅާއަށް އެނގޭ ހެޔޮކަންތައްތަކަށާއި މިއަޅާއަށް ނޭނގޭ ހެޔޮކަންތައްތަކަށެވެ. އަދި ހަމަކަށަވަރުން މިއަޅާ އިނބަ ﷲ ގެ ހަޟުރަތުން ރައްކާތެރިކަމަށް އެދެނީ އެންމެހައި ނުބައިކަމަކުންނެވެ. އަވަސް މުސްތަޤްބަލުގަޔާއި، ދުރު މުސްތަޤްބަލުގައި ކުރިމަތިވެދާނެ ނުބައި ކަންތައްތަކުންނެވެ. މިއަޅާއަށް އެނގޭ ނުބައި ކަންތައްތަކުންނާއި މިއަޅާއަށް ނޭނގޭ ނުބައި ކަންތައްތަކުންނެވެ.\nއޭ ﷲ! ހަމަކަށަވަރުން މިއަޅާ އިބަ ﷲ އަށް އެދެނީ އިބަ ﷲގެ އަޅާ އަދި ނަބިއްޔާ އެދިފައިވާ އެންމެހައި ހެޔޮކަންތައްތަކަށެވެ. އަދި ހަމަކަށަވަރުން މިއަޅާ އިބަ ﷲ ގެ ހަޟުރަތުން ރައްކާތެރިކަމަށް އެދެނީ އިބަ ﷲގެ އަޅާ އަދި ނަބިއްޔާ އެކަންކަމުން ރައްކާތެރިކަމަށް އެދިފައިވާ އެންމެހައި ނުބައިކަމަކުންނެވެ.\nއޭ ﷲ! މިއަޅާ އިބަ ﷲ އަށް އެދެނީ މިއަޅާއަށް ސުވަރުގެ ދެއްވުމަށެވެ. އަދި އެސުވަރުގެއާއި ކައިރިކުރުވާ ޢަމަލުތަކާއި، ބަސްތަކަށް މިއަޅާއަށް ތައުފީޤްދެއްވުމަށެވެ. އަދި މިއަޅާ އިބަ ﷲ ގެ ހަޟުރަތުން ރައްކާތެރިކަމަށް އެދެނީ ނަރަކައިންނެވެ. އަދި އެނަރަކައާއި ކައިރިކުރުވާ ބަސްތަކާއި ޢަމަލުތަކުން މިއަޅާ ސަލާމަތްކޮށްދެއްވުމަށެވެ.\nއަދި އިބަﷲ މިއަޅާއާއިމެދު ނިންމަވާ ކޮންމެ ނިންމުމަކީވެސް މިއަޅާއަށް ހެޔޮ ނިންމުމެއް ކަމުގައި ލެއްވުން އެދެމެވެ.“\n(اللهُمَّ إِنِّي أَعُوذُ بِكَ مِنْ مُنْكَرَاتِ الأَخْلَاقِ، وَالأَعْمَالِ وَالأَهْوَاءِ) [صحيح الترمذي]\nމާނައީ: ”އޭ ﷲ! ނުބައި އަޚްލާޤުންނާއި ނުބައި ޢަމަލުތަކުންނާއި ހަވާނަފްސުގެ އެދުންތަކުން، އިބައިލާހުގެ ޙަޟްރަތުން މިއަޅާ ރައްކާތެރިކަމަށް އެދެމެވެ.“\nނޯޓް: މަޢުލޫމާތު ނަގާފައި ވަނީ އައްޝައިޚް މުޙައްމަދު މަޢޫން ޝަރީފްގެ ލިއުއްވުމަކުންނެވެ.\nރަޙުމަތް ތެރިޔާގެ ޙައްޤުތައް\nރަމަޟާންމަހުގެ ރޯދަ ޤަޟާކުރުން\nމަރުގެ މަލާއިކަތާ ފެނުނަސް އެދުވަހު ކުރެވޭނެ ކަމެއް ނޯންނާނެ\nޒަހަރަށް ވުރެ ނުބައި އެކުވެރިންގެ ނުރައްކާ މާބޮޑު!


Apollo ge 1000 housing unit rasmeekoh ifthithaah koffi\nހުޅުމާލޭގައި ތަރައްގީކުރާ 1000 ހައުސިން ޔުނިޓް ރަސްމީކޮށް އިފްތިތާހުކޮށްފި\nހުޅުމާލޭގައި ތަރައްގީކުރާ 1000 ހައުސިން ޔުނިޓް ރަސްމީކޮށް އިފްތިތާހު ކުރުމަށް ބޭއްވި ރަސްމިއްތާގައި މިނިސްޓަރު އަަސްލަމް ބައިވެރިވެވަޑައިގަންނަވަނީ --\nސޯޝަލް ހައުސިން ސްކީމުގެ ދަށުން ދިވެހި ކުންފުންޏަކުން ހިންގާ ފްލެޓް އެޅުމުގެ އެންމެ ބޮޑު މަޝްރޫއު ރަސްމީކޮށް މިއަދު އިފްތިތާހުކޮށްފި އެވެ.\nއެޕޯލޯ ހޯލްޑިންސް ޕްރައިވެޓް ލިމިޓެޑުން ހުޅުމާލޭގައި ތަރައްގީކުރާ 1000 ހައުސިން ޔުނިޓް މިއަދު ރަސްމީކޮށް އިފްތިތާހު ކޮށްދެއްވީ ޕްލޭނިން މިނިސްޓަރު މުހައްމަދު އަސްލަމް އެވެ.\nމި ޕްރޮޖެކްޓަކީ މިދިޔަ އަހަރުގެ ނޮވެމްބަރު މަހުގެ ތެރޭގައި ހައުސިން ޑިވެލޮޕްމެންޓް ކޯޕަރޭޝަން (އެޗްޑީސީ) އާއި އެޕޯލޯ ކުންފުންޏާއި އެކު ސޮއިކޮށްފައިވާ ޕްރޮޖެކްޓެކެވެ. މި ޕްރޮޖެކްޓްގެ މަސައްކަތް ފަށައިފައިވީ ނަމަވެސް ރަސްމީކޮށް އިފްތިތާހު ކުރީ މިއަދު އެވެ.\nހުޅުމާލޭގެ ފުރަތަމަ ފިޔަވައްސާއި ދެވަނަ ފިޔަވަހީގައި ވެސް ކުރިއަށް ގެންދާ މި ޕްރޮޖެކްޓްގެ ހައުސިން ޔުނިޓްތައް އަޅަނީ ތިން ކެޓެގެރީއަކަށް ބަހާލައިގެންނެވެ. އެއީ ކައުންސިލް ހައުސިން، މިޑްރޭންޖް ހައުސިން އަދި އެފޯޑެބަލް ހައުސިން އެވެ.\nކައުސިލް ހައުސިންގެ ދަށުން އަޅާނީ 120 ހައުސިން ޔުނިޓެވެ. މި ޔުނިޓްތަކުގައި ތަރައްގީކުރާ ދެ ކޮޓަރީގެ ފްލެޓްތަކުގައި ހުންނާނީ 650 އަކަފޫޓެވެ. ތިން ކޮޓަރީގެ ފްލެޓްތަކުގައި ހުންނާނީ 800 އަކަފޫޓެވެ. އެފޯޑެބަލް ހައުސިންގެ ދަށުން އަޅާނީ 220 ޔުނިޓެވެ. މި ކެޓަގަރީގެ ދެ ކޮޓަރީގެ ފްލެޓްތަކުގައި 650 އަކަފޫޓު ހުންނައިރު ތިން ކޮޓަރީގެ ފްލެޓްތަކުގައި 900 އަކަފޫޓު ހުންނާނެ އެވެ. މީގެ އިތުރުން މިޑްރޭންޖް ކެޓެގަރީގެ ދަށުން އަޅާ ދެ ކޮޓަރީގެ ފްލެޓްތަކުގައި 750 އަކަފޫޓު ހުންނައިރު ތިން ކޮޓަރީގެ ފްލެޓްތަކުގައި 1000 އަކަފުޓޫ ހުންނާނެ އެވެ. މި ކެޓެގަރީގެ ދަށުން އަޅާނީ 660 ޔުނިޓެވެ.\nމިނިސްޓަރު އަސްލަމް މިއަދު ވިދާޅުވީ މި ފްލެޓްތަކަކީ އެކި ގިންތީގެ މީހުންނަށް ހާއްސަކޮށްގެން އަޅާ ފްލެޓްތަކެއް ކަމަށެވެ. ކޮންމެ ސަރުކާރަކުން ވެސް ފްލެޓް އަޅަނީ އެއްތައްގަނޑަކަށް އެންމެންނަށް އެއް އަގެއް ދައްކަން ޖެހޭ ގޮތަށް ކަމަށާއި ނަމަވެސް މި ސަރުކާރުގެ ސިޔާސަތުތައް ހުރީ އެންމެ ފެންވަރު ދަށް މީހާ އަށް ވެސް ފްލެޓް ގަތުމުގެ ގާބިލުކަން ހޯދައިދެވޭ ގޮތަށް ކަމަށެވެ. މިއީ އެކި ފަރާތްތަކާ މަޝްވަރާކުރެވި އަދި ރައްޔިތުންގެ އާމްދަނީ އަށް ބަލާފައި ކުރިއަށް ގެންދާ މަޝްރޫއެއް ކަމަށްވެސް ވިދާޅުވި އެވެ.\n"100 ޕަސެންޓް ދިވެހި ކުންފުންޏަކުން މިވަރުގެ މަސައްކަތަކަށް ކުރިމަތި ލެއްވީތީ ވަރަށް ބޮޑަށް އުފާކުރަން. މި މަޝްރޫއު ކުރިއަށް މިގެންދަނީ ސަރުކާރުން ލޯނު ނަގައިގެން ސޮވެރިން ގެރެންޓީއެއް ބަހައްޓައިގެނެއް ނޫން. އެޕޯލޯއިން މި ޕްރޮޖެކްޓަށް ފަންޑުކުރަނީ. ސަރުކާރުން ކުރި ކަމަކީ ކައުންސިލް ހައުސިންނާ އެފޯޑަބަލް ހައުސިން ކެޓެގަރީއަށް ބެކް ގެރެންޓީއެއް ދިނީ. އެއީ އެތަންތަން އެޅުނީމަ އެތަންތަން ގަންނާނެ ބަޔަކު ހޯދައިދޭނެ ކަމުގެ ޔަގީންކަން ސަރުކާރުން ދިނީ" މިނިސްޓަރު ވިދާޅުވި އެވެ.\nއަސްލަމް ވިދާޅުވީ މިޑްރޭންޖް ހައުސިން ޔުނިޓްތަކުގެ އަގެއްގެ ގޮތުގައި ދެ ފަރާތުން މަޝްވަރާކުރުމަށްފަހު ކަނޑައަޅާފައި ވާނީ 2400ރ. އަށް ވުރެ ބޮޑު ނުވާނެ އަދަދެއް ކަމަށެވެ. އިތުރަށް ވިދާޅުވީ މިހާރު އެއް ޓަވަރުގެ އަސްލު ފައުންޑޭޝަން އަޅާ ނިމިފައިވާ ކަމަށާއި މިއަދު ކޮންކްރީޓް އެޅުމަށްފަހު ދެން ވަރަށް ބާރު ސްޕީޑްގައި މަސައްކަތް ކުރިއަށް ދާނެ ކަމަށެވެ. މިއަހަރު ނިމެންވާއިރަށް މި ޓަވަރުގެ 20 ޕަސެންޓް ނިމޭނެ ކަމަށް އުއްމީދު ކުރައްވާ ކަމަށާއި ދެން ހުރި ޓަވަރުތަކުގެ މަސައްކަތް ވެސް ވަރަށް އަވަހަށް ފެށިގެން ދާނެ ކަމުގައިވެސް މިނިސްޓަރު ވަނީ ވިދާޅުވެފަ އެވެ.\nހުޅުމާލެ އެޗްޑީސީ ހައުސިން މިނިސްޓްރީ + މިނިސްޓްރީ އޮފް ނެޝަނަލް ޕްލޭނިން ބޯހިޔާވަހިކަން


ނަންބަރ: IUL) 438/438/2018/308)\nތާރީޙް: 22 ނޮވެންބަރު 2018\nޝަޢުޤުވެރިކަން ފާޅުކުރުމުގެ ދަޢުވަތު\nދިވެހި ސަރުކާރާއި ވާރލްޑް ބޭންކާއި ގުޅިގެން ސްޓްރެޓެޖިކް ކްލައިމޭޓް ފަންޑްގެ ދަށުން ހިންގާ އެކްސެލެރޭޓިންގ ސަސްޓެއިނަބަލް ޕްރައިވޭޓް އިންވެސްމެންޓް އިން ރިނިއުއަބަލް އެނަރޖީ (އެސްޕަޔަރ) ޕްރޮޖެކްޓްގެ ޕްރޮޖެކްޓް މެނޭޖްމަންޓް ޔުނިޓްގައި ކޮންޓްރެކްޓް އުޞޫލުން މަސައްކަތް ކުރާނެ ސިވިލް އިންޖިނިއަރެއް ހޯދުމަށް ކުރެވުނު IUL)438/438/2016/304) ނަންބަރ ދަޢުވަތުގެ މުއްދަތު އިތުރުކޮށް މިކަމަށް ޝައުޤުވެރިވާ ފަރާތްތަކުން "އެކްސްޕްރެޝަންސް އޮފް އިންޓްރަސްޓް" ހުށަހެޅުމުގެ ފުރުޞަތު މިނިސްޓްރީ އޮފް އެންވަޔަރަމަންޓް އެންޑް އެނާރޖީގެ ފަރާތުން ހުޅުވާލަމެވެ.\nސިވިލް އިންޖިނިއަރުގެ މައިގަނޑު މަސައްކަތަކީ ޕްރޮޖެކްޓް މެނޭޖްމަންޓް ޔުނިޓްގެ ދަށުން ކުރިއަށްދާ މަޝްރޫޢުތަކަށް ޓެކްނިކަލް/އިންޖިނިއަރިންގ ސަޕޯޓް އަދި ލަފާ ފޯރުކޮށްދިނުމެވެ.\nމިކަމަށް ކުރިމަތިލާ ފަރާތްތަކުގެ ހުންނަންވާ މައިގަނޑު ޝަރުތުތަކަކީ:\n- ސިވިލް އިންޖިނިއަރިންގެ ދާއިރާއިން ދަށްވެގެން ފުރަތަމަ ޑިގްރީ ޙާސިލްކޮށްފައިވާ ފަރާތަކަށް ވާންވާނެއެވެ. ޑިގްރީ ޙާސިލްކުރުމުގައި އެނަރޖީ އަދި އެންވަޔަރަންމަންޓްގެ މާއްދާތައް ފުރިހަމަކޮށްފައިވާ ފަރާތްތަކަށް އިސްކަންދެވޭނެއެވެ.\n- މަދުވެގެން3އަހަރުގެ ތަޖުރިބާ ލިބިފައިވާ ފަރާތަކަށް ވާންވާނެއެވެ. ސްޓްރަކްޗަރަލް އިންޖިނިއަރިންގެ ތަޖުރިބާ ލިބިފައިވާ ފަރާތްތަކަށް އިސްކަން ދެވޭނެއެވެ.\n- މިނިސްޓްރީ އޮފް ހައުސިންގ އެންޑް އިންފްރާސްޓްރަކްޗަރގައި ރެޖިސްޓަރ ކުރެވިފައިވާ އިންޖިނިއަރަކަށް ވާންވާނެއެވެ. މިގޮތުން ސްޓްރަކްޗަރަލް ޗެކަރ ސްޓޭމްޕް ލިބިފައިވާ ފަރާތްތަކަށް އިސްކަން ދެވޭނެއެވެ.\n- ކޮމްޕިއުޓަރ އެއިޑަޑް ޑިޒައިން ސޮފްޓްވެއަރ އަދި އެހެނިހެން ޑިޒައިން ސޮފްޓްވެއަރ ތަކަށް އަޙުލުވެރިވެފައިވާ ފަރާތަކަށް ވާންވާނެއެވެ.\n- ފަރިތަކަމާއިއެކު އިނގިރޭސިބަހުން މުޢާމަލާތް ކުރުމާއި ޕްރެޒެންޓޭޝަން ދިނުމުގެ ހުނަރު ލިބިފައިވާ ފަރާތަކަށް ވާންވާނެއެވެ.\nމި ކަމަށް ޝަޢުޤުވެރިވާ ފަރާތްތަކުން މިމަސައްކަތް ކުރުމުގެ ޤާބިލްކަން ސާބިތު ކޮށްދިނުމުގެ މަޢުލޫމާތު އަންގައިދިނުމުގެ ގޮތުން ދާއިރާއިން ކޮށްފައިވާ މަސައްކަތްތަކުގެ ތަފްސީލް، މިފަދަ މާހައުލުތަކުގައި މަސައްކަތް ކުރުމުގެ ތަޖުރިބާ، ތަޢުލީމީ ފެންވަރާއި ހުނަރު އަދި އެހެނިހެން މަޢުލޫމާތު ހިމެނޭ ވަނަވަރު ހުށަހަޅަން ވާނެއެވެ.\nމީހުން ހޮވުމުގައި ޢަމަލުކުރެވޭނީ ވޯލްޑް ބޭންކުގެ ކޮންސަލްޓަންޓުން ހޮވުމަށާއި ވަޒީފާ ހަމަޖެއްސުމަށް ޖަނަވަރީ 2011ގައި ތައްޔާރުކޮށް ޖުލައި 2014ގައި އިސްލާހުކޮށްފައިވާ އުޞޫލުތަކާއި އެއްގޮތްވާ ގޮތުގެ މަތިންނެވެ.\nމަސައްކަތަށް ހޮވޭފަރާތަކަށް އެފަރާތެއްގެ މަސައްކަތުގެ ތަޖުރިބާއާއި ތަޢުލީމީ ފެންވަރަށް ބަލާ 22,000ރުފިޔާ އާއި 25,000ރުފިޔާ އާއި ދެމެދުގެ އުޖޫރައެއް ދިނުމަށް ވަނީ ހަމަޖެހިފައެވެ. މި މަސައްކަތުގެ މުއްދަތަކީ ހަ (6) މަސްދުވަހެވެ. އަދި މުއްދަތު އިތުރުކުރަން ޖެހިއްޖެ ހިނދެއްގައި މަސައްކަތުގެ ފެންވަރަށް ބެލުމަށްފަހު ކޮންޓްރެކްޓްގެ މުއްދަތު އިތުރުކުރެވިދާނެއެވެ.\nމިކަމަށް ޝައުޤުވެރިވާ ފަރާތްތަކުން 2018 ނޮވެންބަރު 29 ވަނަދުވަހުގެ 14:00ގެ ކުރިން، "އެކްސްޕްރެޝަންސް އޮފް އިންޓްރެސްޓް" މެއިލް، އީމެއިލް ނުވަތަ ފެކްސް މެދުވެރިކޮށް ތިރީގައިވާ އެޑްރެހަށް ފޮނުއްވުން އެދެމެވެ. މިމަސައްކަތައް ހޮވޭފަރާތުން މަސައްކަތް ފެށުމަށް ހަމަޖެހިފައިވަނީ ޑިސެންބަރު 2018 ގައެވެ.\nއިތުރު މަޢުލޫމާތު ސާފުކުރެއްވުމަށް ތިރީގައިވާ އެޑްރެހަށް ލިއުއްވުން އެދެމެވެ.\nފޯނު: 3018419 960+، ފެކްސް: 3018301 960+\nނަންބަރު: (IUL) 438/438/2018/308\nސުންގަޑި: 29 ނޮވެންބަރު 2018 1400


ވާރޭފެން ރައްކާކުރާ ހަންތައް ބަހައްޓާފައިވާ ބިމުގެ ވަށާފާރު ރާނައިދޭނެ ފަރާތެއް ބޭނުންވެއްޖެ -2- R. Fainu Council\nވާރޭފެން ރައްކާކުރާ ހަންތައް ބަހައްޓާފައިވާ ބިމުގެ ވަށާފާރު ރާނައިދޭނެ ފަރާތެއް ބޭނުންވެއްޖެ - 2\nއިބްރާހީމް ފަހީމް 7:59 PM އިޢުލާން\nވާރޭފެން ރައްކާކުރުމަށް ހަންތައް ބަހައްޓާފައިވާ ބިމުގެ ވަށާފާރު ރާނައިދޭނެ ފަރާތެއް ހޯދަން ބޭނުންވެގެން ކުރި ނަންބަރު (IUL)311/311/2020/50 (9 އޯގަސްޓް 2020) އިޢުލާނާއި ގުޅިގެން މަޢުލޫމާތު ސާފުކުރުމަށް އެއްވެސް ފަރާތަކުން ޙާޟިރުވެފައިނުވާތީ އެއިޢުލާން ބާޠިލުކޮށް އަލުން އެފުރުޞަތު ހުޅުވާލަމެވެ.\nމިމަސައްކަތާއި ގުޅޭ މަޢުލޫމާތު ދިނުން އޮންނާނީ 31 އޯގަސްޓް 2020 ވާ ހޯމަ ދުވަހުގެ މެންދުރު 13:00 ގައި މިއިދާރާގައެވެ. އަދި އަންދާސީ ހިސާބުތައް ކެނޑުން އޮންނާނީ 06 ސެޕްޓެމްބަރ 2020 ވާ އާދިއްތަ ދުވަހުގެ މެންދުރު 13:00 ގައި މިއިދާރާގައެވެ. މަޢުލޫމާތު ސާފުނުކޮށް ހުށަހަޅާ އަންދާސީ ހިސާބުތައް ބަލައިނުގަނެވޭނެވާހަކަ ދަންނަވަމެވެ. އަދި މަޢުލޫމާތު ސާފުކުރުމަށް އެހެން ފަރާތެއްގެ ބަދަލުގައި ވަޑައިގަންނަވާއިރު ބަދަލުގައި ވަޑައިގަންނަވާކަން އެނގޭނެފަދަ ލިޔުމެއް ގެންނަވަންވާނެއެވެ. މިކަމަށް އެދި ކުރިމަތިލެވޭނީ ދިވެހިރާއްޖޭގެ ވިޔަފާރި ޤާނޫނު (18/2014) ގެ ދަށުން ރަޖިސްޓަރީ ކުރެވިފައިވާ ކުންފުނިތަކަށާއި، އަމިއްލަ ފަރުދުންގެ ވިޔަފާރި ޤާނޫނު (19/2014) ގެ ދަށުން ރަޖިސްޓަރީވެފައިވާ ފަރާތްތަކަށެވެ. މިކަމާއި ގުޅޭގޮތުން އިތުރު މަޢުލޫމާތު ސާފުކުރެއްވުމަށް ރަސްމީ ގަޑީގައި 6580072 ނަމްބަރ ފޯނާއި ގުޅުއްވުން އެދެމެވެ.\nތާރީޚް ހ: 04 މުހައްރަމް 1441 ތާރީޚް މ: 24 އޯގަސްޓް 2020\nވާރޭފެން ރައްކާކުރާ ހަންތައް ބަހައްޓާފައިވާ ބިމުގެ ވަށާފާރު ރާނައިދޭނެ ފަރާތެއް ބޭނުންވެއްޖެ -2Reviewed by އިބްރާހީމް ފަހީމް on 7:59 PM Rating: 5


Chelsea Balikoh Arsenal In Fa Cup Kaamiyaabu Kohfi – adduLIVE\nޗެލްސީ ބަލިކޮށް އާސެނަލް އިން އެފްއޭކަޕް ކާމިޔާބުކޮށްފި\nAug 02, 2020, 10:00 ހަސަން ރަޝީދު\n2-1 އިން ޗެލްސީ ބަލިކުރުމަށްފަހު އެފްއޭކަޕްގެ ޗެމްޕިއަންކަން އާސެނަލް އިން ހޯދައިފިއެވެ.\nއިނގިރޭސިވިލާތުގެ ވެމްބްލީ ސްޓޭޑިއަމްގައި ކުޅުނު މި މެޗުގެ ފަސްވަނަ މިނެޓްގައި ކްރިސްޓިއަން ޕުލިސިޗް ވަނީ ޗެލްސީ އަށް ލީޑު ނަގާދީފައެވެ. މި ގޯލަށްފަހު އާސެނަލް އިން ކުޅުން ރަނގަޅު ކުރިއިރު މެޗުގެ 28 ވަނަ މިނެޓްގައި އެޓީމުން ވަނީ ނަތީޖާ އެއްވަރުކޮށްފައެވެ.\nއެގޮތުން އާސެނަލް އަށް ލިބުނު ޕެނަލްޓީ އަކުން މި ގޯލު އެޓީމަށް ކާމިޔާބުކޮށްދިނީ ކެޕްޓަން ޕިއޭ އެމެރިކް އޮބާމަޔަންއެވެ.\nނަތީޖާ އެއްވަރުކުރުމަށްފަހު ވެސް އާސެނަލް އިން ރަނގަޅަށް ކުޅެމުންދިޔައިރު ޗެލްސީ އަށް މި މެޗުގައި މައްސަލަތައް ދިމާވީ އަނިޔާގެ ސަބަބުން އެޓީމުގެ މުހިއްމު ދެ ކުޅުންތެރިއެއް ބަދަލުކުރަން ޖެހުމުންނެވެ. އެގޮތުން ފުރަތަމަ ހާފުގައި ފަލަމަސްގަނޑަށް ލިބުނު އަނިޔާއެއްގެ ސަބަބުން އެޓީމުގެ ޑިފެންޑަރު އަޒްޕްލިއަސެޓާ ބަދަލުކުރަން ޖެހުނުއިރު، ދެ ވަނަ ހާފުގައި ފަޔަށް އަނިޔާވެގެން ޕުލިސިޗް ވެސް ވަނީ ބާލަން ޖެހިފައެވެ.\nމި މެޗުން އާސެނަލް މޮޅުވި ގޯލު މެޗުގެ 67 ވަނަ މިނެޓްގައި ކާމިޔާބުކޮށްދިނީ އެޓީމުގެ ފުރަތަމަ ގޯލުވެސް ކާމިޔާބުކޮށްދިން އޮބާމަޔަންއެވެ. މި ގޯލު އާސެނަލް އިން ކާމިޔާބުކުރިތާ ހަ މިނެޓްފަހުން ޗެލްސީގެ މިޑްފީލްޑަރު ކޮވަސިޗް އަށް ވަނީ ރަތްކާޑު ދައްކާފައެވެ.\nމިއީ އާސެނަލް އިން މި މުބާރާތް ކާމިޔާބުކުރި 14 ވަނަ ފަހަރު ކަމަށްވާއިރު، މި މުބާރާތް ކާމިޔާބު ކުރުމުން އެޓީމު މިހާރު ވަނީ އަންނަ ސީޒަނުގެ ޔޫރޮޕާ ލީގަށް ކޮލިފައިވެއެވެ.


Jalugai hingi haadhisaa Home minister Cabinet aa Hi'hsaa kurahvaifi\nވަޒީރުންގެ މަޖިލީހުގެ ބައްދަލުވުމުގެ ތެރެއިން --- ފޮޓޯ / ރައީސް އޮފީސް\nމާފުށި ޖަލުގައި ހިނގި ހާދިސާގެ މަޢުލޫމާތު ހޯމް މިނިސްޓަރު ކެބިނެޓާއި ޙިއްސާކުރައްވައިފި\nމާފުށީ ޖަލުގައި ހިނގި ހާދިސާގެ މަޢުލޫމާތު މިނިސްޓަރ އޮފް ހޯމް އެފެއާޒް ޢިމްރާން ޢަބްދުﷲ ވަޒީރުންގެ މަޖްލީހާއި ޙިއްޞާކުރައްވައިފިއެވެ.\nރައީސް އޮފީހުން ބުނީ ހޯމް މިނިސްޓަރު އިމްރާން ޢަބްދުﷲ މި މަޢުލޫމާތު ޙިއްޞާކުރައްވާފައި ވަނީ މިއަދު ބޭއްވެވި ވަޒީރުންގެ މަޖްލީހުގެ ޖަލްސާގައި ކަމަށެވެ.\nމިދިޔަ ބުރާސްފަތި ދުވަހު މާފުށި ޖަލުގައި ހިނގާދިޔަ ހަމަނުޖެހުންތަކުގައި ޖަލު އޮފިސަރަކަށްވެސް ވަނީ އަނިޔާވެފައެވެ. އަދި ބައެއް ގައިދީންތަކަކަށްވެސް ވަނީ އެކިވަރުގެ އަނިޔާތައް ލިބިފައެވެ. މި ހަމަނުޖެހުން ހިނގާފައިވަނީ ޝަރީޢަތް ނިމެންދެން ބަންދުގައި ބެހެއްޓުމަށް ކޯޓުން އަމުރު ކޮށްފައި ތިބި ގައިދީން ބަހައްޓާ ރިމާންޑު ގޮޅިއެއްގައެވެ. މި ހާދިސާގައި ބައެއް ގައިދީންގެ ބޯ ގަދަކަމުން ވަނީ ތުނިކޮށް ކޮށާފައެވެ.\nމި މައްސަލައާ ގުޅިގެން ވަޒީރުންގެ މަޖިލީހަށް ހޯމް މިނިސްޓަރު މަޢުލޫމާތު ދެއްވާފައިވާއިރު ރައްޔިތުން މަޖިލީހުގެ ގައުމީ ސަލާމަތު ކޮމެޓީއަށް ކޮމިޝަނަރ އޮފް ޕްރިޒަންސް ޢަބްދުﷲ މުނާޒު ވަނީ ހާޒިރުކޮށްފައެވެ. އަދި އެކަމުގައި މެންބަރުން ވަނީ ގިނަ މަޢުލޫމާތުތަކެއް ހޯއްދަވާފައެވެ. ނަމަވެސް އެރޭގެ ބައްދަލުވުމަށް ހޯމް މިނިސްޓަރަށް ސިޓީ ފޮނުވި ނަމަވެސް ރަށުން ބޭރަށް ވަޑައިގަތުމަށް އެއަރޕޯޓުގައި ހުންނެވީތީ މަޖިލީހުގެ ކޮމެޓިއަކަށް މިނިސްޓަރު ހާޒިރެއްނުވެއެވެ.\nމިދިޔަ ބުރާސްފަތި ދުވަހު ހިނގި ހާދިސާއާ ގުޅިގެން ޖަލުގައި އަދިވެސް އަންނަނީ ތަފާތު އެކި ހަމަނުޖެހުންތައް ހިނގަމުންނެވެ. އެގޮތުން ރޭގައިވެސް ވަނީ ޖަލު ތެރޭގައި ހަމަނުޖެހުމެއް ހިނގާފައެވެ. ކަރެކްޝަނުން ބުނަނީ ރޭގެ ހަމަނުޖެހުމަކީ މިިދިޔަ ބުރާސްފަތި ދުވަހު ޖަލުގައި ހިނގި ހަމަނުޖެހުމަށް ފަހު ޖަލު އޮފިސަރުންނަށް ތަކުރާރުކޮށް ގޯނާކުރުމާއި އެ އޮފިސަރުންގެ އަމުރަށް ނުކިޔަމަންތެރިވުމާއި ޖަލުގެ ގަވާއިދުތަކަށް ބޯނުލަނބައި މުޅި ޖަލުގެ މަސްލަހަތު ގެއްލެމުންދާ ކަމަށެވެ. އެހެންވެ ގާނޫނީ އިމުގެ ތެރެއިން ބާރުގެ ބޭނުންކޮށް، ނުކިޔަމަންތެރިވި ހުރިހާ ގައިދީން ގޮޅިތަކަށް ވައްދާފައިވާ ކަމަށްވެސް ކަރެކްޝަނުގެ ބަޔާނުގައި ބުނެފައިވެއެވެ.\nމާފުށީ ޖަލު ވަޒީރުންގެ މަޖިލިސް ހޯމް މިނިސްޓްރީ\nމަސްތުވެގެން ތިބޭ މީހުންގެ 89 މައްސަލަ ފުލުހުންނަށް ހުށަހަޅާފައިވޭ\nއިންޑިއާއިން ރާއްޖެއަށް 39 ސްކޮލާޝިޕް ދެނީ


Eid akee heenaruvefaivaa gulhunthah badhahikurumh libey furusatheh: raees - vNews.mv\nއީދަކީ ހީނަރުވެފައިވާ ގުޅުންތައް ބަދަހިކުރުމަށް ލިބޭ ފުރުސަތެއް: ރައީސް\nޝުރުފާ މުޙައްމަދު 10 August 2019, 20:52\nއީދަކީ ހީނަރުވެފައިވާ އާއިލީ ގުޅުންތައް ބަދަހިކުރުމަށް ލިބޭ އަގުހުރި ފުރުސަތެއްކަމަށް ރައީސުލްޖުމްހޫރއްިޔާ އިބްރާހިމް މުހައްމަދު ސޯލިހު ވިދާޅުވެއްޖެއެވެ.\nއީދުގެ މުނާސަބަތުގައި ދިވެހިރައްޔިތުންނަށް ތަހުނިޔާ ވިދާޅުވެ ފޮނުއްވި ހިތާބުގައި ރައީސް ވިދާޅުވީ ގުޅުން ބަދަހި ކުރުމަކީ ކޮންމެ މީހެއް ކޮނޑުގައި އެޅިފައިވާ ދީނީ އަދި އާއިލީ ވާޖިބެއްކަން ހަނދާނުގައި ބަހެއްޓަން ޖެހޭ ކަމަށެވެ.\nރައީސް ވިދާޅުވީ އިސްލާމް ދީނުގައި ކަނޑައަޅުއްވާފައިވާ ކޮންމެ އީދަކީވެސް އޭގައި ވަރަށް ފުރިހަމަ އިޖްތިމާއީ މާނަތަކެއް އެކުލެވިގެންވާ މުނާސަބަތެއް ކަމަށެވެ. އެގޮތުން އުފާވެރިކަން ފާޅުކޮށް ތަހުނިޔާ އާއި ހެޔޮއެދުންތައް ބަދަލުކުރާ ދުވަހެއްގެ ގޮތުގައި އީދު ދުވަސް ފާހަގަކުރުމުގެ އެންމެ ބޮޑު ބޭނުމަކީ މުޅި މުޖްތަމައުގައި އުފާވެރިކަން ފަތުރާލުން ކަމުގައި ރައީސް ވިދާޅުވި ވެއެވެ.\nއަޟްޙާ ޢީދު އަންނަނީ ޙައްޖުގެ މަތިވެރި އަޅުކަމާ ގުޅިގެން ކަމަށްވާއިރު، މި ޢީދަކީ މުޖުތަމައުގައި އޮންނަންޖެހޭ ހަމަހަމަ ކަމާއި އަދުލުވެރިކަމުގެ މަތިވެރި އުސޫލު ގެނެސްދޭ އީދެއް ކަމަށްވެސް ވިދާޅުވިއެވެ. އަދި އެ އުސޫލުތައް ހިތްތަކުގައި އަށަގަންނާނީ އަމިއްލަ ނަފްސަށް ހެޔޮ އެދޭ ފަދައިން އެކަކު އަނެކަކުގެ މަސްލަހަތާއި ހައްގުތަކަށް އިހުތިރާމުކޮށްގެން ކަމަށްވެސް ރައީސް ވަނީ ވިދާޅުވެފައެވެ.\nރައިސްގެ ތަހުނިޔާގެ ހިތާބުގައި އެމަނިކުފާނު ވަނީ އީދުގެ ތަހުނިޔާގެ އިތުރަށް ހައްޖުގެ މާތް އަޅުކަމުގައި ތިއްބެވި އެންމެ ބެފުޅުންނަށް މަބުރޫރް ހައްޖަކަށް އެދިވަޑައިގެންފައެވެ.


Covid-19 ge nurahkalah enme bodah hushahelhifaivanee anhenun: raees\nކޮވިޑުގެ ނުރައްކަލަށް އެންމެ ބޮޑަށް ހުށަހެޅިފައިވަނީ އަންހެނުން: ރައީސް\nރައީސް ސޯލިހް އެޑިއުކޭޝަން މިނިސްޓްރީގެ މުވައްޒަފުންނާއި ބައްދަލު ކުރައްވަނީ-- ފޮޓޯ: ރައީސް އޮފީސް\nރާއްޖޭގައި ކޮވިޑް-19 ޖެހުނު އަންހެނުންގެ އަދަދު މަދުކަމުގައިވިޔަސް، ފުރަބަންދުގެ ސަބަބުން ދިމާވި އަދި ދިމާވަމުންދާ ގޮންޖެހުންތަކުގެ އަސަރު އެންމެ ބޮޑަށް ކުރާ ބަޔަކީ އަންހެނުންނާއި އަންހެން ކުދީންކަމަށް ރައީސް އިބްރާހިމް މުހައްމަދު ސޯލިހު ވިދާޅުވެއްޖެ އެވެ.\nމިއަދު ފާހަގަކުރާ ދުނިޔޭގެ އާބާދީ ދުވަހުގެ މުނާސަބަތުގައި ރައީސް ސޯލިހު ފޮނުއްވި ހިތާބުގައި ވިދާޅުވީ މި ދުވަސް ފާހަގަކުރުމުގެ އެންމެ ބޮޑު ބޭނުމަކީ، ކޮންމެ ގައުމެއްގެވެސް އާބާދީއާ ގުޅިފައިވާ މައްސަލަތަކާމެދު އެ ގައުމެއްގެ ރައްޔިތުން ހޭލުންތެރި ކުރުން ކަމަށެވެ.\nމި އަހަރުގެ އާބާދީ ދުވަހަށް އދގެ އާބާދީއާ ބެހޭ އިދާރާއިން ކަނޑައަޅާފައިވާ، "ކޮވިޑް-19 ހުއްޓުމަށް، އަންހެނުންނާއި އަންހެން ކުދިންގެ ސިއްހަތު ރައްކާތެރި ކުރާނީ ކިހިނެއް؟" އެ ޝިއާރަށް އިޝާރާތް ކުރައްވަމުން ރައީސް ވިދާޅުވީ މިބަލީގެ ނުރައްކަލަށް އެންމެ ބޮޑަށް ހުށަހެޅިފައިވާ އެއް ބަޔަކީ އަންހެނުން ކަމަށެވެ.\n"ރާއްޖޭގައި ކޮވިޑް-19 ޖެހުނު އަންހެނުންގެ އަދަދު މަދުކަމުގައިވިޔަސް ފުރަބަންދުގެ ސަބަބުން ދިމާވި އަދި ދިމާވަމުންދާ ގޮންޖެހުންތަކުގެ އަސަރު އެންމެ ބޮޑަށް ކުރާ ބަޔަކީ އަންހެނުންނާއި އަންހެން ކުދީން،" އަންހެނުންނަށް ގެވެހި ޒިންމާތައް އުފުލަންޖެހޭ މިންވަރު އެތައް ގުނައެއް އިތުރުވެފައިވާކަން ފާހަގަކުރައްވަމުން ރައީސް ވިދާޅުވި އެވެ.\nއަދި މި ބައްޔާ ދެކޮޅަށް އެންމެ ކުރީ ސަފުގައި މަސައްކަތްކުރާ،ސިއްހީ ހިދުމަތްތެރިންގެ ތެރޭގައި ގިނައީ އަންހެނުން ކަމަށްވާތީ ބަލީގެ ނުރައްކަލަށް އަންހެނުން ބޮޑަށް ހުށަހެޅިފައިވާ ކަން އެމަނިކުފާނު ފާހަކުރެއްވި އެވެ.\nރާއްޖޭގައި ސިއްހީ ހިދުމަތްތެރިންގެ 70 ޕަސަންޓަކީ އަންހެނުންނެވެ.\nރައީސް އިތުރަޑް ވިދާޅުވި ގޮތުގައި ކޮވިޑް-19 އާ ގުޅިގެން ސިއްހީ ހިދުމަތުގެ ނިޒާމަށްވެސް ވަރަށް ބާރު ބޮޑުވެފައިވާއިރު އޭގެ ސަބަބުން އާންމު ސިއްހަތުގެ ނިޒާމަށް ވަރަށް ބޮޑެތި ގޮންޖެހުންތަކެއް ކުރިމަތިވެފައިވާ ކަމަށެވެ.\nއެގޮތުން ނަފްސާނީ ދުޅަހެޔޮކަމަށް ވަރަށް ނޭދެވޭ އަސަރުތައް ފޯރަމުންދާ ކަމަށް ވިދާޅުވިއެވެ.\n"ގެވެށި އަނިޔާގެ މައްސަލަތަކާއި، ކުޑަކުދިންނާއި އަންހެނުންނަށް ކުރިމަތިވާ ޖިންސީ ގޯނާގެ މައްސަލަތައްވެސް އިތުރުވެއްޖެ،" މިއީ ހާއްސަ އިސްކަމެއް ދީގެން ހައްލުކުރަން ޖެހިފައިވާ ކަމެއްކަން ފާހަގަކުރައްވަމުން ރައީސްގެ ހިތާބުގައި ވިދާޅުވި އެވެ.\nރައީސް އިބްރާހިމް މުހައްމަދު ސޯލިހު ޖިންސީ ގޯނާ ކޮރޯނާ ވައިރަސް + ޖިންސީ ފުރައްސާރަ ކޮވިޑް-19 ކޮވިޑް-19 އިގެ ބަލާއާފާތް ލޮކްޑައުން ޕްރޮޓޮކޯލް


Ras Online - ބަރުލަމާނީއާ ހަވާލުވާނެ ބަލަދުވެރިއަކު ނުވި؛ ޕެޓިޝަންވެސް ޗޮކުންދަނީތަ؟\nބަރުލަމާނީއާ ހަވާލުވާނެ ބަލަދުވެރިއަކު ނުވި؛ ޕެޓިޝަންވެސް ޗޮކުންދަނީތަ؟\nޒަހީނުއްދީން ސަޢީދު 27 އޯގަސްޓު 2021 - 9:59\nރާއްޖޭގެ ވެރިކަން ބަރުލަމާނީ ނިޒާމަކަށް ފޮރުޅާލުމަކީ އެމްޑީޕީގެ ރައީސް، ރައީސް މުހަންމަދު ނަޝީދުގެ ވަރަށް ބޮޑު ހުވަފެންފުޅެކެވެ. ރައްޔިތުންގެ ވޯޓަކުން ނިންމާފައިވާ ވެރިކަމުގެ ނިޒާމް ފޮރުޅާލުމުގެ ފަހަތުގައި އޮތީ ރައީސް މުހަންމަދު ނަޝީދު ކުރުމަގަކުން ބޮޑުވަޒީރު ކަމަށް ވަޑައިގަތުމަށް މަގު ކޮށްޓެވުމެވެ. ވެރިކަމުގެ ނިޒާމް ފޮރުޅާލައި ބަރުލަމާނީ ނިޒާމަކަށް ވެރިކަމުގެ ނިޒާމު ބަދަލުކުރަން ރައީސް ސާލިޙަށްވެސް ރައީސް ނަޝީދު ހުށައެޅުއްވިއެވެ. އެހެން ނަމަވެސް ރައީސް ސާލިޙު އެކަމަށް "އާބަސް" ވިދާޅުނުވުމުން އެކަން ކާމިޔާބުވާގޮތް ނުވީއެވެ.\nއެކަމުގައި ރައީސް ނަޝީދާއި ބައިއަތު ހިފާނެ ސިޔާސީ ލީޑަރަކު ވެސް ހަމަ ހިލާ ނުވިއެެވެ. އެހެން ނަމަވެސް ރައީސް ނަޝީދަކީ އެހާ ފަސޭހައިން ހަތިޔާރު ބަހައްޓަވައި ގޮތް ދޫކުރަށްވާ ކަހަލަ ބޭފުޅެއް ނޫނެެވެ. ރައީސް ނަޝީދަށް މިހާތަނަށް ލިބިވަޑައިގެންފައިވާ ކާމިޔާބެއްވެސް އަދި ނާކާމިޔާބެއްވެސް ލިބިވަޑައިގެންފައިވަނީ އެސަބަބާ ހެދި ކަމަށް ގިނަ ބައަކު ގަބޫލުކުރެއެވެ. ފަސް އަހަރުގެ ދައުރެއް ފުރިހަމަ ނުކުރަށްވައި ވެރިކަމުން އިސްތިއުފާ ދެއްވަން ޖެހިވަޑައިގެންނެވި އެންމެ ބޮޑު ސަބަބަކީ ވެސް އެމަނިކުފާނުގެ މި ގޮތްދޫނުކުރެއްވުން ކަމަށް އެޕާޓީގެ ބައެއް އިސް ބޭފުޅުން ވިދާޅުވެފައި ވެއެވެ.\nއެގޮތުން ބަރުލަމާނީ ނިޒާމުގެ ކަންތަކުގައި ވެސް އެމަނިކުފާނު ހުންނެވީ އެއްގޮތް ނެތިއްޔާ އަނެއްގޮތަކުން، އެއްމަގެއް ބެދިއްޖެއްޔާ އަނެއް މަގެއް ކޮށްޓަވައި ސާފުކޮށްގެން ވެސް އެކަން ހާސިލްކުރެއްވުމަށް އަދި ކޮންމެ ހާލެއްގައި ވެސް އެކަން ކުރައްވަން ތައްޔާރަށެވެ. އެކަން ރައީސް ނަޝީދުގެ އަމަލުފުޅުތަކާއި ބަސްފުޅުތަކުން އެވަނީ ސާބިތުކޮށްދެއްވާފައެވެ.\nރައީސް ޢަބްދުﷲ ޔާމިންގެ ވެރިކަން ވައްޓާލުމަށް، އެމަނިކުފާނު ކަތިލަންވެސް ތައްޔާރަށް ތިބިކަމަށް ތުހުމަތުކުރަށްވާ ބޮޑެތި ބިޔަ ބާޣީންނާ ގުޅިވަވަޑައިގެން މަސައްކަތް ކުރެއްވި ބީދައިން ވެރިކަމުގެ ނިޒާމް ފޮރޮޅާލުމަށް ރައީސް އަބުދު ﷲ ޔާމީނާއި އަދި އިދިކޮޅު ޕީޕިއެމާއި ގުޅިވަޑައިގެންނެވުމަށްވެސް ހަމަ ހޭވައްލާ ތައްޔާރެވެ. ކޯލިޝަންހަދައި ގުޅެންޖެހޭ ކޮންމެ ބަޔަކާއި ގުޅިގެން ނަމަވެސް ނިޒާމް ފޮރޮޅާލަން "ޑީލް" ހައްދަވަދަން ރައީސް ހުންނެވީ ފޫގަޅުއްވައިގެން ނިކަން ސާބިތުކަމާއެކު ނުކުމެވަޑައިގެންނެވެ. އެމަނިކުފާނު ވިދާޅުވާ ބީދައިން އެފޫގެޅުއްވި އެއްޗަކުން އޮރިޔާންކޮޅު ނިވާނުވެ ފެންނަ އެއްޗެއް ފެނި ބަރަހަނާވިޔަސް އެއްވެސް ފަރުވާލެއް ނެތެވެ.\nކޮންމެއަކަސް އެމަނިކުފާނު މިފަހަރު ފޫގުޅުއްވާން އެގެންގުޅުއްވާ ފޮތިކޮޅަކުން ހަގީގަތުގައި ވެސް އަދި ރަނގަޅަށް ނިވާވާގޮތެއް ނުވެއެވެ. ރައީސް ޔާމީންވެސް އަދި އިދިކޮޅު ކޯލިޝަން ވެސް ބަރުލަމާނީ ދަލުގައި އަދި ހަމަ ޖެހޭ ގޮތެއް ނުވެއެވެ. ނުވިތާކަށް އަމިއްލަ ޕާޓީގެ ކުދިންކޮޅުވެސް ދުވަނީ އެއާއި ދުރަށެވެ. އެންމެ ފަހުން ޝޯޝަލް މީޑިޔާގެ އެކި ޕްލެޓްފޯމް ތަކުގައި ބައެއް އެކްޓިވިސްޓުން ހިންގި ބަރުލަމާނީ ކެމްޕޭންވެސް ވައިގައި ހިފާގޮތެއް ނުވިއެެވެ.\nއެ ހުރިހާ މަސައްކަތަކުން އަލިމަގެއް ނުފެނުމުން އެންމެ ފަހުން ބަރުލަމާނީ ނިޒާމަކަށް ރާއްޖޭގެ ވެރިކަން ފޮރޮޅާލުމަށް ޕެޓިޝަނެއްގައި ސޮއިކުރުމުގެ މަސައްކަތް އެމްޑީޕީގެ މެމްބަރުންތަކެއް ނެރެގެން ފަށްޓައިފިއެވެ. އެހަރަކާތް ހިންގެވުމުގެ އިސް މޭސްތިރިއަކީ ނުވަތަ އާރުކާޓީ އަކީ އެމްޑީޕީގެ ރައީސް ރައީސް މުހަންމަދު ނަޝީދެވެ. އެ ހަރާކާތާއެކު ކުރިއަށް އޮތް އެމްޑީޕީގެ އިންތިޚާބުގައި އެމަނިކުފާނު ތާއިދުކުރާނީ ބަރުލަމާނީ ނިޒާމަށް ތާއިދުކުރާ ކެންޑިޑޭޓުންނަށް ކަމަށް އިއުލާންކުރެއްވިއެވެ. އެވަރުން އަދި ނިމުނީއެއް ނޫނެވެ. ވީހާ ވެސް ގިނަ ބަޔަކު އެ ޕެޓިޝަންގައި ސޮއިކުރުމަށް ޕާޓީގެ ރޫޙާނީ ލީޑަރު ރައީސް ނަޝީދު އެގެންދަވަނީ ތަކުރާރުކޮށް ގޮވާލައްވަމުންނެވެ.\nއެމްޑީޕީގެ ހަރުގެ އެ ހަރާކާތް ހިންގުމަށާއި ކެމްޕޭން ކުރުމަށް ދޫކުރިއެެވެ. އެމްޑީޕީގެ ގުނަވަންތަކުގެ ރަސްމީ ޓުވީޓާއެކައުންޓް ތަކުގައި ބަރުލަމާނީ ކެމްޕޭން ހުއްޓުމެއް ނެތި ކުރަމުންދަނީއެވެ. އެހުރިހާ މަސައްކަތަކާއެކު ވެސް ރައީސް ސާލިހަށް ހުށައަޅާ ބަރުލަމާނީ ޕެޓިޝަނަށް އެމްޑީޕީގެ ޕީޖީ ގުރޫޕްގެ ތާއިދުވެސް ވަރަށް ފިންޏެވެ. ރައީސް ނަޝީދު ބަރުލަމާނީ ހޯއްދަވަން ގެންގުޅުއްވާ ފޮތިކޮޅުން ފޫގެޅީމާ އެމަނިކުފާނު ވިދާޅުވެފައިވާ ތަންކޮޅު ފެންނާތީކަން ވެސް ނޭނގެއެވެ.\nއެމްޑީޕީގެ ސުޕަ މެޖޯރިޓީ އޮންނަ މަޖިލީހުގެ 65 މެމްބަރުންގެ ތެރެއިން ބަރުލަމާނީ ޕެޓިޝަނުގައި ސޮއިކުރީ 13 މެމްބަރުން ކަމަށް ވެއެވެ. އެމްޑީޕީގެ ރައީސް މުހަންމަދު ނަޝީދުގެ ތާއިދާއި ނުފޫޒު އިންތިހާ އަށް ބޭނުންކުރުމުން ވެސް އެކަމުގައި އެމަނިކުފާނަށް އަދި ހަމަ އެބުނާ ހަކުޅިން އެއްކުޅިއެއްވެސް ކުރިއަށް ކުޅުއްވޭ ގޮތެއް ނުވެއެވެ. އެންމެ ފަހުން ގަތްލަދަކުން އެޕެޓިޝަނަކާ ހަވާލުވާކަށް އެމްޑީޕީއަކަށްވެސް ހަމަ ހިލާ ނުކެރުނެެވެ. އެންމެފަހުން ހަތަރެސް ފައިން ހޯހޯ ގޮވަމުން އެމްޑީޕީއަށްވެސް މިޖެހުނީ އެކަމުގެ ބަރީއަވެ ބަރުލަމާނީ ޕެޓިޝަން ރަށްމެދަށް ދޫކޮށްލާށެވެ. ޗެއާޕާސަން ވެސް މިވީ ވަރަކީ އެދަރިއާއި ހަވާލުވާނެ "ގަޓް" ނެތިގެން އެހެން ބައެއްގެ ބޮލަށް ކަނޑާލާށެވެ. އެހެންވީމާ ރައީސް ނަޝީދުގެ ބަރުލަމާނީ މިހާރު މިވީ ހަވާލުވާނެ ބަފައެއް ނެތް، އިނގިރޭސިން ކައިވެނިން ބޭރުން ހޯދާކަހަލަ ދަރިއަކަށެވެ.\nއެމްޑީޕީގެ ޗެއާޕާސަން ހަސަން ލަތީފްވެސް އެއާއި ވައިއެޅޭން ކެރިވަޑައި ނުގެން އެންމެފަހުން ވިދާޅުވީ، ރާއްޖޭގެ ހިންގުން ބަރުލަމާނީ ނިޒާމަށް ބަދަލުކުރަން ބާރު އެޅުމަށްޓަކައި ރައީސް އިބްރާހިމް މުހައްމަދު ސޯލިހަށް ހުށަހަޅާ ޕެޓިޝަނުގައި ސޮއިކުރަނީ އެމްޑީޕީއަކުން ނޫން ކަމަށެވެ. އެކަމުގައި އުޅެނީ އަމިއްލަ ޖަމާއަތަކާއި ރައްޔިތުންގެ މަޖިލީހުގެ އެމްޑީޕީގެ މެމްބަރުންތަކެއް ކަމަށެވެ. ފުރަހަނި ޝުޢައިބު ވިދާޅުވާހެން އެއާއި ހަވާލުވާން ހުރީ ބޮންޑާ އެކަންޏެވެ. ފަހުވަގުތުގައި ފޫޅުމާ ފޯމު ހިފައިގެން ސޮއިކުރުވާން އައުމުން އޭނާ ހަދާނެ ގޮތެއްވެސް އަދި ނޭނގެއެވެ.\nއެމްޑީޕީން އެއާއި ހަވާލުނުވާކަން ހަސަން ލަތީފި ވިދާޅުވުމަކީ ބަރުލަމާނީ ޕެޓިޝަނަށް އޭގެ އަސަރު ވަރަށް ބޮޑަށް ކުރާނެ ކަމެކެވެ. އެމްޑީޕީގެ ގިނަ މެމްބަރުން ބަރުލަމާނީ ނިޒާމަށް ތާއިދުކުރާނެ ކަަމަށް ޕާޓީގެ ރައީސް، ރައީސް މުހަންމަދު ނަޝީދު ވިދާޅުވި ނަމަވެސް ފެންނަމުންއެދަނީ މުޅިން އެހެން މަންޒަރެކެވެ. އަބަދުވެސް ހަ ކުޅި ކުރިއަށް ކުޅުއްވާ ރައީސް މުހަންމަދު ނަޝީދަށް މިކަމުގައި ކުޅިފަސް ލިބޭތަނެއް އަދި ނުފެނެއެވެ. ހަވާލުވާނެ، މަތިވާނެ ޔާރެެއް އިޔާރެއް ނެތް ބަރުލަމާނީ ޕެޓިޝަން ދާތަން މިފެންނަނީ ހަމަ "ޗޮކުންނެވެ." އަދި ހަމަ އެގޮލާއާއި ހަވާލުވާނެ ބަފަޔަކުވެސް އަމަޔަކުވެސް ބޮޑުދައިތައަކުވެސް ނެތެވެ.


BREAKING NEWS: Vote Olhuvaalan Massakkai Kuri Meehun Ge Nan Thah Court Gai Haama Kuraanan - EC - Vaguthu\nވޯޓު އޮޅުވާލަން މަސައްކަތް ކުރި މީހުންގެ ނަންތައް ކޯޓުގައި ހާމަކުރާނަން - އީސީ\nރީ ރަޖިސްޓަރ ކުރަން ވަގު ފޯމު ހުށަހެޅި މީހުންގެ ނަންތައް ކޯޓުގައި ހާމަކުރާނެ ކަމަށް އިލެކްޝަންސް ކޮމިޝަނުން ވިދާޅުވެއްޖެއެވެ.\nއިލެކްޝަން ކޮމިޝަނުން ބޭއްވި ނޫސްވެރިންގެ ބައްދަލުވުމުގައި ވާހަކަ ދައްކަވަމުން އެ ކޮމިޝަންގެ ރައީސް އަހްމަދު ޝަރީފު ވިދާޅުވީ އޮޅުވާލައިގެން ކަމަށް ވެރިފިކޭޝަނުން ސާބިތުވާ 1892 ފޯމް ގެ މައުލޫމާތު ހާމަކުރުމާއި ބެހޭގޮތުން އެ ކޮމިޝަނުން އަދި ވަކި ގޮތެއް ނުނިންމާ ކަމަށެވެ.\n"އަޅުގަނޑުމެން ވަރަށް އުފާވާނެ ރެޖިސްޓްރީ ކަންތަކުގައި އެއްވެސް ފަރާތަކުން ކޯޓަށް ވަޑައިގެންފިޔާ. އަޅުގަނޑުމެން ކޯޓުގައި ހާމަކުރާނަން ވޯޓުގެ ކަންތައްތައް އޮޅުވާލި ފަރާތްތަކުގެ މައުލޫމާތު " ޝަރީފް ވިދާޅުވިއެވެ.\nޝަރީފް ވިދާޅުވީ ކޯޓުގައި ހެކިތަކާއި އެކު ވޯޓުގެ ކަންކަން އޮޅުވާލީ ކޮން ބައެއް ކަން ހާމަ ކުރާނެ ކަމަށެވެ.\n"އިލެކްޝަން ތޯ އޮޅުވާލީ ނުވަތަ އެ ފޯމްތަށް ހުށައެޅި ފަރާތްތަކުން ތޯ އޮޅުވާލީ އަޅުގަނޑުމެން ވަރަށް ސާފުކޮށް ސާބިތު ކޮށްދޭނަން " ޝަރީފް ވިދާޅުވިއެވެ.\nޝަރީފް ވިދާޅުވީ އެ މައްސަލަތައް ބަލަމުންދާ ކަމަށާއި އެ ފޯމުތައް ހުށަހެޅި ކޮން ބައެއްކަން އީސީއަށް އެނގޭ ކަމަށެވެ. އަދި ޝަރީފް ވަނީ ސައްހަކަން ކަށަވަރު ނުވާ ފޯމްތައް އިލެކްޝަންސް އިން ދެއްވާފައިވާ ތިން ދުވަހުގެ މުއްދަތުގެ ތެރޭގައި ރީރަޖިސްޓްރީ ކުރުމަށް އިލްތިމާސް ކުރައްވާފައެވެ.\nއޮގަސްޓް 26, 2018 17:52\nސާބަހޭ އީސީ. އެންމެ ތަންފުކެއްވެސް ދޫ ނުދޭތި. ފޮނި އަރައިގަނެގެން ތެޅެވޭތޯ ބަލާނަން.\nއޮގަސްޓް 26, 2018 18:29\nކޮބާ މިހާރު ހުންނާނީ ރަނގަޅަށް ރާކަނި މަސްކެވިފާ\nތިކަން ކުރާނީ އެމްޑީޕީ މީހުން އަޑުގެ ކޮޅައް ހަޅޭލަވާ މުޒާހަރާގެ ގޭމްވެސް ޖައްސާނީ ހަމަ ތިމީހުން ނުވިތާކަށް ރާއްޖެޓީވީ ވާނެ ޕުރޮޕެގެންޑާ ފަތުރާދޭން މަސައްކަތް ކުރާ ސުޓޭޝަނަކަށް.\nއޮގަސްޓް 26, 2018 20:52\nއެމްޑީޕީ މީހުން މުޅިންވެސް ޖަހާނީ ބައިކޮޅައް ގޯލް ލޮލް


Barcelona akee Messi ge fahu club ah nuvedhaane: Mascherano | Mihaaru\nބާސެލޯނާގެ ފަރިތަކުރުމެއްގެ ތެރެއިން މެސީ (ކ) އާއި މަޝެރާނޯ.\nބާސެލޯނާ އަކީ މެސީގެ ފަހު ކްލަބަށް ނުވެދާނެ: މަޝެރާނޯ\n24 ޖެނުއަރީ 2020 - 09:092comments\nސެން ހުއާން، އާޖެންޓީނާ (ޖެނުއަރީ 23) - ބާސެލޯނާ އަކީ ލިއޮނަލް މެސީގެ ފުޓްބޯޅަ ކެރިއަރުގައި ކުޅޭނެ ފަހު ކްލަބަށް ނުވުމުގެ ފުރުސަތު އެބައޮތް ކަމަށް އޭނާއާ އެކު އެ ޓީމަށް ކުޅުނު އާޖެންޓީނާގެ މިޑްފީލްޑަރު ހަވިއޭ މަޝެރާނޯ ބުނެފި އެވެ.\nބާސެލޯނާ އިން މިހާރު ވެސް އަންނަނީ މެސީ އަށް އުމުރު ދުވަހުގެ ކޮންޓްރެކްޓެއް ދޭން މަޝްވަރާކުރަމުންނެވެ. މެސީ އެންމެ ފަހުން ބާސެލޯނާއާ އެކު ހެދި ކޮންޓްރެކްޓް ހަމަވާނީ 2021 ގަ އެވެ. މި ކޮންޓްރެކްޓުގެ ދަށުން އޭނާ އަށް މި ސީޒަން ނިމުމުން އެހެން ކްލަބަކަށް ބަދަލުމުގެ ފުރުސަތު ލިބެ އެވެ.\nމިހާރު އާޖެންޓީނާގެ އެސްޓޫޑިއާންޓޭސް ޑި ލާ ޕްލާޓާ އަށް ކުޅެމުން އަންނަ އުމުރުން 35 އަހަރުގެ މަޝެރާނޯ ވަނީ މެސީއާ އެކު ބާސެލޯނާ އަށް 2010 އިން 2018 އަށް ކުޅެފަ އެވެ. މަޝެރާނޯ ބުނީ ފުޓްބޯޅައިގައި ކަންތައްތައް ބަދަލުވާގޮތުން މެސީ ވެސް އެހެން ކްލަބަކުން ފެނުމުގެ ފުރުސަތު އެބައޮތް ކަމަށެވެ.\n"ފުޓްބޯޅައިގައި ކޮންމެ ކަމެއް ވެސް ވެދާނެ. މިސާލަކަށް މެސީގެ ކުރިމަގާ މެދު ވެސް ކަންތައްތައް ބަދަލުވެދާނެ އޭނާ އަމިއްލަ ގައުމު (އާޖެންޓީނާ)ގައި ކުޅެން ބޭނުންވެއްޖިއްޔާ. އެ ވިސްނުމަށް ބަލާއިރު ބާސެލޯނާ އަކީ މެސީ ކުޅޭނެ ފަހު ކްލަބަށް ނުވެދާނެ،" މަޝެރާނޯ ބުންޏެވެ.\nއާޖެންޓީނާ ގައުމީ ޓީމުގެ މެޗެެއްގެ ތެރެއިން މެސީ (ކ) އާއި މަޝެރާނޯ ވާހަކަ ދައްކަނީ. -- ފޮޓޯ: އޭއެފްޕީ\nމެސީ ވަނީ ކެރިއަރު ނިންމާލުމުގެ ކުރިން އާޖެންޓީނާގެ ނެވްލްސް އޯލްޑް ބޯއީސް އަށް ކުޅެން ބޭނުންވާ ކަމަށް ބުނެފަ އެވެ. މެސީ 1994-2000 އަށް ކުޅުނު ޔޫތު ލެވެލްގައި ކުޅުނު އެ ޓީމަކީ މެސީ އަށް ފުޓްބޯޅައިން އެންމެ ފުރަތަމަ ތަމްރީންދިން އެކަޑަމީ ވެސް މެ އެވެ.\nއުމުރުން 32 އަހަރުގެ މެސީ އަށް އެންމެ ބޮޑު ފާޑުކިޔުމެއް އަމާޒުވާ އެއް ކަމަކީ ގައުމީ ޓީމުގައި ބޮޑު ކާމިޔާބެއް ނުހޯދުމެވެ. އެކަމާ ހުރެ އާޖެންޓީނާގެ ގިނަ ބައެއްގެ ނުރުހުން އަމާޒުވާތީ މެސީ ވަނީ މީގެ ކުރިން ކަންބޮޑުވުން ފާޅުކޮށްފަ އެވެ. މަޝެރާނޯ ގަބޫލުކުރާގޮތުގައި މެސީ އާޖެންޓީނާގައި ކުޅެން އަތުވެއްޖެނަމަ މިއީ އެ ގައުމުގެ ފުޓްބޯޅަ ކުރިއަރުވަން ވެސް ފަސޭހަވެގެންދާނެ ކަމެއް ކަމަށެވެ.\n"މެސީ އަކީ ދުނިޔޭގެ އެންމެ މޮޅު ކުޅުންތެރިޔާ. މެސީ އާޖެންޓީނާގެ ކްލަބަކަށް އަތުވެއްޖެނަމަ މީހުންގެ މެދުގައި އާޖެންޓީނާގެ ފުޓްބޯޅަ ވަރަށް ބޮޑަށް ކުރިއަރާނެ. މިއީ މެސީ އަށް ވެސް ލިބޭނެ ހިތްހަމަޖެހުމަކަށްވާނެ. އެއީ އޭނާ ތަމްސީލުކުރާ ގައުމަކީ ވެސް މިއީ،" މަޝެރާނޯ ބުންޏެވެ.\nމި ފަހަރުގެ ކޮޕަ އެމެރިކާ ކުރިއަށްގެންދާނީ އާޖެންޓީނާ އަދި ކޮލަމްބިއާގަ އެވެ. މުބާރާތުގެ އިޝްތިހާރުގެ ކަންތައްތަކަށް އާޖެންޓީނާ އިން މެސީގެ ފޮޓޯ ޖެހުމުގެ ހުއްދަ އޭނާގެ އިމޭޖް ރައިޓްސް ކުންފުނިން ވަނީ ދީފަ އެވެ.


Hina ah kamudhanee Komolika ah vure Akshara!\nކޮމޮލިކާ އާއި އަކްޝަރާ---\nހީނާ އަށް ކަމުދަނީ ކޮމޮލިކާ އަށް ވުރެ އަކްޝަރާ!\nމަޝްހޫރު ޓީވީ އެކްޓަރެސް ހީނާ ހާން އަށް ބޮޑަށް ކަމުދަނީ އޭނާ ކުޅުނު ކެރެކްޓަރުންގެ ތެރެއިން ކޮމޮލިކާ އަށްވުރެ އަކްޝަރާ ގެ ރޯލު ކަމަށް ހީނާ ބުނެފި އެވެ.\nހީނާ އެހެން ބުނެފައި ވަނީ ޓުވިޓާ އިން މީހަކު އޭނާއަށް އަމާޒުކުރި ސުވާލަކާ ގުޅިގެންނެވެ. އެގޮތުން އެމީހާ ވަނީ ހީނާ ގާތު ކޮމޮލިކާ އަދި އަކްޝަރާ ތެރެއިން އޭނާއަށް އެންމެ ކަމުދަނީ ކޮން ކެރެކްޓަރެއްތޯ ސުވާލުކޮށްފަ އެވެ.\nAkshara forever https://t.co/KBhg8PJ8qR— HINA KHAN (@eyehinakhan) June 21, 2019\nއެ ސުވާލަށް ޖަވާބުދެމުން ހީނާ ބުނީ އަކްޝަރާ އެއީ އޭނާ އަށް އަބަދުވެސް އެންމެ ކަމުދާ ކެރެކްޓަރު ކަމަށެވެ. މަޝްހޫރު ޑްރާމާ ޔޭ ރިޝްތާ ކިޔާ ކެހްލާތާހޭ ގައި ލީޑު ރޯލުން ހީނާ ފެނިގެންދިޔަ އެ ޑްރާމާ ގައި އޭނާ ފެނިގެން ދިޔައީ ވަރަށް ގެވެހި އަނބިމީހެއްގެ ރޯލުންނެވެ. ހީނާ ވަނީ ހަތް އަހަރު ވަންދެން އަކްޝަރާގެ ރޯލުން ފެނިގެން ގޮސްފަ އެވެ.\nކަސޯޓީ ޒިންދަގީ ކޭގެ ދެވަނަ ބައިން ކޮމޮލިކާގެ ރޯލުން ހީނާ ފެނިގެން ދިޔައިރު އެ ޑްރާމާގައި އޭނާ ފެނިގެން ދިޔައީ ނެގަޓިވް ރޯލަކުންނެވެ. ހީނާ މިހާރު އެ ޝޯއިން ވަކިވެފައިވާއިރު ރިޕޯޓުތައް ބުނާ ގޮތުގައި ހީނާ ހުރީ އެ ޝޯއަށް އަލުން ނިކުންނަށް ތައްޔާރު ވެގެންނެވެ. ނަމަވެސް އެހަބަރު ހީނާ ވަނީ ދޮގުކޮށްފަ އެވެ.\nޔޭ ރިޝްތާ ކިޔާ ކެހެލާތާ ހޭ ކަސޯޓީ ޒިންދަގީ ކޭ ހީނާ ހާން


SunOnline: Funadhoo school faaru gai "India Out" jehi massala balany\nފުނަދޫ ސުކޫލު ފާރުގައި "އިންޑިއާ އައުޓް" ޖެހި މައްސަލަ ބަލަނީ\nއައިޝަތު ނުޒުހާ 16 Jan 2022, 12:09\nށ. ފުނަދޫ ސުކޫލު ފާރުގައި "އިންޑިއާ އައުޓް" ލިޔެފައި-- ފޮޓޯ/ މީސް މީޑިއާ\nށ. ފުނަދޫ ސްކޫލު ފާރުގައި "އިންޑިއާ އައުޓް" ޖެހި މައްސަލަ ބަލަން ފަށައިފިއެވެ.\n"އިންޑިއާ އައުޓް" ކެމްޕެއިނަކީ އިދިކޮޅު ޕީޕީއެމް ކޯލިޝަނުން، ރާއްޖޭގައި ތިބޭ އިންޑިއާ ސިފައިން ބޭލުމަށް ގޮވައިލައި ހިންގަމުން އަންނަ ކެމްޕެއިނެކެވެ. މިދިޔަ ހަފްތާ ބަންދުގައި އެ ކޯލިޝަންގެ ލީޑަރު އަދި ކުރީގެ ރައީސް އަބްދުﷲ ޔާމީން އަބްދުލްގައްޔޫމް ށ. އަތޮޅަށް ވަޑައިގަތުމާ ގުޅިގެން ފުނަދޫގައި ވެސް ވަނީ އެ ކެމްޕެއިނުގެ މުޒާހަރާއެއް ކޮށްފައެވެ.\nފުނަދޫ ސުކޫލުގެ ފާރުގައި "އިންޑިއާ އައުޓް" އަދި "ސޭ ނޯ ޓު އިންޑިއަން" ޖަހައިފައިވާ ފޮޓޯއެއް މިހާރު މީސް މީޑިއާގައި އަންނަނީ ދައުރުވަމުންނެވެ. ގިނަ އަދަދެއްގެ ބިދޭސީ ޓީޗަރުން ވެސް އެ ސުކޫލުގައި މަސައްކަތް ކުރަމުން އަންނަކަން ފާހަގަކޮށް، ގިނަ ބަޔަކު އަންނަނީ މީސް މީޑިއާގައި އެކަމާ ގުޅިގެން ކަންބޮޑުވުން ފާޅުކުރަމުންނެވެ.\nމިކަމާ ގުޅިގެން އެޑިއުކޭޝަން މިނިސްޓްރީގެ ޕާމަނަންޓް ސެކްރެޓަރީ އަހުމަދު އަލީ "ސަން"އަށް ވިދާޅުވީ މި މައްސަލަ ބެލުމަށް އެޑިއުކޭޝަން މިިނިސްޓްރީން މިހާރު ފުލުހުންގެ އިދާރާގައި އެދިފައިވާނެ ކަމަށެވެ.\n"މިފަދަ މައްސަލަތަކުގައި ކަމާ ގުޅުންހުރި އިދާރާ މަޝްވަރާކުރުމަށްފަހު ހަމަ އެކަމަށް ފިޔަވަޅުތަކެއް އަޅަމުން މިދަނީ،" އޭނާ ވިދާޅުވިއެވެ.\nމިފަދަ ކަންކަމަކީ ސުކޫލުގައި ކިޔަވަމުން އަންނަ ދަރިވަރުންގެ މުސްތަގްބަލާ ވެސް ގުޅިފައިވާފަދަ ކަންތައްތައްކަން ފާހަގަކުރައްވައި އަހުމަދު އަލީ ވިދާޅުވީ އޭގެ ސަބަބުން ސުކޫލުތަކުގައި މަސައްކަތް ކުރަމުން އަންނަ ބިދޭސީންގެ ސަލާމަތާއި ރައްކާތެރިކަމާމެދު އެ މީހުންނަށް ސުވާލު އުފެދޭނެ ކަމަށެވެ.\n"ރައްކާތެރިކަން ކަށަވަރު ކޮށްދިނުުމަށް އެ ބޭފުޅުން [އިންޑިއާ ޓީޗަރުން] ސުކޫލުތަކުގައި ވެސް އެދެމުން އެބަ ދޭ. ވަރަށް ބޮޑު ކަންބޮޑުވުމެއް މިއީ، އަޅުގަނޑުމެންގެ ދަރީންގެ މުސްތަގްބަލާ ގުޅިފައިވާ ވަރަށް ބޮޑު މައްސަލައެއް މި މައްސަލައަކީ،" އަހުމަދު އަލީ ވިދާޅުވިއެވެ.\nއޭނާ އިތުރަށް ވިދާޅުވީ ބިދޭސީ ޓީޗަރުންގެ ރައްކާތެރިކަން ކަށަވަރު ނުވާނަމަ އެ ޓީޗަރުން ރާއްޖޭގައި މަސައްކަތް ކުރަން ބޭނުން ނުވާނެ ކަމަށެވެ. އަދި އެކަމުގެ ގެއްލުން ކުރާނީ ދަރިވަރުންނަށް ކަމަށެވެ.